**ЎЗБЕКИСТОН РЕСПУБЛИКАСИ**

**ОЛИЙ ВА ЎРТА МАХСУС ТАЪЛИМ ВАЗИРЛИГИ**

Андижон давлат университети

«**Ўзбек адабиётини ўқитиш методикаси**»

фанидан

**Маърузалар матни**

5220100 – Филология таълим йўналиши учун

Андижон

**Кириш.**

**Ўзбек адабиётини ўқитиш методикаси фан сифатида. “Ўзбек адабиётини ўқитиш методикаси” фанининг бошқа фанлар билан алоқаси *Режа***

*1 Адабиёт ўқитиш методикаси - фан сифатида.*

*2. Таълим босқичларида адабиётнинг ўқув фани сифатида ўрганиш хусусиятлари.*

1. *Адабиёт ўқитиш методикасининг адабиётшунослик ва тилшунослик туркумидаги фанлар билан алоқаси.*
2. *Адабиёт ўқитиш методикасининг ижтимоий-гуманитар туркумдаги фанлар билан алоқаси.*

*4. Адабиёт ўқитиш методикасининг бошқа фанлар билан алоқаси.*

*5. Предметтлараро алоқаларнинг таълимий ҳамда тарбиявий аҳамияти.*

Адабиёт ўқитиш бошқа фанларни ўқитишдан анчайин кескин фарқ қилади. Шунга кўра уни фан сифатида қарайдиганлар бир гуруҳни ташкил этса, адабиёт ўқитишни санъат тури сифатида баҳолаб, адабиёт ўқитувчисининг ишини ҳам санъаткорона бир иш сифатида баҳолайдиганлар кам эмас. Демак, улар адабиёт ўқитиш методикасини ҳам санъат билан тенглаштиришади. Амалиётчилик нуқтаи назаридан қарайдиганлар эса адабиёт ўқитиш методикасини дарсларнинг ўтилишига бевосита ёрдам берадиган, ҳар бир дарснинг яхши ва самарали бўлишига амалий кўмак бера оладиган соҳа деб билишади.

Адабиёт ўқитиш методикаси биринчи навбатда адабиёт ўқитишнинг, яъни адабий таълимнинг мақсади ва мазмуни ҳақидаги фандир. Маълумки, адабиёт таълимнинг турли босқичларида худди бошқа предметлар каби ўсиб келаётган авлод - ўқувчиларга мўлжалланган. Таълим жараёнидаги барча фанларнинг асосий мақсади ва моҳияти ўқувчиларда - ўсиб келаётган ёш авлодда муайян соҳаларга оид билимларнинг асосларини шакллантириш, шуларнинг негизида уларнинг бой маънавий оламини яратишдан иборатдир. Бу вазифани амалга оширишда бадиий адабиёт билан тенг келадиган бирорта соҳа йўқ, деб айта оламиз.

Шунга қарамай, бадиий адабиётга бўлган муносабатларнинг ҳам ниҳоятда хилма-хиллигини, уларнинг орасида «бевосита нақд фойда»ни кўзлаб ўқиш тамойилларининг ҳам мавжудлигини эътироф этишга тўғри келади. Буни адабиётшунос Д.Қуронов шундай ифодалаган:

«Ҳозирги кунда, таассуфки, бадиий асарга ноижодий ёндашиш ўқувчи омманинг аксариятига хос бўлиб қолаётир. Кўпчилигимиз бадиий асарни маънавий-руҳий имкониятларимизни кенгайтириш эҳтиёжи билан эмас, кўпроқ ҳордиқ чиқариш нияти билан ўқийдиган бўлиб қоляпмиз. Дўконларимизда ялтироқ муқовали, олди-қочди гапларга тўла китоблар салмоғининг ортиб бораётгани ҳам шундан далолат беради. Тоталитар ёндашув натижасида кўпчилик асардан воқеа қидиради, бу тоифа учун «Ўткан кунлар» Отабегу Кумушнинг саргузаштларидан бошқа нарса эмас, «Қутлуғ қон» - Йўлчи билан Гулнор севгиси-ю бир аблаҳ бойнинг тўғаноқ бўлиши, холос... - хуллас, биз **воситани мақсад** деб тушунадиган бўлиб қолаяпмиз»[[1]](#footnote-2).

Демак, биз бадиий адабиётни ўрганиш йўлларини ҳам билишимиз зарур бўлади. Шундай экан, бу фан ўқувчи-ёшларнинг ўзига хос хусусиятлари, бу ўзига хосликларнинг адабий таълим билан боғлиқ жиҳатлари ҳақида мулоҳаза юритади. Адабиёт ўқитиш методикаси фани ўз номига муносиб равишда ўқувчиларга бадиий адабиёт билан яқинлашиш, ошно бўлиш ва уларни таҳлил қилиш йўлларини кўрсатишга йўналтирилган. Айни пайтда у китоб устида ишлашни, бадиий ўқишни ташкил этишни, ўқувчиларнинг адабиётга бўлган қизиқишларининг шаклланиш ва ривожланиш йўлларини кўрсатиши билан ҳам эътиборлидир. Айни шу фан адабиёт дарсларини ташкил қилиш, бу дарсларда қўлланадиган метод ва усуллар, ўқувчиларнинг оғзаки ҳамда ёзма нутқларини шакллантириш ва ривожлантириш ҳақида тасаввур уйғотади, шу ҳақидаги билимлар тизимини тақдим этади. Мана шулар замирида эса ўқувчиларга жамоавий, гуруҳ-гуруҳ ёки индивидуал ёндашишнинг йўл-йўриқларини беради.

Хитой мақолларининг бирида шундай дейилади: «Инсоннинг қўлига бир дона балиқ бер - у бир кун тўқ бўлади, унга балиқ тутишни ўргат - у бутун умри давомида тўқ юради»[[2]](#footnote-3). Демак, бир иш қилиш учун шу ишни қандай қилиб яхшироқ ва натижалироқ тарзда амалга ошириш мумкин деган саволга жавоб излаш мақсадга мувофиқ бўлади. Бизнинг ҳолатимизда бу саволга адабиёт ўқитиш методикаси фани жавоб беради.

Методика фанига берилган таърифлар ниҳоятда хилма-хиллиги билан кўзга ташланади. Улар ичида энг эътиборлилари сифатида қуйидагиларни келтириш мумкин: **М.А.Рибникова:** «Методика — бу вақтни тежаш малакаси, ўқувчи кучларини оқилона сарфлаш, ўқув материалидаги асосий ва бош нарсани топиш малакаси, жамоа меҳнатини ташкил қилиш санъати, бу ўқувчилардаги хилма-хил индивидуалликларга таянадиган таъсир тизимидир».

**В.В.Голубков:** «Барча методикалар, уларнинг қайси бир фанга алоқадорлигидан қатьий назар, ўқитувчининг иш принциплари, материал ва методларини муайян кетма-кетликда, изчилликда кўриб чиқишига ҳамда учта энг асосий, яъни нима учун, нимани ва қандай, деган саволларга жавоб беришига кўра бир-бирига ўхшайди».

**Н.И.Кудряшев:** «Адабиёт ўқитиш методикаси ўқувчиларни ўқув предмети сифатида тарбиявий аҳамият касб этиб, адабиётни ўқитишдаги ижтимоий жараён манбаи бўлган ва унга тўғри раҳбарлик қилиш мақсадида бу жараённинг қонуниятларини очишни ўз олдига мақсад қилиб қўйган хусусий педагогик фандир».

**А.Зуннунов:** «Адабиёт ўқитиш усули педагогика фанининг узвий қисми бўлиб, бадиий адабиётни тадқиқ этади, адабиёт ўқитиш шартлари ва усулларини илмий асосда ишлаб чиқиш ва татбиқ этиш, синфда ва уйда ўқиш, шунингдек, синф ва мактабдан ташқари машғулотларнинг шакли ва усулларини ишлаб чиқиш билан шуғулланади. Унинг асосини бадиий асарни таълим ва тарбиянинг муҳим воситаси сифатида ўрганиш, ўқувчиларни эстетик тарбиялаш жараёни ташкил қилади. Шу жараёнда ўқитувчи ёзувчи яратган бадиий образларнинг аҳамиятини ўқувчилар онгига сингдиради, бадиий образнинг моҳиятини очади, ўқувчиларнинг маънавий дунёсини бойитади»[[3]](#footnote-4). Назаримизда, бу таърифларда фаннинг асосий моҳияти анча ёрқин кўрсатиб берилган.

“Адабиёт ўқитиш методикаси” фани биринчи навбатда бўлажак адабиёт ўқитувчиларининг касбий шаклланишлари ва дастлабки маҳорат қирраларини ўзлаштиришлари учун имкон берадиган фандир. Бу фан ўқувчи ёшларнинг адабий ривожидаги ўзига хос қонуният ва қоидаларнинг англаб етилиши учун омил бўлади. Унинг ўқитувчи ва ўқувчи ҳамкорлигининг асосларини тушунишда **муҳим** бўғин эканлиги ҳам катта аҳамиятга эга.

“Адабиёт ўқитиш **методикаси”** фани бу фаннинг тарихи ва ривожланиш босқичларини кўрсатиш, бу босқичларнинг ҳар бирига хос бўлган асосий унсурларни таҳлил қилиш, бадиий асарни таҳлил қилиш ва уни ўқувчилар томонидан қабул қилинишидаги ўзига хос хусусиятларни кўрсатиш, бадиий асарни таҳлил қилишда уларнинг тур ва жанр хусусиятларига эътибор бериш, таълим босқичларида фақат бадиий асарнинг ўзини эмас, балки уларга боғлиқ равишда адабий-назарий тушунчаларни хам ўрганиш заруриятини ва йўл-йўриқларни кўрсатиш, адабиёт дарсларини ташкил этиш, адабиётдан синфдан ташқари ва мустақил ишларни ташкил этиш, уларнинг оғзаки ва ёзма нутқларини ўстириш йўлларини кўрсатиш билан кифояланмасдан ўқувчиларнинг ўз устиларида мунтазам ишлаш, мустақил ижодий ишларни ташкил этиш йўлларини кўрсатиши билан ҳам муҳимдир.

Бўлажак адабиёт ўқитувчилари ўз иш фаолиятларида ўқув-тарбия жараёнларининг инсонпарварлашувига, таълим жараёнида ҳар бир ўқувчининг алоҳида, ўзига хос бўлган табиий-ижодий имконларига эътибор бериши мақсадга мувофиқ бўлади. Бизнинг мактабларимизда бадиий адабиёт яхши инсоний фазилатларни тарғиб қилишга, урушни, зўравонликни қоралаб, тинчликни, халқларнинг осойишта ҳаёти ва ўзаро дўстлигини улуғлайдиган, хунукликдан нафратланиб, гўзалликни тарғиб этадиган, ўсиб келаётган авлодга юксак маънавий фазилатларнинг шаклланиши ва ривожланшига имкон берадиган хислатлари билан эътиборлидир.

Адабиёт фанининг ўзига хослиги шундаки, унда бошқа фанлар билан алоқадорлик бу фаннинг табиатига сингдирилган. Демак, бу имкониятдан хам унумли фойдаланиш жоиз. Унинг ижтимоий-гуманитар йўналишдаги фанлар билан яқинлиги, айниқса, она тили, тарих, санъат йўналишидаги фанлар билан алоқадорлигини исботлаб ўтириш зарурати йўқ. Айни пайтда унинг география, биология, физика, математика сингари фанлар билан алоқадор жихатларидан ҳам унумли фойдаланиш, бу боғланишларнинг ички

моҳиятини кўпроқ кўрсатиш, амалиётга кўпроқ жорий этиш зарурати бор.

Бир хил мавзуни бир хил ҳажмдаги вақт оралиғида турлича ўқитувчиларнинг ниҳоятда турли-туман тарзда ёритиб беришлари ҳаётда кўп кузатиладиган ҳодиса. Уларнинг орасида энг маъқули ҳозирги жамиятимиз муаммолари билан кўпроқ алоқадорликни таъминлагани, замонавий технологиялардан ўринли ва унумли фойдаланганлари, болаларнинг ёш хусусиятлари, адабий тайёргарликларига таяниб туриб уларнинг мавзуга ҳам, адабиёт фанининг ўзига ҳам қизиқишларини энг кўп даражада ошира олганларидир.

Аслида адабиёт ўқитишнинг **бош йўналиши** таълимнинг турли босқичларида ўқувчилар онгига бадиий асарнинг мўъжизакор таъсир кучини амалий жиҳатдан таъминлашга қаратилган. Мактабгача тарбия муассасалари, бошланғич таълим, умумий ўрта таълим мактаблари, академик лицей ва касб-ҳунар таълимидаги адабий таълимнинг узвийлиги ва узлуксизлигининг натижаси ўсиб келаётган ёш қалбда гўзалликка бўлган ижобий ва ижодий муносабатни шакллантиришдан, уларга бадиий асарга - китобга бўлган меҳр ва муҳаббатни ўстиришдан, буларнинг замирида эса ундаги бадиий-эстетик дидни такомиллаштиришдан иборат.

Худди мана шу нуқталар бўлажак адабиёт ўқитувчиларини тайёрлаш жараёнида диққат марказида туриши лозим. Бўлажак адабиёт ўқитувчисининг адабиёт назарияси, адабиёт тарихи, адабий жараён ҳақидаги илмий-назарий қарашлари қанчалик асосий ва муҳим бўлишидан қатъий назар, уларнинг ўзи билан кифояланиб қолиш педагогик фаолиятдаги тегишли мақсад ва вазифаларни амалга ошириш имконини бермайди. Тўлақонли муваффақият қозониш учун уларнинг педагогика ва психология туркумидаги, айниқса болаларнинг ёш физиологияси, уларнинг оламни қабул қилиш ва ўзлаштириш хусусиятлари, қизиқишлари ҳақидаги асосий маълумотларни берадиган фан асосларидан хабардорликлари ҳам тақозо этилади.

Бадиий адабиётнинг инсон руҳиятини, ҳатто унинг шахсиятининг шаклланиши ва ривожидаги ўрни беқиёсдир. Агар замондошимиз С.Саййид айтганидек, бола «дилига недир юқтирса», адабиёт муаллими ўз вазифасини адо этган, адабиёт дарсларининг самараси таъминланган бўлади.

Кўплаб буюк шахслар машҳур бўлишларида, ўзлари эришган ва етишган олий даражаларда бадиий адабиётнинг ўрни ва аҳамиятини эътироф этишади.

Масалан, Алишер Навоий юз мингдан ортиқроқ байтни ёддан билган. Бу байтларнинг энг сара, энг нодир бадиий дурдоналар бўлганлигига шубҳа йўқ.

Ўқувчилардаги барқарор ғоявий, маънавий-ахлоқий ва эстетик ишонч-эътиқодларнинг шаклланиши, уларнинг энг муҳим ҳаётий тушунчалар мағзини чақа олиши маълум маъноларда адабиёт ўқитувчисининг маҳоратига боғлиқдир.

Шунга кўра таълим босқичлари учун яратиладиган дарслик ва ўқув қўлланмалари, уларнинг таркибига кирадиган бадиий асарларнинг намуналари ўқувчиларнинг адабий тайёргарлиги ва дидларига мос ва муносиб бўлиши, уларнинг баркамол инсон сифатида шаклланишлари ва камол топишларида муҳим омил вазифасини адо этиши керак.

Жаҳон ҳамжамияти бир-бирига интилиши, бу айни пайтда бир-бирини бойитиш жараёни ҳамдир. Бунда бадиий адабиётнинг ўзига хос ўрни бор.

Қолаверса, бошқалар тажрибасини ўрганиш ҳар доим инсониятта ютуқва янгиланиш омили бўлган.

Жаҳон педагогикаси эндиликда ҳамкорликни асосий таянчнуқтаси, деб эътироф этмоқда. «Ҳамкорлик педагогикаси» деган алоҳида тушунча ва атаманинг пайдо бўлганлиги бежиз эмас. Бу ўқитувчи ва ўқувчи орасидаги муносабатларнинг янгича босқичини англатади. Демак, эндиликда педагогик жараёнда «ҳоким-тобе»лик эмас, том маънодаги ҳамкорлик юзага келди. Бу адабий таълимда, айниқса, айрича аҳамият касб этади. Зеро, бадиий адабиётни ўқиш, ўрганиш ҳамма пайт ижодий жараёндир. Бу жараёнда ўқувчиларнинг миллий қадриятлар, асрий урф-одатлар билан танишиши, яқинлашуви жонли тарзда амалга ошади.

Бўлажак адабиёт ўқитувчиси учун бадиий адабиётнинг ўзига хос томонларини билиш, англаб етиш қанчалик муҳим ва аҳамиятли бўлса, таълимнинг турли босқичларида адабиёт ўқитишнинг ўзига хос қонуният ва хусусиятлари билан боғлиқ сиру асрорларни эгаллаш ҳам шунчалик муҳимдир.

Таълимнинг турли босқичларида боланинг ёш хусусиятларигина эмас, ҳатто асарнинг жанри, услуби ҳам уни ўқитиш, ўргатишда ўзига хос ёндашувлар бўлишини тақозо этади.

Қайси бир асарни ўрганишда шарҳ ва изоҳларнинг ўрни каттароқ бўлиши, бошқа бир асарни ўрганишдан олдин ифодали ўқиш мақсадга мувофиқ бўлиши мумкин. Қай ҳолатларда биографик метод ўринли бўлса, қайси ўринларда эстетик таҳлилнинг ўрнини босадиган бирор усул бўлмаслиги ҳам табиийдир. Буларнинг барчаси адабиёт ўқитиш методикасининг фан сифатидаги ўрни ва аҳамияти қанчалик катга эканлигини кўрсатиб турибди. Мазкур курс худди шунинг учун ҳам алоҳида долзарблик касб этади.

Буларнинг ёнида бадиий асарни ўқиш, уни тушуниш муаммосининг ҳам борлигини эътироф этишга тўғри келади. Бадиий адабиёт сўз санъати сифатида китобхоннинг, унинг маънавий оламининг шаклланишига кучли ижобий таъсир кўрсатади. Агар қабул қилишнинг мутлақо индивидуал хусусиятга эга эканлигини назарда тутадиган бўлсак, бадиий асарни ўқиш, уни тушуниш ва «ҳазм қилиш»нинг нақадар катта аҳамият касб этишини тасаввур этишимиз қийин кечмайди.

Таниқли адабиётшунос Озод Шарафиддинов уқтириб ўтганидек: «Адабиёт ўқувчини тарбиялаш учун унинг онги, фикригагина эмас, қалбига, завқига, туйғуларига ҳам таъсир этиши керак. Шундай асарларгина чинакам санъат намунаси деб аталиш ҳуқуқига эга»[[4]](#footnote-5).

Биз ихчам тарзда адабиёт ўқитиш методикаси фани зиммасига юклатилган **вазифаларни** шундай шакллантиришимиз мумкин:

1. Адабиёт предметининг таълим босқичларида нима учун ўрганиш  
   зарурлигини асослаш, яъни адабиёт ўқитишнинг мақсад ва вазифаларини  
   муайянлаштириш.
2. Адабий таълим мазмунини аниқлаш. Уқув дастурларининг таркиби  
   ва мазмунини асослаш, ўқувчилар учун яратиладиган дарслик. ўқув  
   қўлланмаларига қўйиладиган талаб ва меъёрларни ўрганиш. Айни пайтда  
   ўқувчиларнинг муайян таълим босқичида ўзлаштириши лозим бўлган  
   адабий билимлари, уларга боғлиқ ҳолда эгалланиши лозим бўлган кўникма ва малакаларнинг ҳажми белгиланади.
3. Методика фани адабий таълимнинг ўзига хос йўл ва усулларини  
   ўрганиш билан ҳам шуғулланади. Унда алоҳида дарсларни ташкил этиш,  
   унга қўйиладиган талаблар ҳам ишлаб чиқилади.
4. Таълимнинг турли босқичларида ўқувчиларнинг ўзлаштиришига  
   қўйиладиган талаблар ҳам методика фанига алоқадор. Бунда баҳо меъёрлари ва мезонлари, назорат қилишнинг шакл ва усуллари қамраб олинади.
5. Талабаларга адабиёт ўқитиш методикаси бўйича уларнинг амалий  
   фаолиятларида асқотадиган назарий ҳамда амалий маълумотларнинг энг  
   муҳимларини етказиш.
6. Талабаларни шу фанга алоқадор бўлган таълимий, тарбиявий ва  
   ривожлантирувчи вазифаларини амалга ошириш, ижодий фаолият ва илғор тажриба мактабларини ўрганишга тайёрлашдан ҳам иборатдир.

Ҳар бир фан, одатда, фақат ўз қонуниятлари билангина яшамасдан, бошқа фанлардаги имкониятларни ҳам эътиборда тутади. Бу билан у ўзидаги имкониятларни янада кенгайтиради. Адабиёт ўқитиш методикаси ҳам бу борада истисно эмас. Унинг кўплаб фанлар билан барқарор алоқалари мавжуд. Табиийки, адабиётшунослик фанисиз уни ўқитишни тасаввур қилиб бўлмайди. Чунки ўтмшцда яратилган маданий-адабий мерос дастлаб "Адабиёг тарихи" фанининг баҳосини олади. Ёки ҳозирги замон асарларининг тарихий, адабий ҳамда бадиий эстетик баҳоси "Адабий танқид" орқали реаллашади.

Сўз санъатининг ўзига хос қонуниятлари, адабиётнинг ижтимоий ҳаётдаги ўрни, бадиий адабиётнинг ўзига хос хусусиятлари, бадиий ижод турлари, ижодий жараён ҳақидаги фикрлар эса "Адабиёт назарияси" фани орқали аён бўлади. Буларсиз "Адабиёт ўқитиш методикаси" бир қадам ҳам боса олмайди.

Айрим асарларнинг яратилиши, асар муаллифи, асардаги қаҳрамон ваобразлар, унда тасвирланган воқеа-ҳодисалар моҳиятини чуқурроқ англаш учун тарихий шароит ва географик муҳитни билиш зарурати ҳам пайдо бўлади. Бу ўз-ўзича адабиёт ўқитиш методикаси фанининг тарих ва география фанлари билан доимий алоқада бўлишини тақозо этади. Мусика, театр, тасвирий санъат ва бошқа санъат турлари билан алоқадорлик ҳаддида гапиришга ҳожат йўқ.

Биз бу йўналишда педагогика ва психология туркумидаги фанларни алоҳида таъкидлашимиз жоиз. Модомики, бадиий адабиётни ўрганишдан

кўзда тутилган бош мақсад инсоннинг тарбиясига ижобий таъсир ўтказиш экан, демак, бунда айрим педагогик ҳамда психологик қонуниятларнпнг ҳеч бўлмаганда умумий қонуниятларини билмасдан туриб олға қадам ташлашнинг имкони бўлмайди. Бу саноқни яна давом эттириш мумкин. **Адабиёт ўқитиш методикасининг бошқа фанлар билан алоқаси фаннинг мақсад ва вазифаларини англашда, унинг таркибий қисмларини белгилашда муҳим ўрин тутади.**

Адабиётни бошқа ижтимоий фанлар билан боғлаб ўрганиш ҳаётий заруратдир. Биргина 5-синф "Ўзбек адабиёти" дарслик мажмуасини шу нуқтаи назардан кўздан кечирайлик. Дарслик-мажмуа “Халқ оғзаки ижоди”. «Ўзбек адабиёти тарихи», «XX аср ўзбек адабиёти» ҳамда «Жаҳон адабиёти» қисмларидан ташкил топган. Юзаки қарагандаёқ бу мавзуларни **ўтиш**да этнография, тарих, география, она тили, адабиёт тарихи, адабиёт **наза**рияси, санъат тарихи ранг тасвир, театр билан нечоғлик боғланиб кетганлигини тасаввур этиш мумкин.

V синфда "Афсоналар" мавзусининг ўтилишида ўқувчиларнинг тарих дарсларида олган билимлари қўл келади. Марказий Осиё **халқларининг** босқинчи душманларга қарши кураши тарихи Широқ, Тўмарис каби образларнинг ижтимоий-эстетик аҳамиятини, тарихий қимматини тўлароқ тушунишга ёрдам беради.

Заҳириддин Муҳаммад Бобур ҳаёти ва ижодини ўрганишда тарих дарсликларидаги "Бобурийлар сулоласи даврида Ҳиндистон ва унинг маданияти" мавзулари ўкувчиларнинг адабий материални осон ва теранроқ тушиниб етишларига имкон яратади.

**Радио, телевидение, аудио ва видео материаллар ҳам адабиёт ўқитишни бошқа фанлар билан алоқадорликда ташкил эташнинг муҳим воситасидир.**

Методист олим С.Матжонов тўғри кўрсатганидай: «Дастур ва дарсликларда адабиётнинг тасвирий санъат, тилшунослик, мусиқа, эстетика, тарих, руҳшунослик, кино санъати билан боғлиқлиги етарли даражада ўз ифодасини топмаган.

Тарихий мавзудаги асарлар таҳлили, тарих, экранлаштирилган асарлар таҳлили, кино санъати билан боғланмаса, кўзланган натижага эришиб бўлмагани каби, адабий қаҳрамонларнинг феъл-атвори, ўзаро зиддиятли муносабатлари ҳақида сўз юритганда этика ва руҳшунослик фанлари эришган ютуқларга таянилмаса, мурод ҳосил бўлмайди. Бизнингча, масалани шундай қўйиш керакки, ўқувчилар назарий билимсиз, бадиий асарни тушуиш, таҳлил қилиш мумкин эмаслигини англаб етсинлар»[[5]](#footnote-6).

Савол ватопшириқлар:

1 «Адабиёт ўқитиш методикаси» фанининг мақсад ва вазифалари хақида нималар дея оласиз?

1. Бу фаннинг қандай аҳамияти бор?
2. «Инсоннинг қўлига бир дона балиқ бер-у бир кун тўқ бўлади, унга балиқ  
   тутишни ўргат-у бутун умри давомида тўқ юради», деган хитой мақолининг  
   методика фанига қандай дахли бор? Уни изоҳланг.
3. Адабиёт ўқитиш методикаси кўпроқ қайси фанлар билан алоқадорликда ўрганилади?
4. Адабиёт ўқитиш методикасининг ижтимоий фанлар билан алоқасини қандай изоҳлайсиз?
5. Адабиёт ўқитиш методикасининг даврий матбуот билан алоқаси деганда нималарни тушунасиз?

**Туркистонда адабиёт ўқитиш тарихи. Адабиёт ўқитиш методикасининг тарихий тараққиёти**

***Режа***

1. *Адабиёт ўқитиш методикаси фанининг шаклланиши, ривожланиш  
   тарихи.*
2. *Энг қадимги даврларда адабиёт ўқитиш методикаси.*
3. *Адабиёт ўкитши методикаси тарихида жадидчилик даври.*
4. *1930-1990 йилларда адабиёт ўқитиш методикаси фанининг ўзига  
   хос хусусиятлари.*
5. *Мустақиллик ва адабиёт ўқитши методикаси фанининг ривожланиш хусусиятлари.*

Яқин-яқинларгача ҳам ўзбек адабиётини ўқитиш методикаси тарихи асосан Октябрь инқилоби билан боғлиқ ҳолда талқин ва тарғиб этилгани сир эмас.

Мустақиллигимизнинг шарофати билан барча фанлар ривожланишнинг тўғри ўзанларига тушиб олди. Президентимиз И. А.Каримов таъкидлаганларидай: "Амударё билан Сирдарё ўртасида жойлашган ҳамда Мовароуннаҳр ёки Туркистон номлари билан машҳур ватанимиз асрлар мобайнида жаҳон цивилизацияси бешикларидан бири ҳисобланган. Буюк ипак йўлидаги боғловчи марказий ҳалқа, Шарқ ва Ғарб учрашадиган, уларнииг фаол савдо-иқтисодий ва маънавий ҳамкорлиги туғиладиган жой бўлган"[[6]](#footnote-7). Мана шундай ҳолатда бу ерда кўплаб фанлар қаторида адабиётшуносликнинг, тарбияшуносликнинг, улар қаторида эса адабиёт ўқитиш методикасининг муайян ўрни бўлганлигини тасаввур этиш мумкин.

Методика тарихини билиш замонавий таълим технологиялари моҳиятини теранроқ илғаш имконини беради.

Адабий асарни ўрганиш билан боғлиқ бўлган дастлабки қайдлар Авесто ёдгорлигидаёқ учрайди. Бевосита туркий муҳитда эса буни Ўрхун-Энасой ёдгорликларидаги айрим ишоралар орқали пайқашимиз қийин эмас.

Адабиёт ўқитиш методикаси фани ўтмишдаги бой тажрибаларни ўрганиш асосида ҳозирги замон мактабларидаги адабиёт ўқитиш жараёнини умумийлаштиради. Адабиёт Шарқ халқлари, жумладан, ўзбек халқи ҳаётида ҳар доим жуда катта ижтимоий-маънавий аҳамиятга эга бўлган. Чўлпоннинг "Адабиёт яшаса-миллат яшар" деган фикри бежиз эмас. Аммо уни ўқитиш бирданига хозирги ҳолига келмаган. Туркий халқлар орасида адабиёт ўқитиш анъаналари жуда қадим замонларга бориб тақалади.

Буюк мутафаккирларимиз **Ал-Хоразмий, Форобий, Беруний, Ибн Синолар** таълим-тарбия, ўқитувчи хусусида алоҳида тўхтаб ўтишган. Улар инсоннинг шахс сифатида камол топишида илм олишнинг, таълим ва тарбиянинг аҳамияти ҳақида ўзларининг қимматли фикрларини айтиб ўтганлар. Ўрта Осиёнинг улуғ мутафаккири Абу Наср Форобий (873-950) ўзининг илмий ишларида овоз, нутқнинг тарбиявий аҳамиятига алоҳида эътибор беради. У «Илмларнинг келиб чиқиши» («Ихсо ул-улум») номли рисоласида бадиий асарни ифодали ўқиш, ўқиганини ҳикоя қилиб бериш зўр санъат эканлигини айтади. Унинг таъкидлашича, ҳикоячиликда (ўқишда) ўткир таъсири бўлган ана шу санъатда ўзига муносиб ўрин эгаллаган кишилар ҳаким дейилади ва у ўқишни, нотиқликни эгаллаган санъаткор, файласуф, донишманд билан тенгдир.

Форобий ҳар бир кишининг ўзига хос, индивидуал хусусиятга эга бўлишини, таълим-тарбия жараёнида бу хусусиятларга эътибор бериш шарт эканлигини алоҳида уқтиради: «Кишилар жисмоний ва туғма қобилият, куч-қувватда бир-бирларидан ортиқ-кам бўладилар»[[7]](#footnote-8).

Форобийнинг таъкидлашича, «Ҳар кимки илм-ҳикматни ўрганаман деса, уни ёшлигидан бошласин, саломатлиги яхши бўлишига интилсин, ахлоқли-одобли бўлсин, сўзининг уддасидан чиқсин, ёмон ишлардан сақлансин, хиёнат ва макр-ҳийладан узоқ бўлсин»[[8]](#footnote-9).

Форобий комил инсонлар ҳақида гапирганида уларнинг бевосита нутқига, сўзни тушуниш ва тушунтириш имкониятларига ҳам эътибор беради. Унинг ёзишича, у суҳбатдошининг сўзларини, фикрларини тез тушуниб, тез илғаб олиши, шу соҳада умумий аҳвол қандайлигини равшан тасаввур қила олиши зарур. «...у фикрини равшан тушунтира олиш мақсадида, чиройли сўзлар билан ифодалай олиши зарур»[[9]](#footnote-10).

Форобийнинг бевосита санъат ҳамда адабий таълим ҳақида ҳам бир қатор жиддий кузатишлар олиб борганлиги яхши маълум. «Катта мусиқа китоби», «Лафз - сўзлар ва ҳарфлар ҳақида китоб», «Ритмлар классификацияси ҳақида китоб», «Мусиқа ҳақида сўз», «Ёзув санъати ҳақида китоб», «Абу Насрнинг шеър ва қофиялар ҳақидаги сўзи», «Шоирларнинг шеър ёзиш санъати қонунлари ҳақида» ва бошқа асарлари шу ҳақдадир.

Форобий шеър тузишни, унинг моҳияти, энг муҳими, шеър воситасида бадиий адабиётни ўрганиш ва ўргатиш усуллари ҳақида ҳам қимматли фикрлар билдирган.

Форобий бадиий ижоднинг ўзига хос хусусиятларини қиёсий усулда кўрсатиб беради: «Демак, бундан маълум бўлишича, исботда илм, тортишувда иккиланиш, риторикада ишонтириш қанчалик аҳамиятли бўлса, шеъриятда ҳам хаёл ва тасаввур шунчалик зарур бўлади»[[10]](#footnote-11).

Мутафаккирнинг асарларида айрим тур ва жанрлар, уларнинг ўзига хос хусусиятларини изоҳлаш, шу асосда уларни ўқувчиларга тушунтириш борасида ҳам қизиқарли мулоҳазалар билдирилган. Жумладан, Юнон ада-биёти ҳақида тўхтар экан, олим Гомернинг «Илиада»сини, шунингдек, трагедия, драма, комедия, дифиримби, сатира, эпос, риторика, поэмалар ҳақида тўхтаб ўтади. Уларнинг ҳар бирига хос бўлган тасвир усуллари, ифода тарзлари, уларнинг мавзу ва тили, шаклий-поэтик хусусиятлари ҳақида маълумот беради.

**Ибн Сино** қомусий олим бўлиб танилади. У ўз педагогик қарашларида муҳитнинг шахс тарбиясига жиддий таъсир кўрсата олишиши махсус уқтиради. Олим илм олишнинг узлуксиз жараён эканлигини, бироқ олам сирларини билишда инсон доимо интилиши, ҳаракат қилиши зарурлигини таъкидлайди.

Ибн Синонинг ёзишича, «Бола олти ёшга етгач, у мураббий ва муаллим ихтиёрига топширилади. Таълим аста-секинлик билан берилиши керак; бирданига уни китобга боғлаб қўймаслик лозим»[[11]](#footnote-12). Олим айрим адабий намуналарнингинсон руҳиятига кучли таъсир қилишини кузатган.

**Абу Райҳон Беруний** (973-1048) илмий меросида ҳам олам ҳодисаларни ўрганишга имкон берадиган кўплаб фикр-мулоҳазалар мавжуд. У «кўз билан кўрган эшитгандан афзалдир» деган ақидага риоя қилади. Билимни эса «қайтариш ва такрорлаш натижасидир»[[12]](#footnote-13), деб билади. У билим олишда ва ўргатишда усулларнинг хилма-хиллигини, шаклларнинг ранг-баранглигини эътироф қилган. Чунки дейди олим, «доимо бир хил нарсага қарай бериш малолли ва сабрсизликка олиб келади. (Ўқувчи) фандан фанга ўтиб турса, турли боғларда юрганга ўхшайди, бирини кўриб улгурмай, бошқаси бошланади ва у киши «Ҳар бир янги нарсада лаззат бор», дейилганидек, уларни кўришга қизиқади ва кўздан кечиришни истайди»[[13]](#footnote-14).

Айрим асарларни ўқиш услуби эшитувчиларга таъсир қилишнинг му**ҳим** омили эканлиги қадимги туркийларга яхши маълум бўлган. Жумладан, "Тишаствустик" сутрасида декламация билан ўқишга кўрсатма берилган.

**М.Қошғарий**нииг "Девону луғотит-турк"и орқали XI асргача бўлган туркий таълим-тарбия тизими ҳақида айрим маълумотларга эга бўлиш мумкин. Жумладан, у алоҳида, биргалашиб ва кўплашиб ўқиш ҳақида ишоралар беради.

**Юсуф Хос Ҳожиб** сўз ва унинг маънолари ҳақида алоҳида тўхтаб ўтади. У сўзни, айниқса, бадиий сўзни муқаддас ҳодиса сифатида санайди: Сўзи туфайли инсон ўзини улуғ қилади. Адиб тилни ўқув ва билимларнинг таржимони деб билади. У элчилар ҳақидаги бобда сўзнинг ички ва ташқи, ўз ва кўчма маънолари ҳақида гапиради. Инсоннинг ақлу заковати мана шу ҳодисаларни ажрата олишида ҳам намоён бўлишини таъкидлайди.

Сўз маъноларини изоҳлаб, шарҳлаб ўрганишнинг мадраса таълимидаги устувор йўналиш эканлиги эса фан тарихидаги яхши маълум бўлган ҳодисадир.

Маҳмуд Қошғарий қомусий олим сифатида кўплаб фанларга оид маълумотларни тўплагани ва ўзининг «Девону луғот ит-турк» асарида акс эттиргани сир эмас. Олим бу асарида ўзини йирик тилшунос ва адабиётшунос сифатида ҳам кўрсатади. Девондаги адабий парчалар ниҳоятда кенг мавзуларга бағишланган. Уларнинг жанрлари ҳам ранг-баранг. Олим бу асарларга тегишли изоҳ ва шарҳлар беришнинг гўзал намуналарини тавсия этади. Китобда айрим жанрлар, бадиий-тасвирий воситалар, шеърий вазнлар ҳақида ҳам кўплаб маълумотлар, изоҳ ва талқинлар мавжуд. Баъзи ҳолларда айрим адабий асарларнинг ўқилиши, уларнинг маъно хусусиятлари ҳақидаги кўрсатмаларнинг мавжудлиги адабий таълимнинг ўша даврдаги ҳолати ҳақида дастлабки тасаввурларни бера олади.

Асарда шеър вазнларини аниқлашга доир ҳаракатлар мавжудлигини кўрсатадиган далиллар бор. Жумладан: «кўг» сўзининг изоҳида, шеърнинг вазни, бу йир не кўгуза ул- бу шеьр қайси вазнда?» деган мисол учрайди.

**Алишер Навоий, Бобур, Мунис, Абдулла Авлоний, Ҳамза Ҳакимзода Ниёзий** ва бошқа адибларимиз ижодида таълим-тарбия жараёни, унинг шахси ва мазмунига оид қимматли фикрлар мавжуд,

Ўтмишда мактабларда диний асарлар, айниқса, Қуръонни ифодали ўқиш, унинг маъноларини англаб етиш билан бир қаторда айрим асарларнинг матни, маъноси, ҳар бир сўзнинг изоҳи, бадиий асарни тушунтиришга оид машқлар устида жиддий ишланган. Бадиий асарларга шарҳлар битиш анъана тусини олган.

Мактаб ва мадрасаларда фақат туркий тилда эмас, балки араб ва форс тилларида ёзилган бадиий китобларни ўқиш ҳам таомилда бўлган. Уларда жуда эрта ёшдан Шарқнинг машҳур классиклари-Фирдавсий, Саъдий, Ҳофиз, Фузулий, Навоий, Бедил асарлари билан танишиш имконлари яратилган.

Исломдаги илмга нисбатан ижобий муносабат ҳам таълим-тарбиянинг ўзига хос тарзда ривожланишига имконият яратди. Жумладан, ҳадиси шарифларда бу ҳақда шундай мулоҳазаларни кўришимиз мумкин:

«Гарчи Хитойда бўлса ҳам илмга интилинглар, Чунки илм олишга ҳаракат қилиш ҳар бир мўминга фарздир»[[14]](#footnote-15).

“Бир соатгина илми ўрганиш бир кечалик ибодатдан яхши, бир кунлик дарс эса уч ой тутилган нафл рўзадан афзалдир”[[15]](#footnote-16).

А.Навоий «Маҳбуб ул-қулуб асарида билим олиб мустақил мушоҳада юрита олмайдиган инсонни «устига китоб ортилган эшак» ка қиёслайди ва «нодон» деб атайди. Шунингдек, улуғ шоир асарида ўқувчини чиройли ёзувни, ёзма нутқ малакасини эгаллашга ундайди. У ёд олиш усулининг имконият ва афзалликларини тарғиб қилди.

«Лайли ва Мажнун» достонида эса матндаги сўзлар маъносини англаб ўқишни улуғлайди.

Навоийнинг ўзи айрим сўзларни изоҳлаш, тушунтириш асар, хусусан, шеърий асарлар мазмунини тушунишдаги асосий калит деб билади. Ўзи бунинг гўзал намуналарини беради.

Навоийнинг ўқитувчи ҳақидаги қарашлари ҳам ибратлидир. У «Маҳбуб ул-қулуб»да «Мударрислар зикрида» деган алоҳида фасл ажрат**ган.** Унда мударрис «ўзи билмаган илмни айтурға муртакиб бўлмаса», дейди. Шогирдларнинг эса устозлар олдида ҳар доим бурчдор эканлигини («Дабиристон аҳли зикрида» фасли) таъкидлайди: «Шогирд агар шайх ул-ислом, агар қозидур, агар устод андин розидур - тенгри розидур.

Байт: Ҳақ йўлида ким сенга бир ҳарф ўқутмиш ранж ила.

Айламак бўлмас адо онинг ҳаққин юз ганж ила»[[16]](#footnote-17).

Унинг мактаб, таълим-тарбия ҳақидаги фикрлари фавқулодда катта аҳамиятга эга. Ўрни-ўрни билан эса адибнинг бевосита адабий таълимга оид фикрлари ҳам мавжуд. Жумладан, Навоий ўқувчиларнинг саводхонлиги, уларнинг дунёқараши, нутқларининг равон бўлиши учун назмий ҳамда насрий асарларнинг ўқитилишини қайд этади.

XVI асрдан XIX асрнинг биринчи ярмигача ўтган даврда, айниқса, XIX асрнинг иккинчи ярми XX аср бошларида Туркистонда педагогик, методик фикр ўзига хос тарзда ривожланиб борди.

**Дилшод Барно** (1800 -1906) берган маълумотларга қараганда XIX аср мактабларида адабий таълимнинг алоҳида ўрни ва мавқеи бўлган. У 51 йил мактабдорлик қилгани, 891 қизни саводли қилиб чиқаргани, “улардан яқин тўртдан бир қисми табъи назми бор шоира, оқила қизлар” бўлгани ҳақида маълумот беради[[17]](#footnote-18). Анбар Отиндек буюк шоира ҳам Дилшод Барно мактабининг ўқувчиси бўлганини эсласак, бу даврдаги адабий таълимнинг натижаларини тасаввур қилишимиз осонлашади.

Ўзбек адабиётини ўқитиш методикаси, асосан, йигирманчи асрнинг 20-йилларда фан сифатида шаклланди ва ривожланиб борди. Ўзбек адабиётини ўқитиш усулининг мустақил фан эканлиги шундаки, бошқа фанлардаги каби унинг ҳам ўрганиладиган, тадқиқ этиладиган предмети мавжуд бўлиб, у бадиий адабиётдир. Умумий сиёсий ҳаётдаги ўзгариш маданий ҳаётнинг ҳамма тармоқларига ўз таъсирини кўрсатди. Беҳбудий, А.Авлоний, Ҳ.Ҳ.Ниёзий, А.Қодирий, Чўлпон каби шоир ва ёзувчилар ўзбек халқининг маърифатли бўлиши, янги тур ва мазмундаги адабиётни яратиш учун ҳаракат қилдилар.

Беҳбудий «Падаркуш» асарида дастлаб маърифатнинг инсон ҳаёти, инсоният тақдири учун қанчалик катта аҳамият касб этишини бадиий жиҳатдан тадқиқ этади. Миллий, инсоний қадриятни англашда маърифатли

бўлиш зарурлигини, маърифат ва жаҳолатни - эзгулик ва ёвузлик тимсоли сифатида тасвирлайди.

**Авлоний** шоир, носир, драматург, публицист ва мударрис сифатида шуҳрат қозонади. У дастлабки миллий дарслик ва қўлланмалар муаллифи ҳамдир.

Тошкентдаги дастлабки усули жадид мактабларининг ташкил этилиши Авлоний (1904) номи билан боғлиқ. Унинг Миробод (1907-1908), Дегрез маҳаллаларида (1909) мактаб очганлиги яхши маълум. Муҳими, у мазкур мактаблар учун зарур бўлган дарсликларни ҳам яратади. «Биринчи муаллим», «Иккинчи муаллим», «Туркий Гулистон ёхуд ахлоқ», «Мактаб гулистони» шулар жумласидандир. Б.Қосимов унинг ўз даврида босилмай қолган «Учинчи муаллим», «Мактаб жуғрофияси», «Ҳисоб масалалари» дарсликларини ҳам кўрсатган эди[[18]](#footnote-19).

А.Авлоний тарбиянинг бу ўзгартирувчи кучига, одамзод табиатини ўзгартириш таъсирига катта баҳо беради: «Ахлоқимиз биносининг гўзал ва чиройли бўлишига тарбиянинг зўр таъсири бордур. Баъзилар тарбиянинг ахлоққа таъсири йўқ, инсонлар асл яратилишида қандай бўлсалар, шундай ўсарлар, табиат ўзгармас ....- демишлар. Лекин бу сўз тўғри эмасдур. Чунки тарбиянинг ахлоққа, албатта, таъсири бўладур. Орамизда масал борки, «сут ила кирган жон ила чиқар», мана бу сўз тўғридур»[[19]](#footnote-20).

Тадқиқотчи Р.Баракаев Авлонийнинг «Мухтасар тарихи анбиё ва тарихи ислом» китобини болалар учун махсус мослаштирилган китоб сифатида баҳолайди.

Абдулла Авлоний «Мактаб Гулистони» дарслигида адабий асарларни ифодали ўқишнинг якка ва кўпчилик бўлиб ўқиш, ифодали ўқиш, диалог, драма ҳолига келтириш турларини кўрсатади.

**Маҳмудхўжа Беҳбудий** (1875-1919) методика тарихида ҳам тегишли из қолдирган йирик сиймолардан бири. У кўп асрлик тарихга эга бўлган ҳамда Шарқ зиёлиларининг кўплаб авлодларни оламшумул обрў-эътибор топишларига имкон берган мадраса таълимининг ўз замонига келиб оқсаб қолганлигини, ривожланишнинг мазкур босқичида тараққиётдан орқада қолаётганлигини ўзи англайди, буни бошқаларга ҳам англатиш йўлидан боради. Унинг бевосита ташаббуси билан «ибтидоий синфларда диний дарс ва илмлардан намоз ўқиш, ҳафтияки шариф, маорифи иймон ва эътиқод, ибодати исломия, тажвид, тарихи анбиё, аҳли суннат ақидаси кабилар ўргатилса, дунёвий дарс ва фанлардан алифбо, ёзиш, шеър (назм) ва наср, иншо, ҳисобдан тўрт амал, жуғрофия, бир оз аҳволи олам ва дунё одамларидан маълумот берилади, болаларнинг хат ва саводи мукаммал чиқади»[[20]](#footnote-21).

**Хайруллахон Саид Носир ўғли Мирзо (Мирзо Ҳўқандий)** (1880-1943) ҳам бир неча йўналишларда иш олиб борган маърифатпарварлардан биридир. У янги усулдаги мактаблар очишда ташаббус ва фаоллик кўрсатган, ўзи шу мактабларда дарс берган, мактаб қошида кутубхона ва нашриёт ташкил этган. Бошқа тиллардаги дарсликларни ўзбек тилига ўгирган, ўзи ҳам «Гулшани Мирзо», «Гулшани хаёл» номлари билан дарсликлар яратган. Болаларнинг ақлий имкониятларини ошириш, уларнинг зеҳнини ўстириш мақсадида «Жумбоқ мажмуаси»ни тузган. Мажмуадан топишмоқлар ўрин олган[[21]](#footnote-22).

**Ҳамза Ҳакимзода Ниёзий** 1911 йили Қўқонда Ҳожибек гузарида янги усул мактаби очди ва ўзи ўқитувчилик қилди. У 1914-15 йилларда бошлан-

ғич мактаблар учун «Енгил адабиёт», «Ўқиш китоби», «Қироат китоби»ни ёзди. Энг муҳими, Ҳамза ўз китобларини осондан мураккабга ўтиш асосида тузди. Бу китобларда ўқиш, матн устида мустақил ишлаш, синфдан ташқари ўқишга эътибор берди. Уларнинг барчасида ўқувчиларга адабий таълим бериш асосида болаларнинг мукаммал тарбия асослари билан ҳам танишишлари бош мақсад қилиб қўйилди.

Илғор фикрли зиёлилар Туркистон мактабларида таълимнинг янги тартибини амалга ошириш учун курашдилар. Натижада таълимда янги турдаги «усули савтия» мактаблари юзага келди. Бу мактабларда она тили (ўзбек тили) асосий ўқув фани сифатида ўқитилди. Таълим жараёнида изоҳлаш (шарҳлаш) усулидан фойдаланилди. Шунга кўра, адабиётда бу таълим «изоҳли ўқув» деган номни олди.

1918 йилда Тошкент эски шаҳар маориф шўъбаси қошида «Макотиб» (методик бирлашма) уюшмаси ташкил этилди ва унга Зуфар Носирий раҳбарлик қилди. Бу шўъбада ҳафталик ўқув режаси тузилиб, мактабларда шу режа асосида дарс ўтилди. 1918 йил «Маориф» журналида V – VIII синфлар учун она тили ва адабиёти дастури эълон қилинди. Дастурда бадиий асарни ўқишга эътибор берилди. Асар билан таништиришдан олдин адабиёт назариясидан маълумот бериш мўлжаллаган эди. Дастурда назарий маълумотларни ўтишда тегишли асарларга суяниш тавсия этилса ҳам, асарлар аниқ кўрсатилмади.

**Абдураҳмон Саъдийнинг «**Сабоқ тузуги» (1920) дастурида ҳам мактабда ўрганилиши лозим бўлган асарлар номи аниқ кўрсатилмади, адабий материал танлаш ўқитувчига топширилди. «Адабий ўқиш» термини 1921 йил программаси нашр этилган вақтдан бошлаб мактаб ҳаётида мустаҳкам ўрин эгаллади. Адабий ўқишда асарни ғоявий-бадиий таҳлил қилиш асосий ўринни эгаллайди, яъни ҳар бир асар бутун ҳолда ўрганилади. Аммо материал танлаш масаласи ҳал қилинмади. Асарлар ғоявий-бадиий, эстетик мазмунига қараб эмас, даврга қараб танланган эди.

1924 йилдан 1929 йилгача ўтган давр ичида Элбекнинг «Намуна» (I - I V қисм, 1925), Фитратнинг «Адабиёт қоидалари», «Ўзбек адабиёти дарслари» (1925) китоблари яратилди.

«Адабиёт қоидалари» фақат адабиёт назариясига оид китобгина бўлиб қолмасдан, айни пайтда адабиётшуносликка оид дарслик ҳамда методикага доир қўлланма сифатида ҳам баҳоланиши мумкин[[22]](#footnote-23).

30-йилларда ўзбек адабиёти ва адабиётшунослиги ҳамда халқ оғзаки ижоди соҳасида эришилган ютуқлар дастур ва дарсликларда ўз ифодасини топди. «Адабиёт дастури» тарихийлик асосида тузилиб, унда классик ҳамда сўнгги давр адабиётининг йирик намояндалари асарларидан намуналар берилди.

Аммо, бу дастурлар бўйича адабиёт ўқитишда айрим бадиий асарларни ўзлаштириш эмас, балки ёзувчиларнинг ҳаёти ва ижодини баён этишга, ижодининг ижтимоий-сиёсий моҳиятини, ёзувчининг синфий мавқеини очишга кўпроқ эътибор берилди.

Партиявийлик талабининг адабиёт ўқитиш жараёнига ҳукмрон тамойил сифатида киритилиши таълим тизимидаги адабиёт фанларининг ўқитилишини бир ёқламаликка олиб келди.

«Тўлиқсиз ўрта ва ўрта мактаблар учун программалар» (1938) да адабий асарни ўқишга асосий урғу берилди. Сал кейинроқ тузилган «Ўрта мактаб программалари» (1940)да оғзаки ва ёзма нутқни ўстиришга, ўқувчиларнинг мустақил фикрлаш имконларини ривожлантиришга эътибор берилди, асарни ифодали ўқиш, савол ва топшириқ ҳамда машқлар асосида асарнинг ғоявий мазмунини ўзлаштириш тавсия этилди.

Танланадиган асарлар ўқувчиларнинг ёши ва билим савиясига мос бўлишига эътибор қаратилди.

1934 йилда «Ўрта мактабларда адабиёт ўқитиш методикасининг асосий масалалари» деган махсус китоб (А.Саъдий) яратилди. Унда адабиётни махсус фан сифатида ўқитиш, болага адабий таълим беришда тегишли изчиллик ва мантиқий қоидалар бўлиши кўрсатиб ўтилди.

И.Султоновнинг «Адабиёт назарияси» (1940) дарслигининг яратилиши фақат адабиётнинг умумий қоидалари, унинг назарий масалаларини умумлаштириши билангина эмас, балки бу назарий тушунчаларнинг таълим жараёнига олиб кирилиши учун ҳам қулай замин яратди.

“Ўзбек адабиётини ўқитиш методикаси” фанининг ривожида 50-йилларда фаолият кўрсата бошлаган кўплаб олимларимизнинг хизматлари катта бўлди. **С.Долимов, Г.Каримов, Н.Маллаев, Ҳ.Убайдуллаев, Қ.Аҳмедов, А.Зуннунов,** **С.Исматов** сингари олимлар бу соҳанинг мустақил бир соҳа сифатида камол топишига муносиб ҳисса қўшишди. Уларнинг адабиётшуносликнинг турли соҳаларидаги, методика илмидаги хизматлари туфайли ўрта мактаблар учун тузилган дастур ва дарсликлар ҳам маълум даражада мунтазам ҳолатга кела бошлади. Адабиёт ўқитиш методикасига оид дастлабки мустақил тадқиқот - қўлланманинг яратилиши ҳам худди шу даврларга тўғри келади[[23]](#footnote-24). «Адабий ўқиш методикаси» деб номланганбу китоб муаллифлари таниқли методистлар С.Долимов ва Ҳ.Убайдуллаевлар эди. Унда ифодали ўқиш ҳақида, унинг мазмун ва моҳияти, турлари ҳақида яхлит маълумотлар берилган эди. Китоб адабиёт ўқитишдаги назарий асослардан тортиб, унинг бевосита амалиётдаги ҳолатларигача бўлган ҳодисаларни қамраб олади. У тўрт қисмдан иборат. Булар: адабиёт методикаси ва унинг назарий асослари ҳақида маълумот, адабий ўқиш, адабий ўқиш юзасидан синфдан ва мактабдан ташқарида олиб бориладиган ишлар, режалаштириш ва жиҳозлаш масалалари деб номланган. Китобда амалий фаолият билан алоқадор бўлган масалаларга жуда катта эътибор берилганлиги унинг асосий ютуқлардан биридир. Муаллифлар ҳар бир назарий муаммони албатта аниқ мисоллар билан далиллаш йўлидан боришган. Унда ўша давр мафкурасининг кучли таъсири ҳам очиқ сезилиб туради.

С.Долимовнинг 5-синф «Ватан адабиёти» хрестоматияси учун методик қўлланма» китоби 70-йиллардаги ўзбек адабиётини ўқитишдаги ўзга хос усуллар ҳақида муайян тасаввурлар беради[[24]](#footnote-25).

**Қудрат Аҳмедов** меҳнаткаш олим, ташаббускор раҳбар ва яхши ташкилотчи сифатида адабиёт методикаси равнақи учун ўзининг муносиб ҳиссасини қўшди. Олимнинг «Ҳамза Ҳакимзоданинг «Бой ила хизматчи» драмасини ўрганиш»[[25]](#footnote-26) деган йирик тадқиқоти бу соҳадаги хизматларининг яққол далилидир.

**“Ўзбек адабиётини ўқитиш методикаси” фани ривожи профессор Асқар Зуннуновнинг номи билан бевосита боғлиқ. Асқар Зуннунов Ўзбекистонда айни шу соҳа бўйича етишиб чиққан биринчи фан докторидир.**

**Олим алоҳида адибларнинг ҳаёти ва ижодини ўрганиш ишига ҳам асос солиб берган**. Айниқса, «Мактабда Ғафур Ғулом ҳаёти ва ижодини ўрганиш»[[26]](#footnote-27) китоби бу соҳада ўтган асрнинг етмишинчи йилларидаги йирик ютуқлардан биридир.

Унинг бадиий асарни таҳлил қилиш, адабиёт дарсларини ташкил этиш, асарларни жанр хусусиятларига кўра таҳлил этиш усуллари, адабий-назарий тушунчаларни ўрганишнинг илмий-методик хусусиятларига оид кўплаб асарлари мавжуд.

Маълумки, таълимнинг турли босқичларида адабий-назарий тушунчаларни ўрганишнинг ўзига хос хусусиятлари бор. Бу адабий таълимнинг энг оғир муаммоларидан биридир. Олим шу соҳада ҳам кўплаб мақолалар, алоҳида китоблар чоп эттирган[[27]](#footnote-28),

Олимнинг «Ўзбек адабиёти методикаси тарихидан очерклар»[[28]](#footnote-29) китобида асосан XX асрнинг бошларидан шу асрнинг 70- йилларигача бўлган даврдаги адабиёт ўқитиш методикаси тарихидаги асосий ҳодисалар хронологик изчиллиқда кўрсатиб берилган.

Олим алоҳида синфлардаги адабиёт дарслари учун методик қўлланмалар яратиш анъанасини бошлаб берган методист олим сифатида ҳам қадрлидир. Унинг Р.Усмонов билан ҳамкорликда яратган 7-синф «Ватан адабиёти» дарслик-хрестоматияси учун методик қўлланма»си[[29]](#footnote-30) шу соҳадаги яхши тажриба бўлган эди.

Бу соҳадаги энг йирик тадқиқот, ҳеч шубҳасиз, «Адабиёт ўқитиш методикаси»дир[[30]](#footnote-31). У адабий таълимнинг асосий муаммолари ҳақида атрофлича маълумот бериши билан эътиборга лойиқдир.

Ўзбекистон Республикаси мустақилликка эришганидан сўнг умумтаълим мактаблари адабий таълимида ҳам янги имкониятлар пайдо бўлди.

90-йилларнинг бошида адабиёт ўқитиш бўйича янги дастур ишлаб чиқишга ҳаракат қилинди ва уларнинг бир неча авлоди яратилди. «Таълим тўғрисида»ги Қонун ва «Кадрлар тайёрлаш миллий дастури» (1997) қабул қилинганидан кейин таълим тизими ҳам, таълим мазмуни ҳам янгича талаблар асосида шаклланди. Эндиликда ана шу талаблар асосида давлат таълим стандарти, ўқув дастурлари ва дарсликлар, шунингдек, ўқув қўлланмалари яратилмоқда.

Адабиёт ўқитиш методикаси фани мустақиллик йилларида сезиларли даражада ривожланмоқда.

**Марғуба Мирқосимова** адабий таҳлил соҳасига алоҳида қизиқиш билдириб келаётган методист олимадир.

«Ўқувчиларда адабий таҳлил малакасини шакллантириш ва такомил-лаштириш асослари»[[31]](#footnote-32) китобида муаллиф ўқувчиларни адабий таҳлилга ўргатиш бир босқичдагина амалга ошириб бўладиган иш бўлмасдан, унга узвийлик ва узлуксизлик тамойили асосида ёндошилганидагина тегишли самара бериши мумкинлигини ишончли далиллар ёрдамида кўрсатиб беради. Бунинг асоси сифатида эса у бадиий таҳлилнинг элементар намуналарини бошланғич синфларданоқ бошлаш кераклигини кўрсатади.

Китобда ўқувчиларнинг адабий таҳлил малакасини шакллантиришнинг илмий-методик асосларини кўрсатишга алоҳида эътибор берилганлигини таъкидлаш жоиз.

Унда ёзувчи маҳоратини ўрганиш муаммолари ҳам таҳлилга тортилган. Муаллиф бу фикрлар исботи учун Абдулла Қаҳҳор, Атоий, Алишер Навоий ҳаёти ва ижодидан мисоллар келтиради.

Адабий-назарий тушунчаларни ўрганишда изчилликнинг ўрни ва аҳамияти ҳам китобда ўринли кўрсатиб берилади. Унда умумий ўрта таълим мактабларининг 5-9-синфлари давомида ўрганиладиган адабий-назарий тушунчалар таҳлилига кенг ўрин берилган.

Мазкур китоб илк марта академик лицей ва касб-ҳунар коллежларидаги адабий таълим муаммоларига дахл қилиши билан ҳам эътиборлидир.

**Қозоқбой Йўлдошев “А**дабиёт ўқитиш методикаси” фанининг назарий муаммоларини ҳам, унинг амалий жиҳатларини ҳам жиддий тарзда тадқиқ этиб келмоқда. Унинг «Адабиёт ўқитишнинг илмий-назарий асослари»[[32]](#footnote-33) китоби адабиёт ўқитишдаги янгича тамойиллар ҳақида баҳс юритади. Анъанавий адабий таълимдаги нуқсон ва камчиликлар тўғрисида мулоҳазалар билдиради. Энг муҳими, у янгича, адабий-эстетик таҳлил намуналарини тавсия ҳам этади

Хусусан, «Алпомиш талқинлари» олимнинг адабиёт ўқитувчилари учун мўлжалланган юксак даражадаги методик қўлланмаларидан биридир[[33]](#footnote-34).

Китоб бадиий асарни таҳлил ва талқин қилишнинг ўзига хос йўлларини кўрсатиб бера оладиган яхши намуна сифатида тавсия этилиши мумкин. Муаллиф асарнинг «кўп қатламли» эканлигини кўрсатади, достоннинг пайдо бўлиши билан боғлиқ илмий қарашларга янгича нуқтаи назардан ёндошади, бунда соҳанинг йирик олимларига суяниб иш кўради.

Унинг «Мактабда адабиётдан мустақил ишлар» номли ўқитувчилар учун методик қўлланмаси ҳам назарий, ҳам амалий аҳамиятга молик. Китоб ўқувчиларнинг мустақил ишларининг ташкил этилиши, турлари, мазмуни, амалга ошириш шароитлари ҳақида баҳс юритса-да, унда асарга ёндошиш усуллари, ўқувчиларнинг ижодий ишлари, матн устида ишлаш, матнни таҳлил қилиш, бундаги метод ва усуллар ҳақида ҳам қизиқарли, муҳими, назарий жиҳатдан тўғри ва амалий жиҳатдан фойдали бўлган кўплаб фикр-мулоҳазалар билдирилган.

Ўзбек адабиётини ўқитиш методикасига оид илмий-тадқиқот ишларини бир гуруҳ ёш методист олимлар давом эттиришмоқда. Уларнинг тадқиқотларида методика илмининг ҳам назарий, ҳам амалий муаммоларини атрофлича ҳал қилишга уриниш сезилади.

Шу ўринда «Ўзбек тили ва адабиёти», «Тил ва адабиёт таълими», «Узлуксиз таълим» сингари журналлар, «Маърифат», «Узбекистон адабиёти ва санъати» каби газеталар сахифаларида ҳам адабий таълимга оид кўплаб муаммоларнинг ёритилиб бораётганини қайд этиш жоиз.

Савол ва топшириқлар:

1. Адабиёт ўкитиш методикаси тарихидаги асосий босқичларни айтиб беринг.
2. Алишер Навоийнинг адабий таълим ҳақидаги қарашларидаги асосий ўринлар  
   нималарда деб ўйлайсиз?
3. Жадидчилик даврида таълим-тарбия соҳасида қандай ўзгаришлар юзага кел-  
   ди?
4. Ҳозирги методист олимларнинг қайси асарларини биласиз? Улар ҳақида гапи-  
   риб беринг.
5. Методист олимларнинг асарларини қисқача конспектлаштиринг.

**Адабий таълим асослари, таълим босқичларида адабиёт курсининг мазмуни ва қурилиши**

***РЕЖА****:*

*1.Дастур давлат ҳужжати сифатида.*

1. *Дастурнинг таркиби ва мазмуни.*
2. *Дарсликка кўйиладиган талаблар.*
3. *Ўқув цўлланмалари ҳақида маълумот.*

Муҳтарам Президентимиз И.А.Каримов айтганларидек: «Буюк маъна-виятимизни тиклаш ва янада юксалтириш, миллий таълим-тарбия тизимини такомиллаштириш, унинг миллий заминини мустаҳкамлаш, замон талаблари билан уйғунлаштириш асосида жаҳон андозалари ва кўникмалари даражасига чиқариш мақсадига катта аҳамият бериб келинмоқда»'.

Бунинг исботи сифатида «Кадрлар тайёрлаш Миллий дастури» ҳамда «Таълим тўғрисида»ги Қонунларни эслаш мумкин. Таълим-тарбия тизи-мининг барча бўғинлари мана шу Қонун талабларини амалга ошириш учун астойдил ҳаракат қилаётганлиги барчага яхши маълум. Бу борада бирмунча ютуқлар қўлга киритилганлиги, дастлабки босқич талабларининг деярли тўла бажарилганлигини қайд этиб ўтиш лозим.

Курснинг мазмуни ва тузилиши ДТС ва давлат дастури билан белгиланади. Унда ДТС асосида ўқувчилар эгаллаши лозим бўлган билим ҳажми, кўникма ва малакаларнинг турлари, методологик ҳамда педагогик принциплар, ўқитишдаги ўзига хос методология ҳамда адабий-эстетик талаблар ихчам тарзда баён этилади.

Ўзбекистонда мактаб дастурларининг кўпгина турларига амал қилинди, зеро изланиш янги, мукаммал тизимни ифодалайдиган даражага етиш учун ҳаракат узлуксиз давом этиб келмоқда. Фақат Ўзбекистон мустақиллиги билан боғлиқ ҳолдагина адабиёт дастурининг бир неча авлоди яратилди. Таълим тизимидаги ўзгаришлар давлат таълим стандартларининг яратилиши, янги ўқув режаларининг ишлаб чиқилганлиги, ижтимоий-маънавии ҳаётдаги янгиланишлар дастурларни ҳам қайта кўриб чиқиш заруриятини тақозо этмоқда.

1991 йилдан буён мактаб адабий дастурлари жиддий такомил йўлини босиб ўтди. Бу йўлда, айниқса, 1997 йилда қабул қилинган "Таълим тўғрисида"ги Қонун ва "Кадрлар тайёрлаш Миллий дастури" алоҳида босқич бўлди.

Давлат таълим стандарти ва ўқув дастурлари бадиий асарларни танлаш тамойилларини ҳам белгилаб беради. Таниқли методист М.В.Черкезова кўрсатганидай, «Миллий мактабларда асарларни ва уларни ўргатиш методикасини танлаш учун илмий адабиётшунослик мезонлари, адабий факт ва ҳодисаларга нисбатан тарихий-генетик, тарихий-функционал ва қиёсий-типологик ёндашувлар бирлиги асос бўлиб хизмат қилади»1.

Дастур энг муҳим давлат ҳужжати бўлиб, уни бажариш мажбурийдир. Ўқитувчининг асосий вазифаси давлат дастури талабларини тўла ва самарали тарзда амалга оширишдан иборат. Шунга кўра ҳам ўқитувчи уни тўла билиши, унинг барча қисмлари ҳақида аниқ тасаввур ва маълумотга эга бўлиши шарт.

Дастур ўқитувчининг иш фаолиятидаги энг асосий манбадир. Унда амалий ҳаракатга кўрсатма ҳам, энг муҳим маълумотнома ҳам мужассамлашган. Ҳозиргача дастурлар умумтаълим мактабларининг барча бўғинларини (1-Х ёки У-Х1 синфлар) қамраб оларди. «Таълим ҳақида»ги янги Қонун таълим тизимига бир қатор янгиликларни олиб кирди. Унга кўра энди умумий ўрта таълим 1-1Х синфларни қамрайди. Бундан кейин эса ўрта махсус касб-ҳунар таълими бошланади. Демак, дастурлар ҳам шундан келиб чиққан ҳолда бошқа-бошқа бўлади.

Умуман дастурда адабиёт курси тўлалигича тавсифлаб борилди. Ҳар бир синфдан адабиёт курсининг мазмуни ва иш тартиби, ҳар бир мавзунииг моҳияти муайянлаштирилади. Унда ўзлаштирилиши лозим бўлиш илмий-назарий, адабий тушунчалар, асарни ўрганиш, нутқ ўстириш, синфдан ташқари ўқитиш, асарлар юзасидан суҳбат учун ажратиладиган соатлар миқдори, адабиётдан ўтказилиши кўзда тутилган оғзаки ва ёзма иш турлари, предметлараро алоқа, синфдан ташқари ўқишдаги асарлар рўйхати берилган.

Давлат дастурини бажариш асосида ўқитувчи ўқувчилардаги адабиёт ва санъатга бўлган муҳаббат, ижодкорлик, ижодий фаоллик, юксак ахлоқий анъаналарни такомиллаштириш ва ўстиришга асосан эътибор бермоғи лозим.

Маълумки, адабиёт мустақил фан сифатида бошланғич таълим тугаганидан сўнг (IV синф) ўтила бошлайди. Бу даврда ўқувчи адабиёт ва ифодали ўқиш малакасининг дастлабки босқичини эгаллаган, сўз санъати ҳақидаги дастлабки тасаввурга эга бўлган бўлади.

Албатта, бола мактабгача бўлган ёшдаёқ сўз санъати ичида бўлади. "Мактабгача таълим бола шахсини соғлом ва етук, мактабда ўқишга тайёрланган тарзда шакллантириш мақсадини кўзлайди. Бу таълим олти-етги ёшгача оилада, болалар боғчасида ва мулк шаклидан қатьий назар бошқа таълим муассасаларида олиб борилади"1. Худди шу даврда у асосан тингловчи, баъзан ўқувчи шаклида дастлабки одимларини ташлайди. Демак, ўқувчи V синфга келганда ўқиш, ёзиш, китобхонлик маданиятига оид дастлабки тайёргарлик билан келади. Улар бадиий асар билан танишишнинг ибтидоий кўникмаларига эга бўлишади. Жумладаи, IV синф ўқувчилари матнни ифодали ўқий олишлари, асарда иштирок этувчи шахслар ҳақида ҳикоя қилиб бериш учун материал тўплаш, уларнинг хатти-ҳаракатларини баҳолаш, уларга нисбатан ўз муносабати ифодалай олиш, адабий қаҳрамон ҳақида ихчам ҳикоя тузиш кўникма ва малакаларига эга бўлиш лозим. V синф ўқувчиси ҳали бадиий асар хусусиятларини тўла ўзлаштиришга тайёр бўлмайди. Шунга кўра М.Г.Качурин таъкидлаганидай: "Бу даврда асарда "нима ҳақида" ёзилгани нуқтаи назаридан ёндашишларини ҳисобга олиш керак"2.

Бошланғич синфларда кўпроқ халқ оғзаки ижодига тегишли поэтик жанрлар: эртак, мақол, топишмоқлардан фойдаланилади. Мавзу доирасига кўра эса уларда меҳнат, бахт, Ватан, оила, йил фасллари, атрофимиздагаи олам, инсон маънавиятидаги эзгу ва ёмон хусусиятлар, илмий оммабоп мақолалар тарзида ёритилган. Демак, бошланғич синфлардаёқ болаларнинг бадиий-эстетик диди ҳамда китобхонлик маданиятининг шаклланиши учун имкон қидирилган. Энди V синфдан бошлабоқ уларнинг ўқиш ва нутқ кўникмаларига таяниб туриб, асарни бадиий ҳис этиш, эстетик ҳис-туйғуларини ўстиришга алоҳида эътибор бериш лозим.

V синф дастуридаёқ турли жанрлардаги асарлар билан танишиш тақозо этилади. Улар орасида қўшиқ, мақол, топишмоқ афсона, эртак, латифа, достон, ҳикоя, рубоий, масал, қисса, роман каби хилма-хил жанрлар мавжуд. Бугина эмас, дастурда турли адабий тушунчалар ҳамда ёзувчи ва шоирлар ҳақида, уларнинг асарлари ҳақида ҳам маълумот бериш кўзда тутилган. Аммо тарихий-адабий изчиллик том маъноси билан IV-VII синф адабиёт дастурлари талаблари сирасига кирмайди, зеро, ўқувчиларнинг ёш хусусиятлари ҳам бунга имкон бермайди. Бу вазифалар VIII -IХ синфларда амалга оширилади. Академик лицей ва касб-ҳунар коллежларида эса йўналиш турига қараб адабиёт ўқитишнинг ўзига хос мақсад ва вазифалари белгиланади.

Адабий таълимни тўла амалга оширишда дарслик муҳим аҳамиятга эга. Таълим тизимидаги янгиланишлар дарсликлар мазмуни ва тузилишини ҳам тубдан янгилашни тақозо этмоқда.

Дарслик ўқувчилар билимининг изчил ўсишига, илмий асосга таянишига имкон бериши болаларнинг ёшини ҳисобга олиш, мавзуларнинг мантиқий алоқадорлигига эътибор бериши лозим. Унда миллий ва умуминсоний қад-риятлар тарғиб қилиниши, ўқувчилардаги юксак ахлоқий ва эстетик дидлар-нинг шаклланиши ва тарбияланишига хизмат қилмоғи лозим.

Очиқ айтиш лозимки, ўқув қўлланмаларни яратиш замон талабларидан орқада қолмоқда. Бугун янги педагогик технологияни жорий этиш, жаҳон-даги илғор ўқитиш усулларини тарғиб қилиш ва ҳаётга жорий этишга жиддий зарурат сезилмоқда.

Умумий ўрта таълимнинг давлат таълим стандарти ўқувчилар умумтаълим тайёргарлигига, савиясига қўйиладиган мажбурий минимал даражасини белгилаб беради.

Давлат таълим стандарти **таълим** мазмуни, шакллари, воситлари, усулларини, унинг сифатини баҳолаш тартибини белгилайди. Таълим мазмунининг ўзаги ҳисобланган стандарт воситасида мамлакат ҳудудида фаолият кўрсатаётган турли муассасаларда (давлат ва нодавлат) таълимнинг барқарор даражасии таъминлаш шарти амалга оширилади. Давлат таълим стандарти ўз моҳиятига кўра ўқув дастурлари, дарсликлар, қўлланмалар, низомлар ва бошқа меъёрий ҳужжатларни яратиш учун асос бўлиб хизмат қилади.

Умумий ўрта таълим мактаблари учун ўқув режаси давлат таълим стан-дартининг таркибий қисми бўлиб, у таълим соҳаларини меъёрлашни ҳамда мактабнинг молиявий таъминотини белгилашга асос бўладиган давлат ҳужжатидир. Таянч ўқув режаси ўқув предмети бўйича бериладиган таълим мазмунини ўқувчига етказиш учун ажратилган ўқув соатларининг минимум ҳажмдаги миқдорини ифодалайди. У ҳар бир синфда муайян ўқув предмети бўйича давлат стандартларига мувофиқ бериладиган таълим мазмунини аниқлашга асос бўлади.

Умумий ўрта таълим мактаблари учун адабиёт фанидан биринчи марта давлат таълим стандарти яратилди1. Унинг янги авлоди иш тажрибаларидан келиб чиққан ҳолда тузилмоқда.

Шу асосда ўқув режалари, фан дастурлари тузилди. Бугунги кунда уларга муносиб равишдаги дарсликларга ҳам эгамиз. Бироқ тажрибалар шуни кўрсатмоқдаки, уларда ҳам айрим камчиликлар, нотугалликлар мавжуд. Мустақилликдан олдин ҳамда мустақилликнинг дастлабки пайтларида яратилган айрим дарслик ва ўқув қўлланмаларини назарда тутган ҳолда уларнинг тилини «оғир ва ғализ»; деган эди.

Дарслик ва ўқув адабиётларининг янги авлодини яратиш бўйича ҳаракатлар давом этиб келмоқда, ўқув адабиётлари танлови ўтказилмоқда. 2004 йилда 5-синф учун, 2005 йилда 6-7-синфлар учун танлов ўтказилди, 2006 йилда 8-9-синфлар учун муаллифлар гуруҳи дарсликлар тайёрлашмоқда. Бу дарсликларнинг афзал томони ўқитувчи учун методик қўлланма ҳам биргаликда яратилишида ва уларнинг амалиётда яхши натижага эришишида деб биламиз.

Дарсликларда айрим рукнлар бўлиши мумкин. Масалан, 5-синфда «Ҳикмат дурдоналари», «Эртакларнинг сеҳрли олами», «Мумтоз адабиётга саёҳат», «Болаликнинг беғубор олами», «Ватанни севмоқ иймондандир»3, 7-синфда «Халқ оғзаки ижодидан», «Ўзбек адабиёти тарихидан», «XX аср ўзбек адабиётидан», «Жаҳон адабиётидан» рукнлари мавжуд бўлса, 11-синф «Адабиёт» дарслигида маърифатчилик адабиёти, жадид адабиёти, шўро даври адабиёти, мустақиллик даври ўзбек адабиёти, жаҳон адабиёти сингари рукнлар мавжуд4.

Умумтаълим мактабларидан сўнг, уч йиллик академик лицейлар ҳамда касб-ҳунар коллежлари истеъмолга киритилди. Бу ёшларнинг фан асосларини жиддийроқ ва пухтароқ эгаллашлари учун муҳим омилдир. Айниқса, академик лицейлар бу борада алоҳида аҳамият касб этади. «Кадрлар тайёрлаш Миллий дастури»да бу борада шундай дейилади: «Академик лицей давлат таълим стандартларига мувофиқ ўрта махсус таълим беради. Ўқувчиларнинг имкониятлари ва қизиқишларини ҳисобга олган ҳолда уларнинг жадал интеллектуал ривожланиши чуқур соҳалаштирилган, касбга йўналтирилган таълим олишини таъминлайди».

Академик лицейда ўқувчилар ўзлари танлаб олган таълим йўналиши бўйича (аниқ, табиий, ижтимоий-гуманитар, хорижий филология) саводларини ошириш ҳамда фанни чуқур ўрганишга қаратилган махсус касб-ҳунар кўникмаларини ўзларида шакллантириш имкониятига эга бўладилар. Бу кўникмаларни муайян Олий таълим муассасаларида ўқишни давом эттириш асносида ёки меҳнат фаолиятида рўёбга чиқаришлари мумкин.

Академик лицейлар учун тузилган «Адабиёт» дастурида таълим босқичлари орасидаги узвийлик ва узлуксизликка алоҳида аҳамият берилган.

Дастурда бадиий асарни таҳлил этишдаги мавжуд мафкуравий андозалар билан ёндошишга барҳам берилиб, адабий асарга соф бадиий-эстетик ҳодиса сифатида қаралган ҳамда таҳлил жараёнидаги асосий мезон сифатида ана шу ҳолатга таянилган.

Шу дастур асосида профессор Б.Тўхлиевнинг академик лицейларнинг II босқичи учун «Адабиёт» дарслиги яратилди ва муносиб баҳоланди. Эндиликда II ва III босқич талабалар учун «Адабиёт» дарслигининг ҳанузгача йўқлиги ачинарли ҳол.

Касб-ҳунар коллежлари учун «Она тили ва адабиёт» дарслиги2 А.Рафиев ва Н.Ғуломовалар томонидан яратилди. Бу дарслик ҳам кенг ўқувчилар оммасига илк марта тавсия қилинган дарсликлар сирасига киради.

Бизнинг олдимизда турган катта муаммолардан бири методист олимларга тегишлидир. Улар бугунги замон талабларига мос келадиган ўқув методик адабиётларни яратиб бериш борасида республикамиз таълим муассасалари олдида, кўп сонли ўқитувчи ва талабалар олдида қарздор бўлиб туришибди. Бугун филологик таълимнинг долзарб муаммоларини ҳал этишда, янги педагогик технологияларни таълим соҳаларига тезроқ татбиқ қилиш соҳасида улар ўз сўзларини айтишлари керак.

Дарсликлар одатда муайян таълим босқичларига мўлжалланган бўлади. Умумий ўрта таълим мактабларида уларнинг синфлари, академик лицей ва касб-ҳунар коллежларида эса уларнинг босқичлари кўрсатилади. Баъзан уларнинг ноаниқ белгиланиши ҳам учраб туради. Жумладан, 2001 йилда яратилган «Ўзбек тили» дарсликларидан бири **«олий** ўқув юртлари, коллеж ва лицейларнинг рус гуруҳлари учун» деб мўлжалланган. Мантиқан, академик лицей, касб-ҳунар коллежи ва олий ўқув юртида айни бир материални такрорлаб ўтиш зарурати йўқлигини исботлаш шарт эмас.

Савол ва топшириқлар:

Адабиёт ўқитишда адабиёт дастури қандай рол ўйнайди?

Адабиёт дастурининг таркиби ва мазмуни қандай белгиланади?

Адабиёт дастури ва дарсликларига қандай талаблар қўйилади?

Мактабда адабиёт ўқитиш тарихида қандай дастурлар тузилган?

**Адабий таълим методлари. Адабиёт ўқитувчиси ва адабиёт дарслари**

Режа

* + - 1. *Таълим жараёни ва унинг асосий хусусиятлари. Дарс таълимининг асосий шакли. Ўқитувчи ва ўқувчи муносабатлари.*
      2. *Таълимда қўлланиладиган анъанавий ва замонавий усуллар, таълим сифатини ошириш омиллари.*

*3. Адабиёт ўқитувчисига қўйиладиган умумий талаблар.*

*4. Адабиёт дарсларида муаммоли таълимнинг ўрни ва аҳамияти.*

Анъанавий таълимда ўқитувчи илм берувчи, тарбияловчи, ўқувчи эса билим олувчи ҳамда тарбияланувчи шахс бўлиб, таълимнинг асосини дарс ташкил этади. Ўқитувчи ва ўқувчи муносабатларининг асосини эса муайян фандан ўқув дастурига кўра энг кўп даражада илм бериш ва эгаллаш, маънавий жиҳатдан тарбиялаш ташкил қилади.. Бугунги таълимда ўқувчи фаолиятини жонлантириш, унинг ижодий қобилиятини ўстириш, мустақил амалий иш юритиш малакасига эга бўлишини таъминлаш вазифаси муҳим ҳисобланади.

Ифодали ўқиш-адабиёт ўқитишда кенг қўлланиладиган методлардан бири.

Адабий ўқиш барча жанрлардаги адабий асарларни ифодали ўқиш қоидаларига биноан равон нутқда, ифодали, тушунарли ва жозибали тарзда ўқишдир. Асарни ифодали ўқиётган ўқувчи шу асарнинг мазмунини тингловчига етказишга, ундан бадиий завқ олишга таъсир кўрсатади. Адабиёт дарсларида ҳамиша ифодали ўқишдан фойдаланилади. Агар дарс ифодали ўқиш сифатида ташкил этилган бўлса, бу метод сифатида намоён бўлади. Агар дарс маълум асар таҳлилига бағишланган бўлса, ифодали ўқиш ўқувчиларни маълум ижодий ишга йўллаш ёки муайян билимлар беришдаги ўқитувчи қўллайдиган таълим воситасидир.

Шарҳли ўқиш-бадиий асар, ундаги адабий қаҳрамонлар, тарихий ва тўқима воқеалар ҳақида атрофлича тушунча беришга мўлжалланган усул.

Шарҳли ўқиш усулидан классик матнларни ўрганиш ва таҳлил қилишда фойдаланилади. Ўқитувчи ҳар бир байт мазмунини шарҳлаб, тушунтиради, изоҳталаб сўзларга изоҳ беради.

Ролларга бўлиб ўқиш усулидан саҳна асарларини ёки насрий асарларни ўрганишда фойдаланилади.

Жўр бўлиб ўқиш усули таълимнинг бошланган бўғинларида қўлланилади ва ўқувчини умуман китоб ўқишга ўргатади.

Сценарийли ўқиш усулидан таянч ва юқори синфларда фойдаланилади. Матнни ўқиб ўрганиш асосида сценарий тузиш амалга оширилади. Бу усул матнни мустаҳкам ўзлаштириш ва қайта ҳикоялашга ёрдам беради.

Маъруза методидан асосан юқори синфларда фойдаланилади. Сарҳисоб мавзулар, даврларга обзор бериш, маълум ёзувчининг ҳаёти ва ижодини монографик тарзда ўрганишда маъруза методидан фойдаланилади.

Суҳбат методи адабиёт ўқитиш методларидан бири бўлиб, унда дарснинг қурилиши ўқитувчи ва ўқувчи ўртасидаги адабий мулоқотга асосланади ва ўқитувчи-ўқувчи ўртасида савол-жавоблар, айрим пайтларда мунозаралар етакчилик қилади.

Тадқиқот методи. Синфда ўқиб ўрганилган ижодкор услубининг янги қирраларини ўрганишда тадқиқот методидан фойдаланилади. Таянч синфларда адабиётни ўрганишда бадиий асар қисмлари бўйича режалар туздирилади. Юқори синфларда эса монографик мавзуларни ўрганиш жараёнида ўқитувчи ўз маърузасининг режасини беради. Мазкур режаларда белгиланган масалаларга оид адабиётлар кўрсатилади. Ўқувчилар қўшимча адабиётлар, матбуот материаллари ёрдамида режадаги масалаларни тўлдирган ҳолда ўрганадилар. Мустақил ҳолда, иншо, баён адабий тақриз тайёрлайдилар.

Изланиш методи. Бу метод тадқиқот методига ўхшаб кетса-да, ундан фарқли томонлари ҳам бор. Ўхшаш жиҳати: ҳар иккала метод ўқувчиларнинг ижодий изланишларини ривожлантиришга хизмат қилади.

Фарқли томони: тадқиқот методини қўллашда ўқитувчи бошловчи, йўналтирувчи ва дарсни якунловчи сифатида ҳаракат қилса, изланиш методида вазифаларни топширувчи ва текшириб, баҳолаб, ўқувчиларни рағбатлантирувчи сифатида кўринади. Изланиш методи адабий концепциялар, учрашувлар, назарий дарсларда ўқувчиларнинг мустақил ижодий ишларини тайёрлашда (реферат, тақриз, адабий ижодий ишларда) кўпроқ фойдаланилади.

Ўзбекистон Республикаси Президенти И.А.Каримов Олий Мажлиснинг тўққизинчи сессиясида сўзлаган нутқида тарбиячиларнинг1 ўзларига замонавий билим бериш, уларнинг маълумотини, малакасини ошириш долзарб масала бўлиб, таълим-тарбия тизимини ўзгартиришдаги асосий муаммо ҳам мана шу экани,замонавий билим бериш учун, аввало, мураббийнинг ўзи ана шундай билимга эга бўлиши кераклиги хусусида тўхталган эди.1.

Адабиёт ўқитувчиси ўқувчилардаги мустақилликни, ижодкорликни тарбиялашда алоҳида рол ўйнайди. Бу ундан ҳар бир ўқувчидаги алоҳида хусусиятларни жуда мукаммал даражада сезиши, унинг адабиётга бўлган ҳавасини оширишда фойдаланишини тақозо этади.

Абдулла Авлоний инсон шахсининг камол топишида, унинг тарбиясида муҳим бўлган бир қатор омилларни санайди: «Биринчи уй тарбияси. Бу она вазифасидур. Иккинчи-мактаб ва мадраса тарбияси. Бу ота, муаллим, мударрис ва ҳукумат вазифасидур», деб жавоб беради. Аввал ўзлари "дорулмуаллимин»ларда ўқумаклари, сўнгра дарс бермаклари лозимдур» Мударрислар ўз вазифаларини билуб, нафсларидин кечуб, замонға мувофиқ равишда дарсларини истилоҳ қилуб, имтиҳон бирла ўқутмаклари лозимдур»...[[34]](#footnote-35)

Ўқитувчи шахси ҳақида гап кетганда В.Г.Белинскийнинг қуйидаги фикрларини назардан қочирмаслик зарур: «Бола... ўсмир, кейин эса йигит бўлиб етишади, қарабсизки, эркак ҳам бўлиб қолади, шу боисдан унинг қобилияти такомилини кузатиб боринг ҳамда, шунга кўра, тарбия усулларингизни ўзгартиринг, ундан ҳамиша юқори туринг; акс ҳолда, ҳолингизга вой: бола сиз билан юзма-юз туриб устингиздан кулади. Уни ўргатар экансиз, ўзингиз яна ҳам кўпроқ ўрганинг, акс ҳолда, у сизни ортда қолдириб кетади: болалар тез ўсишади»[[35]](#footnote-36).

Ўқитувчининг ўзи ўқитаётган фан асосларини мукаммал билиши, бил-ганларини ўқувчиларига етказа олиш даражасигина эмас, ҳатто унинг ўзини тутиши, нутқи ҳам ўзига хос аҳамият касб этади. М.В.Кларин бу ҳақда шундай дейди: «ўқитувчи томонидан қўлланадиган паузанинг давомийлиги сингари «майда нарса» ўқув диалогининг, синфдаги ўзаро ҳамкорликнинг характерига сезиларли таъсир ўтказади»[[36]](#footnote-37). Худди шу фикрларни давом эттириб бошқа бир психолог-методист Е.В.Коротаева шувдай ёзади:

«Агар «жавобни кутувчи пауза» ўқитувчи томонидан уч секунддан беш секундгача чўзилса, мулоҳазалар сони ортади, жавобларнинг давомийлиги кўпаяди, ўқувчиларнинг ўзларига бўлган ишончлари кўтарилади, уларнинг мулоҳазаларида далиллар кучаяди, муҳокамага ўқиш даражалари унчалик юқори бўлмаган ўқувчилар ҳам қўшила бошлайди, болалар орасидаги ўзаро ҳамкорлик кучаяди ва бошқалар»[[37]](#footnote-38).

Йирик методист олим А.Зуннунов таъкидлаганидай: «Адабиёт ўқитувчиси ҳар бир инсон бадиий адабиётсиз камолотга эриша олмаслигини ўз ўқувчилари онгига, қалбига сингдириши лозим. Ўқитувчилик касби ҳар бир адабиёт ўқувчисидан ўзини доимий суратда камол топтириб, ўзида бадиийликка мойилликни ва ижодкорликни ўстириб боришни талаб этади. У эгаллаган касб жамиятдаги ижтимоий тузум, идеология ва маданий ҳаётга боғлиқ ҳолда янги маънога эга бўлиб боради»[[38]](#footnote-39).

Адабиёт ўқувчисининг асосий касбий-педагогик фаолияти қирраларини алоҳида ўрганган Р.Келдиёров бу соҳа эгаларида бадиий ижрочилик маҳоратининг мавжудлигига алоҳида эътибор қаратади[[39]](#footnote-40). «Бадиий ижрочилик ўқувчига ҳаёт лавҳаларида, адабий асарнинг сирли манзараларида гўзалликни кўрсатишдан иборат. Бу борада ҳар бир дарс қайта такрорланмайдиган ўзига хос ижодий жараён бўлиб, ўқитувчи унинг муаллифи, ижрочиси, режиссёри сифатида ўз маҳоратини намоён этади». Бу эса «ўқувчиларнинг эстетик завқини оширади, уларнинг тафаккурини, ҳис-туйғуларини ривожлантиради, маънавиятини шакллантиради».

Адабиёт дарсларини тасниф қилишда бир қатор қарашлар мавжуд. Улардан энг кенг тарқалганлари сифатида анъанавий ва ноанъанавий адабиёт дарсларини ажратиб кўрсатиш мумкин.

Адабиётга оид дарсларнинг шакллари кўп. Энг кўп тарқалган турлар сифатида **маъруза, суҳбат, семинар, конференция, баҳс-мунозара, мусобақа** ва бошқа дарсларни кўрсатиш мумкин.

Адабиёт дарсларининг назарий жиҳатлари ҳақида М.И.Махмутов, М. Н. Скаткин, Ю. К. Бабанский, В. В. Голубков, Н. И. Кудряшев, О. Ю. Богданова, Г.И. Беленский, Л. Н. Лесохина, Л.С. Айзерман, Е. Н. Ильин, А.Зуннунов, М.Мирқосимова, Қ.Йўлдошев, С.Матжонов ва бошқа методист олимларнинг тадқиқотлари мавжуд. Уларда адабиёт дарсларини ташкил этишнинг ўзига хос хусусиятлари, уларга қўйиладиган замонавий талаблар, адабиёт дарсларида ўқувчилар фаолиятини йўлга қуйиш ва уни фаоллаштириш, замонавий ахборот ва педагогик технологиялардан фойдаланиш, дарс самарадорлигини ошириш, адабиёт дарсларининг маърифий, тарбиявий, эстетик жиҳатлари, бадиий асарни таҳлил қилишда адабиёт дарсларининг ўрни ва аҳамияти, бунда ўқувчиларнинг мустақил, ижодий ишларини ташкил этишнинг йўл ва усуллари ҳақида батафсил маълумотлар берилган. Мазкур тадқиқотлар назарий жиҳатдангина эмас, амалий жиҳатдан ҳам ўқитувчиларимиз учун дастуруламал бўла олади.

Адабиёт дарсларида ўқувчилар билан ишлашнинг турли шаклларидан фойдаланиш имконлари мавжуд. Хусусан, гуруҳ билан ва ҳар бир ўқувчи билан алоҳида ишлашнинг қўшиб олиб борилиши яхши самаралар беради. Адабиёт дарсларида ўқитувчи шахсининг мавқеи алоҳида ўрин тутади. Айнан мана шу шахс дарснинг мақсад ва вазифаларини, адабий материални танлашни, қайси мавзуларни ўтишда қандай метод ва шакллардан фойдаланишни белгилайди, дарс жараёнининг ташкил этилишини бошқариб боради.

Адабиёт дарсларнинг олдига қўйилган педагогик вазифаларнинг ечилишидаги воситалар сифатида қуйидагиларни кўрсатиш мумкин:

1. Адабий материалнинг мазмуни.
2. Уни ўрганиш усуллари.
3. Ўқитишнинг техник воситалари.
4. Ўқувчиларнинг мустақил ишларини амалга ошириш имконини бера-  
   диган дидактик материаллар.
5. Ўқувчилар фаолиятини ташкил этиш.
6. Ўқитувчи шахси (М. Н. Скаткин).

Адабиёт дарсларининг таркибий қисмлари ва бу қисмларнинг ўзаро муносабатлари алоҳида эътиборга молик. Анъанавий дарслар ўрнига янгича шакл ва усуллар кириб келяпти, таълим жараёнида янгича педагогик технологиялар даври бошланди, деб айта оламиз.

Эндиликда илғор адабиёт ўқитувчилари дарсни уй вазифасини сўрашдан эмас, тўғридан-тўғри уй вазифасини беришдан, янги мавзуни баён этишдан, ўқувчиларга мустақил вазифалар топширишдан бошлаётганлари одатдаги ҳолга айланиб бормоқца. Бу жараёнларда, айниқса, ўқувчи шахсининг фаоллашувига имкон берадиган усул ва шаклларга устуворлик берилаётганлиги очиқ сезилади,

Дарсда ўқувчиларнинг олдин олган билимлари фаоллаштирилади, уларда янги тушунчалар, кўникма ва малакалар шакллантирилади. **Адабиёт дарслари** ҳам одатда, **янги билимларни бериш, мавжуд билим ва малакаларни мустаҳкамлаш, ўтилганларни такрорлаш, ўқувчилар эгаллаган билим, кўникма ва малакаларни назорат қилиш** каби **турларга** бўлинади.

Алоҳида адиблар, адабий асарлар, улар яшаган ёки яратилган тарихий даврлар билан боғлиқ ҳолда эса кириш машғулотлари, ўқиш, бадиий асарни таҳлил қилиш каби якунловчи машғулотлар ташкил этилиши мумкин.

Бевосита материалнинг мазмуни ва мақсадидан келиб чиққан ҳолда бадиий асарнинг ўзини ўрганиш, адабий-назарий тушунчаларни ўрганиш, ўқувчилар нутқини ўстириш каби дарслар ажратилади. Бадиий асарни идрок этиш, унинг матни устида ишлаш, асар устидаги умумлаштирувчи ишларини ташкил этиш билани боғлиқ бўладиган дарслар ҳам мавжуд.

Адабиёт дарсларида ўқувчилар олган билимларини, эгаллаган кўникма ва малакаларини назорат қилиш ҳам муҳим амалий аҳамиятга эга. Кейинги пайтларда бу соҳада айниқса, тест саволларига жавоб олиш йўли билан ўқувчилар билимини баҳолаш кенг ёйилди. Айрим тарихий саналарни билишда, ёзувчининг ҳаётига, адабий асарнинг яратилишига боғлиқ факт ва ҳодисаларни ўрганиш билан алоқадор ҳолда бу усулдан фойдаланиш яхши самаралар беради. Аммо ўқувчининг адабий асарни идрок этиш даражасини, унинг адабий қобилият ва истеъдодини тўла билиш ва баҳолаш учун фақат тест синовларининг ўзи камлик қилади. У оғзаки суҳбат, ўқувчиларнинг ёзма нутқ малакаларини кузатиш билан қўшиб олиб борилсагина баҳолаш тўлақонли, мукаммал ва бенуқсон бўлади.

Адабиёт дарсларининг самараси ҳақида гапирганда, биринчи навбатда, унинг ўқувчи шахсининг камол топишидаги фойдалилиги назарда тутилади. Бунда, табиийки, унинг фикрлаш қобилиятига ижобий таъсир ўтказиш имконияти асосий ўрин тутади. Адабиёт дарслари шундай ташкил этилиши керакки, ўқувчилар бутун дарс давомида ўқув фаолиятининг ичида бўлсин, бирор дақиқа бўлсин ижодий ишлаш имкониятидан ташқарида қолмасин.

Чунки руҳшунос олимларнинг фикрича, соғлом туғилган болаларда қайсидир бир соҳага табиий равишда қобилиятнинг бўлмаслиги мумкин эмас. Уларни ривожлантиришнинг асосий омили дарсларни ташкил этишдаги асосий методлар, ўқитувчининг иш тажрибаси ва педагогик маҳорати билан чамбарчас боғлиқдир.

Синфда ўқувчиларнинг мустақил ва ижодий фаолиятлари ҳукмронлик қилмас экан, бу ерда уларнинг фаол иштироки ҳақида, тўлақонли ўзлаштиришлари ҳақида гап бўлиши мумкин эмас.

Ўқувчиларни мустақил фикрлашга ўргатишнинг ҳам назарий, ҳам амалий аҳамияти мавжуд. Мустақил фикрлаш кўникмасига эга бўлган ўқувчининг билими кенг ва чуқур, пишиқ ва барқарор бўлади. Бундай ўқувчилар билимларини турли шароитларда амалиётга қўллай оладиган бўлишади. **Мустақил ишлар туркумига қуйидагиларни киритиш мумкин:**

-ўқувчиларнинг ақлий-иродавий, жисмоний кучларини талаб этадиган ишлар;

-муайян билимларни эгаллаш билан боғлиқ ишлар;

-бевосита амалий топшириқларни бажаришга йўналтирилган ишлар;

-муаммоли вазиятни ҳис этиш ва уни бартараф қилиш билан боғлиқ  
ишлар;

-топшириқ ёки вазифани бажариш жараёнида ижодий ёндашишни та-  
лаб қиладиган ишлар;

**Мақсадига кўра эса мустақил ишларни қуйидагича ажратиш мумкин бўлади:**

1. Янги билимларни ўзлаштиришни кўзда тутадиган мустақил ишлар.

2. Олинган билимларни амалиётга татбиқ қилиш билан боғлиқ мустақил ишлар.

3. Такрорлаш билан алоқадор бўлган мустақил ишлар.

4. Ўқувчиларнинг олган билимлари, эгаллаган кўникма ва малакаларини  
текшириш, назорат қилиш учун қўлланадиган мустақил ишлар.

В.П.Стрезокозин мустақил ишларнинг қуйидаги турларни кўрсатади:

1. Дарсликлар билан ишлаш.
2. Маълумотнома характеридаги адабиётлар билан ишлаш,
3. Мисоллар устида ишлаш ва уларни қиёслаш.
4. Ўқув машқларини бажариш.
5. Иншо ва баёнлар ёзиш.
6. Ҳар хил чизма, жадвал ва расмлардан фойдаланиш билан боғлиқ бўлган  
   мустақил ишлар.

Ўқитувчининг ўз дарси олдига қўйган мақсади, таълим муассасасининг белгилаган вазифасига кўра таълим муаммоли ёки оддий - муаммосиз бўлиши мумкин. Ўқувчиларнинг ижодий тафаккурини ривожлантиришни асосий мақсад қилиб олган педагогик жамоа, уларнинг ижодкорлигига йўл излаётган ўқитувчилар муаммоли таълимни четлаб ўтишолмайди. Муаммоли таълимни танлаган ўқитувчи ҳам, педагогик жамоа ҳам ўз олдига қўйган мақсад ва вазифаларни тўғри ва самарали ҳал этиши мумкин.

Дастлаб, муаммолилик тушунчасининг ўқув жараёнининг тузилишига, ўрганилаётган материалнинг мазмунига, ўқувчиларнинг ўқув-билув жараёнларини ташкил этиш усулларига, бу жараёнларни бошқаришга дахлдор эканлигини таъкидлаш жоиз. Бу нарса ўқувчиларга ўтиладиган дарснинг ўзини ҳам, улар олиши лозим бўлган билим, эгаллашлари лозим бўлган кўникма ва малакаларни ҳам қамраб олади.

Ўқитувчи қўлга киритадиган ютуқ, унинг педагогик фаолиятидаги юксак самара кўп жиҳатдан муаммоли таълим жараёнини ташкил этиш назариясининг мазмуни ва моҳиятини нечоғлик англаб етганига, таълим методлари, техник воситаларини қанчалик ўзлаштирганига, олган назарий билимлари ва ўзи тўплаган тажрибаларни амалиётга қанчалик узвий ва тизимли тарзда татбиқ этишга боғлиқ. Ўқитувчининг юксак назарий тайёргарлиги, ўз соҳасидаги фан асосларини пухта билиши, айни пайтда педагогика назарияси ва тарихидаги асосий кашфиёт ва қонуниятларни пухта эгаллаганлиги, методика соҳасидаги янгиликлар ичида яшаши муҳим омиллар қаторида туради. Лекин булар силсиласида дарс жараёнининг ўзини алоҳида таъкидлаш жоиз. Чунки дарс- ўқитувчининг борлигини намоён қиладиган жараён. Яхши ўқитувчининг дарси бир соатлик спектаклга айланади. Бунинг натижасида эса бутун синф шу фанга нисбатан айрича меҳр ва муҳаббат билан қарайдиган бўлади. Кўплаб ўқув предметларининг ўқувчилар томонидан «яхши кўриб қолинишига» айнан ўқитувчилар сабабчи эканлигини тасдиқловчи мисоллар жуда кўп..

2. Муаммоли таълимнинг назарий асослари.

Бугун жамиятимиз олдидаги асосий вазифа - баркамол авлодни тарбиялаб етиштиришдан иборат. Баркамолликнинг белгиси нимада? Бу дастлаб, ёш авлоддаги фикрлаш қобилиятининг даражалари орқали белгиланади. Агар уларда юқори даражадаги фикрлаш қобилиятлари шаклланган бўлса, демак, мақсад амалга ошган бўлади. Бунинг асосий белгилари эркин ва ижодий фикрлашда намоён бўлади.

Муаммоли таълимнинг методлар тизими. Бу ҳақда М.Н.Скаткин ва И.Я.Лернерлар таснифи маълум ва машҳурдир. Уларга кўра:

1. тушунтирувчи - иллюстрацияли;
2. репродуктив;
3. муаммоли баён;
4. қисман изланувчилик;
5. тадқиқотчилик усуллари мавжуд.

Муаммоли таълимга асосланган дарсларнинг таркиби:

1. ўқувчиларнинг олдин олган билимларини фаоллаштириш;
2. янги билимлар ва ҳаракат усулларини эгаллаш;
3. улардаги кўникма ва малакаларни шакллантиришдан иборат бўлиши  
   мумкин.

Муаммоли дарс кўрсаткичларининг энг асосийси унда изланувчилик элементининг мавжуд бўлиши билан белгиланади. Демак, айни шу қисм муаммоли дарснинг асосий ички бўғинини ташкил этади. У:

1. муаммоли вазиятни юзага келтириш ва муаммонинг қўйилишинн  
   таъминлайди;
2. тахминларни олға суриш ва гипотезани асослашни тақозо этади;

3) гипотезани исботлайди;

4) муаммони ҳал қилишнинг тўғрилигини тасдиқлашга хизмат қилади.  
 Буларнинг барчаси ўқувчиларнинг мустақил фикрлашига, ҳар бир адабий ҳодисага нисбатан ижодкорлик билан ёндошишларига имконият яратади. «Ҳар бир дарсда пайдо бўлган муаммоли вазият ўқувчиларда асарни бир бутун таҳлил қилишда фикрни фаоллаштиради, узлуксиз таҳлилни юзага келтиради. Муаммоли таҳлилда ўқитувчининг ўртага қўядиган саволидан ташқари, асар юзасидан ўқувчилар ҳам саволлар берадилар. Саволлар асосида қилинадиган таҳлилнинг афзаллиги шундаки, биринчидан, ўқувчилар таҳлилда қийинчиликни ҳис этадилар ва уларни енгишга ҳаракат қиладилар, иккинчидан, таҳлил бир мақсад томон йўналтирилиб, ўқувчилар умумий масалани ҳал қилишга имконият берадиган йўлни топишга ҳаракат қиладилар. Шу зайлда таҳлилда бир бутунлик ҳам юзага келади».

Муаммонинг тўғри қуйилиши, муаммоли вазиятдан ўз ўрнида фойда-ланиш жуда муҳим, аҳамиятли ва самарали бўлади.

Буларнинг барчаси адабиёт дарсларининг мазмунини бойитиши, ўқувчи шахсининг маънавий жиҳатдан бойиши, эстетик жиҳатдан сезувчанлигига, ҳиссиётларининг кучайишига ижобий таъсир кўрсатади.

Савол ва топшириқлар

* + - 1. Таълим жараёни ва унинг асосий хусусиятлари. Дарс таълимининг асосий шакли. Ўқитувчи ва ўқувчи муносабатлари.
      2. Таълимда қўлланиладиган анъанавий ва замонавий усуллар, таълим сифатини ошириш омиллари.

3. Адабиёт ўқитувчисига қўйиладиган умумий талаблар.

4. Адабиёт дарсларида муаммоли таълимнинг ўрни ва аҳамияти.

5. Мустақил ишлар ва уларнинг турлари.

**АДАБИЙ-НАЗАРИЙ ТУШУНЧАЛАРНИ ЎРГАТИШ**

**Режа**

*1. Адабий таълимда адабий-назарий тушунчаларнинг ўрни ва аҳамияти.*

*2.Адабий-назарий тушунчаларни ўрганишда адабий танқидчилик материалларидан фойдаланиш.*

Таълимнинг айрим босқичларида адабий-назарий тушунчаларни беришнинг мазмуни, ҳажми ва изчиллиги масалалари алоҳида тадқиқ этилиши керак. Таълим босқичларида адабий материаллар қандай берилиши керак, уларга оид бўлган назарий тушунчаларнинг мазмуни ва ҳажми қандай бўлиши керак, деган саволлар амалиётда тез-тез учраб туради.

Бу жараёнда бевосита адабий-назарий тушунчаларни ўрганиш билан бирга, уларни ўрганиш ва ўзлаштиришга ёрдам берадиган адабий-танқидий қарашлардан фойдаланиш ҳам бор. Матбуотда, газета ва журналларда, адабий-танқидий йўналишдаги китобларда бундай қарашларга кенг ўрин берилади. Уларда тегишли бадиий асарларнинг илмий баҳолари ва шарҳлари келтирилган бўлади. Бундай ишлар ўқувчиларнинг умумий дунёқарашига, бадиий асарни тўғри англашлари ва ўзлаштиришларига, ундаги ўзига хосликларни тезроқ ва теранроқ тушуниб олишларига имкон яратади. Бунинг натижасида эса уларнинг маънавий оламлари янада бойийди, бадиий-эстетик ривожланишларида қўшимча омил пайдо бўлади, энг муҳими уларнинг адабий саводхонлиги кўтарилади.

Адабиёт дарсларини ташкил этишда адабий-танқидий мақолалардан классик адабиётни ўрганишда ҳам, замонавий адабиётни ўрганишда ҳам фойдаланиш мумкин. Ўқувчиларнинг умумий тайёргарлиги, ўқитувчининг дарсни ташкил этишдаги ўзига хос ёндошувларидан келиб чиққан ҳолда айрим адабий-танқидий мақолалардан тўлиғича, айримларидан қисман фойдаланиш мақсадга мувофиқ бўлади. «Авесто» обидасини ўрганиш жараёнида Ҳ.Ҳомидовнинг «Авесто» файзлари», Билга хоқон, Тўнюқуқ, Кул тигин ёдномаларини ўрганишда Н.Раҳмоновнинг «Турк хоқонлиги», Ўлмас Умарбековнинг ҳаёти ва ижодини ўрганиш жараёнида танқидчи И.Ғафуровнинг «Адабий қаҳрамон-ларга хатлар»идан' бемалол фойдаланиш мумкин. Худди шунингдек, Алишер Навоийнинг ҳаёти ва ижодини ўрганишда кўплаб навоийшуносларимизнинг асарларидан, жумладан, Иззат Султоннинг «Навоийнинг қалб дафтари»дан[[40]](#footnote-41), Азиз Қаюмовнинг бир қатор китобларидан[[41]](#footnote-42) фойдаланиш яхши самаралар беради Мумтоз адабиётни ўрганиш жараёнида тасаввуф фалсафаси муаммоларига рўпара келинади. Ушбу жараёнда алоҳида олинган ижодкорларнинг асарларини таҳлил қилиш асносида тасаввуфнинг анчайин мураккаб масалаларини бир қатор содда ва аниқ тавсифлаб берган олимлар: Н.Комилов[[42]](#footnote-43), Ҳ.Ҳомидов[[43]](#footnote-44), И.Ҳаққулов[[44]](#footnote-45), Ё.Исҳоқов[[45]](#footnote-46) ва бошқаларнинг тадқиқотларига суяниш мумкин.

Алоҳида таъкидлаш жоизки, мумтоз адабиёт ҳақида гапирилганда, уларнинг барчасини ёппасига тасаввуф адабиёти сифатида баҳолаш ва таҳлилда ҳам шунга интилиш ўзини оқлайдиган нуқтаи назар эмас. Ҳар бир ҳолат алоҳида ёндошувни тақозо этишини унутмаслик керак. Зеро, «шундай ижодкорлар борки, на истеъдод йўналиши, на дунёқараш, на воқеликка муносабати уларни сўфий дейиш ёки мутасаввуфлар сафига қўшишга имкон беради. Ҳаётий эҳтироси баланд, қалбидан халқ ва юрт дарди чуқур ўрин эгаллаган бундай ижодкорларнинг асарларини мажбуран тасаввуфга келтириб боғлаш уларнинг санъаткорлик мавқеини юқори кўтармайди, аксинча, пасайтиради»[[46]](#footnote-47). Ўз ўрнида келган талқин ва таҳлиллар эса ўқувчиларнинг адабий дидини оширади, уларнинг умумий адабий тайёргарлигига ижобий таъсир кўрсатади.

Академик Алибек Рустамов тасаввуф адабиётидаги айрим образлар моҳиятини очиб берар экан, жумладан, шундай мисолларни келтиради:

*«Шеърда «май» сўзи ва унинг маънодошлари истиора тарзида илму маърифат ва ишцу муҳаббат маъноларида қўлланиши мумкин. Сўзни назарда тутмасдан шу сўз билдирган нарсанинг ўзини эътиборга олганда, яъни, масалан, «май» сўзини эмас, майнинг ўзини илму маърифат ва ҳоказоларнинг тимсоли деб тасаввур қилинганда, буни «ишора», «рамз» ёки «символ» деб атайдилар. Агар шу тасаввурга асосланиб яна сўзга қайтилса-ю, сўзнинг маъноси назарга олинса, буни рамзий ёки символик маъно дейилади. Агар рамз ёки символлар системаси эътиборга олинса, буни «ишорот», «румуз» ёки «символика» дейдилар.*

*Энди шоир сўзларини, жумладан, «май» сўзини ўз маъносида ёки истиора тарзида қўлланганини қандай биламиз, деган савол туғилади. Бунинг жавоби шундай:*

*Биринчидан, шоирнинг қайси адабиётга мансублигини назарга олиш керак. Қабиҳ адабиёт вакилидан маърифат эмас, фисқу фужур ўрганиш мумкин. Классик шоир ва буюк олимдан эса ичкиликбозликнинг тарғиб қилишини кутиш мумкин эмас.*

*Иккинчидан, асарнинг мавзуи ва мазмунини ҳисобга олиш керак. Агар мавзуи ичкилик ҳақида бўлса, «май» сўзи ва унинг маънодошлари асар мазмунида бўлади ва бунда шоирнинг ичкиликка бўлган муносабати баён қилинади. Агар мавзу илму маърифат бўлса, мазкур сўзлар асарнинг формасида бўлади ва бу ҳолда улар ўз маъносида қўлланмаган бўлади.*

*Учинчи белги шундан иборатки, мазкур сўзлар ичкилик даражасига сиғмайдиган мутлоқ тушунчаларга нисбатан қўлланган бўлади ёки шундай тушунчалар таркибида берилади. Масалан, шоир мен майни ток вужудга келмасдан илгари ичганман ёки «қабрим ёнидан ўтган одам, май ҳидига маст бўлади» деса, гап ичкилик ҳақида эмаслиги маълум бўлади.*

*Энди мисолларга ўтайлик. Майпарастликда машҳур бўлганлиги учун Умар Хайёмдан бошлаймиз. Умар Хайём буюк олим бўлган. Шунинг учун унинг ўзига мансуб рубоийларида «май» сўзи ва унинг маънодошлари илм ва унинг лаззатини ифодалаш учун истиора қилинади.*

*Илмий маълумотдан хабар топишнинг, айниқса, бирор илмий ҳақиқатни кашф цилишнинг кишига улуғ лаззат бағишлашини энг қадимги олимлардан тортиб ҳозирги олимларгача таъкидлаганлар. Кашф қилинган ёки идрок этилган ҳақиқатнинг даражаси қанча улуғ бўлса, унинг лаззати ҳам шунчалик лазизроқ бўлади. Бу лаззатни татиб кўрган олим илмни ўзга мақсадлар учун, жумладан, обрўю шуҳрат, мансаб қозониш воситасига айлантирмайди»[[47]](#footnote-48).*

Бу адабий ҳодисаларни ўқувчилар томонидан жонли ва қизиқарли тушунилишига қўшимча имкон яратади. Қолаверса, фандаги янгиликлар олимларнинг мақола ва тадқиқотларида дастлаб юз кўрсатади. Биргина мисол келтирайлик. Фанда узоқ муддат «Гул ва Наврўз» достони Лутфийга нисбат бериб келинди. Маълум бўлишича, унинг Лутфийга алоқаси йўқ, аксинча, у Ҳайдар Хоразмийнинг қаламига мансуб экан. Ёки Лутфийдек буюк бир шоирнинг Тошкентда туғилгани Шайх Аҳмад ибн Худойдод Тарозийнинг «Фунун ул-балоға» асари топилганидан кейингина маълум бўлди[[48]](#footnote-49).

Бир асар ҳақидаги икки муаллифнинг фикрларини қиёслаб ўрганиш ҳам ўқувчиларнинг мустақил, ижодий фикрларининг шаклланиши ва ривожида муҳим омил бўла олади.

Бу жиҳатдан айрим илмий, илмий-оммабоп журналларимизда, «Ўзбекистон адабиёти ва санъати», «Маърифат», «Ёзувчи», «Миллий тикланиш» ва бошқа газеталар саҳифаларидаги адабий-танқидий мақола ва материаллардан, давра суҳбатларидан фойдаланишнинг имконлари кўп. Бу ишларни ташкил этишда кўпроқ юқори синфлардаги, айниқса, академик лицей ва касб-ҳунар коллежларидаги имкониятларга таяниш мақсадга мувофиқ бўлади.

«Танқидчиларнинг мақолалари, адабий қайдлар ўқувчилар учун мазмун ва методик жиҳатдан бадиий матнни таҳлил қилишнинг намунаси бўлиб хизмат қилади. Танқидий мақола билан аввал ўқитувчи раҳбарлигида, кейинроқ мустақил равишда танишар экан, ўқувчи унинг тезисларини тузади, конспект ёзади, шу йўл билан у муаллиф томонидан асарни таҳлил қилишдаги танлаган йўлини ўзлаштириб боради; унинг ижтимоий-фалсафий ва эстетик нуқтаи назарини, қаҳрамонларга баҳосини англаб етади; шу асарда қўйилган долзарб муаммоларни излаш ва ҳал қилишни ўрганади; танқидий матнда муаллифнинг шахсий ўй-фикрлари билан кўчирмалар ва матндан ташқаридаги материаллар билан уйғунлаштиришнинг амалий ҳолатлари билан танишади. Буларнинг барчаси ўқувчига ўрганилаётган бадиий асар ҳақида ўз тасаввурларини яратишга, бадиий ва дарслик китоблари билан муомала қилишнинг ўз методикасини ишлаб чиқишга ёрдам беради»[[49]](#footnote-50).

Аммо адабий танқидчилик материалларидан фойдаланишда ҳам тегишли меъёр ва мезонларга амал қилиш шарт. Ўқувчиларни адабий танқидчиликдаги мавжуд хилма-хилликларга одатлантириш, уларда «ножоизроқ» мулоҳазалар оқимига нисбатан ҳам «иммунитет» ҳосил қилиниши керак. Танқиддаги бир ёқламалик ўқувчиларни нотўғри йўлга бошлаб қўйиши мумкин. Адабий, бунинг устига адабий-назарий тайёргарлиги ҳали анчагина паст бўлган ўқувчиларда бундай тасаввурлар барқарорлашиб, ҳатто бир умрли хулосаларга айланиб қолишидан асранган маъқул бўлади. Шу ўринда адабиётшунос А.Расуловнинг Ойбекнинг танқидга муносабати билан боғлиқ бўлган бир мисолини эсга олиш мумкин: Ойбек «Танқид соҳасида саводсизлик ва ур-йиқитчиликка қарши ўт очайлик» мақоласида Абдураҳмон Саъдийнинг «Тўрт шеърлар тўплами тўғрисида» шарҳ-тақризига муносабат билдириб, жумладан, мана бу фикрларни таъкидлайди: «Танқидчи асарларни конкрет анализ қилиш натижасида ўз ҳукмларини чиқариши керак. Саъдийнинг ҳукмлари асарнинг анализидан келиб чиқмайди. Кўпинча фактлар, шоирнинг қарашлари, фикрлари «қийшиқ ойна» орқали кўрсатилади. Шеърларга танқидчи ўз кайфига яраша, ўзи истаганча маънолар тиқишга тиришадики, бу билан танқид объектив аҳамиятдан маҳрум этилади»[[50]](#footnote-51).

Демак, бу борада ҳам ўқувчиларда мустақил ва ижодий нуқтаи назарни шакллантирмасдан туриб тегишли мақсадларга эришиб бўлмайди. Кейинги пайтларда яратилаётган ўқитувчиларга мўлжалланган бир қатор ўқув қўлланмаларида бу борада яхши тажрибаларнинг тўпланиб келаётганлигини алоҳида таъкидлаш ўринли бўлади. Уларда айниқса, ёш ўқитувчилар учун катта наф ва манфаатлар мавжуд.

**Савол ва** топшириқлар:

1. Адабий-танқидий тушунчаларнинг шакллантирилишидаги асосий талаблар  
нималардан иборат?

2. Дастурлар асосида умумий ўрта таълим мактабларининг ҳар бир синфида  
ўрганиладиган адабий-назарий тушунчаларнинг қиёсий жадвалини тузинг.

**Адабиёт ўқитишда ўқувчиларнинг ёш хусусиятларини ҳисобга олиш**

**Режа**

***1. А****дабиёт ўқитишда ўқувчиларнинг ёш хусусиятларини ҳисобга олиш.*

*2. Адабиёт дарсларида ўқувчиларнинг оғзаки нутқини ўстириш.*

*3. Адабиёт дарсларида**ўқувчиларнинг ёзма нутқини ўстириш.*

Адабиёт ўқитишни ташкил этиш адабий таълим негизида туради. Ўқувчиларнинг адабиёт дарсларида олган билимлари уларнинг юксак ахлоқий-маънавий қадриятлар билан танишишига, шу соҳадаги эҳтиёжларнинг тарбияланишига имкон беради. Адабиётнинг ниҳоятда катта таълимий ва тарбиявий роли ҳам ана шунда. У ўқув предмети сифатида ўқувчилар нутқининг такомилида, болаларнинг китобхонлик маданиятининг юксалишида, китобнинг тўлиқ бадиий идрок этиш қобилиятининг шаклланиши ва ривожида беқиёс аҳамиятга молик. Бунда ўқитувчи ва ўқувчи ҳамкорлиги ҳал қилувчи омилдир. Ана шу омил ишга тўлиқ тушсагина ўқувчи шахсидаги ғоявий, ахлоқий-маънавий, эстетик ривожланиш содир бўлади.Ундаги тасаввур имконлари кенгайиб, ижодий ҳамкорлик қобилияти камол топади, айни пайтда ҳикоя қилиш, ифодали ўқиш, фикрни оғзаки ва ёзма баён эта олиш кўникма ва малакалари, истеъдод ва қобилиятлари шаклланади ва ривожланади.Бунинг учун аввало адабиётни ўрганиш принципларини тушуниш, бу фанга оид таълим-тарбия жараёнидаги ўзига хослик ва қонуниятларни, ўқувчиларнинг ёш хусусиятларини ўрганиш ва уларни ҳисобга олиш зарур.

Адабиёт дарслари ўқувчиларнинг оғзаки ва ёзма нутқларини ўстиришда беқиёс катта имкониятларга эга. Бу ерда адабий ўқиш, ифодали ўқиш, матнни изоҳлаш, ёд олиш, қайта ҳикоялаш, матннинг режасини тузиш, асарнинг ажратиб олинган алоҳида бир қисми, номланмаган асарлар (хусусан, классик адабиётимиздаги лирик асарлар)га сарлавҳа топиш, асар муаллифи ёки қаҳрамонларга мактублар ёзиш, адабий асар ёки адабий-танқидий мақолаларга тақриз ёзиш сингари бир-бирига ўхшамайдиган иш турлари мавжуд.

Иншо ёзиш ўқув фаолиятидаги энг қийин нуқталардан биридир. Иншо жуда узоқ ва мураккаб тайёргарлик ва тажрибаларни талаб қиладиган ижодий жараёндир. Иншо ёзиш учун нималар талаб қилинади?

Бунинг биринчи асоси муайян адабий-бадиий материални ўқиш, англаш ва унинг асосий моҳиятини, факт ва ҳодисаларини пухта ўзлаштириш билан боғлиқ. Ниҳоят, мана шу ўзлаштирилган адабий факт ва ҳодисаларнинг қайта ифодаси ўқувчининг мушоҳадаси билан тўлдирилган ва унинг онгида қайта ишланган шаклда иншо шаклига келади.

Ўқувчилар ўз тажрибаларида диктант, баён сингари ёзма иш турлари билан яхши таниш бўлишади. Бу тажрибалар уларга бошланғич синфларданоқ яхши маълум. Юқори синфларда уларга бундай ёзма ишларнинг ижодий топшириқли турларини кўпроқ бериш мақсадга мувофиқ бўлади. Буларнинг орасида ўқувчининг ўзи мустақил тарзда давом эттирадиган баён турлари ўзига хос ўрин тутади.

Унинг асосий моҳияти шундан иборатки, ўқувчига муайян бир матн тавсия этилади. Бу матн тугалланмаганлиги билан ўзига хослик касб этади. Матннинг асосий хусусияти шундаки, унда муайян типдаги фикр (тасвир, тавсиф, ҳикоя) бошлаб берилади. Бу фикр ўқувчининг қизиқишларини, диққат-эътиборини ўзига тортгунга қадар (матн мазмунига кўра бир-икки, баъзан беш-олтитагача гап доирасвда) давом этгирилади ва худди шу ерда тўхтатилади (узиб қўйилади). Уни давом этгириш ва якунлаш ўқувчининг ўзига тоширилади. Демак, «воқеалар»ни давом эттириш, ривожлангириш ва уларни ўзаро боғлаш, шулар асосида мантиқий бир ечим ва якунга келиш ўқувчининг ўзига қолади. Худди мана шу жараёнда ўқувчининг бевосита ўзига, унинг индивидуаллигига хос бўлган барча жиҳатлар: ижодкорлик, дунёқарашнинг кенглиги, мантиқийлик, сўзни ҳис этши ва ҳис этилган ҳодиса ва ҳолатларга мос келадиган сўзларни ўз ўрнида қўллай олиш тўлиғича намоён бўлади. Тажрибаларнинг кўрсатишича, машқдан машққа ўтган сари бундай ижодий ишларнинг натижалари анча сезиларли ва жиддий бўлиб боради. Бунинг айрим намуналарини тавсия этишимиз мумкин. Ўқувчилар бу намунага қараб истаганча эркин ва ижодий ёндошишлари мумкин:

Иншони ёзишга тайёргарлик ва уни ўтказиш қанчалик муҳим бўлса, уни таҳлил қилиш, хатолар устида ишлаш ва баҳолаш ҳам шунчалик катта педагогик аҳамиятга моликдир. Таълим босқичларида ёзма ишларни, жумладан, иншоларни таҳлил қилишнинг ҳозирги аҳволи, афсуски, кўп жойларда бир мунча ўзгартишга, такомиллаштиришга муҳтождир: «баъзан унинг ўтказиб юборилиши, нотўғри муносабат билдириш, хатоларни тузатишда касб маҳоратининг етишмаслиги, кўпинча хатоларни тузатишда, оғзаки тузатишлар ва тақризлар ёзишда бир хилликнинг етишмаслиги»[[51]](#footnote-52) кузатилади.

Иншоларни баҳолашда бир қатор мезонлар амал қилади. Булар орасида энг муҳимлари сифатида ёзма нутқнинг тўғрилиги, равонлиги, мавзуга му-таносиблик даражаси, ифоданинг аниқлиги ва ҳаққонийлиги, мантиқийлиги, таъсирчанлиги, бойлигини кўрсатиш мумкин.

Хатолар устида ишлаш билан боғлиқ фикрларда мутахассисларнинг иккига ажралганини кўриш мумкин: бир гуруҳ методистлар ўқувчи иншосидаги бирорта ҳам хато эътибордан четда қолмаслигини мақсадга мувофиқ деб билишса, бошқалари кўпчиликда учрайдиган, асосий хатолар устидагина тўхталиб, майда хатолар устида тўхташни шарт эмас, деб ҳисоблашади. Буни агар ўқувчининг ҳар бир хатоси кўрсатиб борилаверса, унинг ўзига бўлган ишончи бутунлай йўқолиб кетиши мумкинлиги билан изоҳлашади. Демак, бундай ишларни амалга оширишда ҳам меъёрга амал қилиш энг тўғри йўл бўлади.

Д.Қуронов: «Бадиий асарни у яратилган давр воқелигига боғлаб қўйишлик унга ноижодий ёндашишнинг натижасидир. Ҳолбуки, бадиий коммуникациянинг якунловчи босқичи-асарнинг ўқилиши ва уқилиши ҳам том маънодаги ижодий жараёндир. Ўқувчининг диққат-эътибори асар бадиий воқелигининг реал воқеликка нечоғли мослигига эмас, унинг замиридаги МАЪНОга қаратилиши лозим. Ўқувчи ўз воқелигидан кечиб, бадиий асар воқелигида тўлақонли яшасагина ижод онларидаги санъаткорга руҳан яқинлашади, шундагина ўша санъаткор МАЪНО воситасида англаган оламу одам моҳияти унга очилиши мумкин бўлади. МАЪНОнинг «скелети» бўлмиш моҳият ўзгармас табиатга эгадирки, унинг воситасида ўқувчи ўз замонасини, замондошларини, ўзини теранроқ идрок этади»[[52]](#footnote-53).

**ИЖОДКОР ТАРЖИМАИ ҲОЛИНИ ЎРГАНИШ УСУЛЛАРИ**

***Режа:***

*1 Ижодкор ҳаёти ва ижодини таълим босцичларида ўрганишнинг*

*аҳамияти.*

*2. Адиб ҳаётини ўрганишнинг шакл ва усуллари.*

Бадиий асарларни ўрганишда унинг муаллифи ҳақидаги маълумотлар ҳам айрича аҳамият касб этади. Бу маълумотлар кўпинча, асарнинг ғоявий-бадиий мазмунини теранроқ англашда, асарнинг ижтимоий-эстетик моҳиятини тўғри белгилашда ёрдам беради. Мазкур маълумотлар қаерлардан олинади?

Уларни адибларнинг ўзлари ёзиб қолдирган таржимаи ҳолларидан, адиб ҳақида айтилган замондошлар, унинг тенгдошлари, устозлари ёки шогирдлари, таниш-билишлари ва мухлислари томонидан айтилган ёки ёзма ҳолда етиб келган манбалардан олиниши мумкин. Бу борадаги энг яхши омиллардан яна бири адиб ва ёзувчиларнинг асарларида сақланиб қолган материаллардир.

Масалан, Абдулла Орипов ҳақида гапириб туриб, Эркин Воҳидов шундай деган эди: «Барча исёнкор шоирлар каби Абдуллага ҳам осон бўлган эмас. Қаттол тузум қамчисидан у ҳам омон қолмаган. Лекин руҳий азоблар, сиқувлар, минг изтироблар сўнггида шоирга насиб бўлган каттакон бахт шуки, у халқи меҳрини қозонди, ўзи курашган озодлик ва мустақиллик ғоясининг куртак ёзганига гувоҳ бўлди. Шоир учун бундан ортиқ саодат йўқ»[[53]](#footnote-54). Шоирнинг бахти унинг дардкаш қалбидаги инжа туйғуларнинг самимийлигида, Ватан деган сўзнинг бутун салмоғини, залворини, шукуҳини қалбининг туб-туби билан теран англаганидадир.

Таниқли шоир Усмон Азим айтганидек, «Унинг тоза, юксак, самимий, ҳеч киму ҳеч нарсадан ҳайиқмайдиган овози бирдан Ўзбекистонни ларзага солди. Абдулла Ориповнинг ҳар бир сатри, ҳар бир шеъри билан Адабиёт ўзбек адабиётига қайта бошлади.

Шоирнинг биринчи китоби мисли кўрилмаган ҳаяжон билан кутиб олинди. Ғайрат ва жасорат билан йўғрилган шеърлар юракларга, руҳларга «Ватан» деган туғённинг мангу ҳаёт муҳаббатини сочиб ўтди. Ҳозир биз «Ўзбекистон - Ватаним маним» деб жўнгина айтаётганимиз сатрларни, у пайтларда ҳасрату ғуссалар ичида кўз ёшларимиз тирқираб ёд айтганларимиз ёдимда...

Абдулла Орипов шеърияти шўроларнинг қудратли мафкураси сиқуви остида саросимада қолган юракларга шараф билан яшашнинг ягона йўли -Ватанни севмоқ эканлигини ўргатишга хизмат қилди. Ватанни озод кўришни истаган ва кейинчалик бу йўлда саъйи ҳаракатлар қилган инсонларининг кўпчилигига ҳам Абдулла Орипов шеърияти мадад бўлганига гувоҳмиз. Абдулла Орипов шеърияти мустамлакачилик даврида ҳам ўзбекда ору номус барқарор эканлиги ҳақида келажакка кўрсатадиган ўлмас ҳужжатларимиздандир»[[54]](#footnote-55).

Бундай фикрлардан адабиёт дарслари жараёнида фойдаланиш ўқувчиларнинг бадиий адабиётга, унинг ижодкорига нисбатан қизиқиш ва муҳаббатини янада кучайтиради.

Бадиий асарни таҳлил қилиш жараёнида адибнинг ўз фикрларидан фойдаланиш ҳам яхши самара беради. Масалан, Юсуф Хос Хожибнинг ҳаёти ва ижодини ўрганишда бевосита унинг ўз асари-«Қутадғу билиг»га мурожаат қилиш ўринли бўлади. Бунинг асосий сабабларидан бири адиб ҳақида бошқа илмий, тарихий манбаларда тегишли ахборотларнинг сақланиб қолинмагани ёки ҳозирча топилмай туришидир.

Китоб муқадимасида адиб ўзининг туғилган юртини эслатиб ўтади:

Мунуқи туруғлақ ғуз ўрду эли,

Туб-асли, насабдин юрумиш тили.

Бунинг туғилган ели, ғуз ўрдудир,

Туб-асли, насл-насабдан тили сўз очди.

Куз ўрду туркийлар истиқомат қиладиган қадимий шаҳарлардан бири.

У Болосоғун номи билан ҳам машҳур бўлган. Бу шаҳар XI асрда яратилган яна бир муҳташам обида - Маҳмуд Қошғарийнинг «Девону луғот ит-турк» асарида бир неча марта тилга олинади. Жумладан, бу шаҳарнинг арғун лаҳжасида Қуз улус, ўғуз лаҳжасида эса Қуз ўрду деб юритилишини Маҳмуд Қошғарий махсус қайд этади.

Юсуф Хос Хожиб ҳам, Маҳмуд Қошғарийга ўхшаб кўпгина ўлкаларни

кезиб чиққан, талайгина сайру саёҳатларда бўлган, чамаси. Унинг қуйидаги мисралари шундай фикрга ундаб туради:

Бу туғмиш елиндин чиқиб барғани,

Китабни қўшубан тугал қилғани.

Бу ўз туғилган элидан чиқиб боргани,

Китобни жамлаб тугал қилгани (ҳақида гапиради).

Адиб асарини ёзишга бир ярим йил вақг сарфлайди.

Тугал ўн саккиз айда айдим бу сўз,

Ўдурдум, адирдим сўз эвдим тера.

Бу сўзларни тугал ўн саккиз ойда айтиб бўлдим,

Танладим, фарқладим, териб сўз йиғиб (тўпладим).

Ўн саккиз ой, табиийки, асарни бевосита ёзиш учун сарфланган муддат. Адибнинг унга катта тайёргарлик кўргани ва кўп куч сарфлагани аниқ. Ҳар ҳолда асарнинг Қашғарда тугатилгани махсус қайд этилади:

Баруси битилмиш, йетурмиш низам, Бу Қашғар элинда қўшулмиш тамам. Борини ёздим, тартиб бердим, Бу китоб Қашқар элида тамом ёзилди.

«Қутадғу билиг» да достоннинг ёзилиши санаси ҳам қайд этилган:

Йил алтмиш еки тўрт юз била,

Бу сўз сўзладим мен тутиб жан сура.

Тўрт юз олтмиш иккинчи йил эди,

Мен жонни койитиб ушбу сўзни сўзладим.

Тўрт юз олтмиш иккинчи - ҳижрий йили. Уни милодга айлантирсак, 1069-1070 йилларга тўғри келади.

Адибнинг исми Юсуф эканлиги ҳақида асар сўнггидаги қасидалардан бирида ўқиймиз:

Э Юсуф, керак сўзни сўзла кўни, Кераксиз сўзуг кезла, қилға қўр-а. Эй Юсуф, керак сўзни рўйи рост сўзла, Кераксиз сўзни яшир, (чунки у) зиён қилади.

Китоб Қашқар элиги - ҳукмдори Тавғач улуғ Буғрохонга тортиқ қилинади. Бунинг эвазига эса у Хос Хожиблик лавозими билан тақдирланади. Асардаги насрий муқаддимада шундай дейилади: «Аммо бу китобни Қашғарда тугал қилиб, Машриқ малики Тавғачхон ускинга кекурмиш, малик ани ағирлаб, улуғлаб ўз Хос Хожиблики анга бермиш турур. анинг учун Юсуф Улуғ Хос Хожиб теб атижави язилмиш турур (яъни), «Аммо бу китобни Қашқарда тутал қилиб, Машриқ малики Тавғачхон даргоҳига келтирибди. Малик уни ёрлақаб, улуғлаб, ўз (саройида) Хос Хожиблик (лавозим)ини унга берибди. Шунинг учун Юсуф Улуғ Хос Хожиб деб машҳур номи тарқалибди».

Достонда адибнинг ёши борасида ҳам айрим ишоралар мавжуд:

Тегурди менга алги эллик яшим,

Қуғу қилди қузғун туситег башим.

Эллик ёшим менга қўл тегизди,

(Қора) қузғун тусидек бошим(ни) оққуш(дек) қилди

(яъни сочим оқарди). Ёки: Ўтиз йиғмишин яндру алди элиг,

Неку қилгай алтмиш тегурса алиг.

Ўттиз (ёш) йиққанларини эллик (ёш) қайтариб олди,

Агар олтмиш (ёш) қўл тегизса, нималар қилар экан? Булардан кўринадики, адиб асар ёзилган пайтда эллик билан олтмиш орасида бўлган.

Мана бундай муаллиф изоҳлари, зслатмалари бадиий ижоднинг ўзига хос хусусиятларини тушуниш учун ҳам, адибнинг шахсиятига алоқадор бўлган маълумотларни ойдинлаштириш учун ҳам, ўрни-ўрни билан эса муайян бир адабий ҳодисанинг ижтимоий-эстетик аҳамиятини тасаввур этиш учун ҳам фавқулодда катта ёрдам бериши мумкин бўлади.

Адабиётшунос олим Д.Қуронов бу ҳақда яхшигина кузатишларини эълон қилган: «Кўпинча эл ичида ижодкорлар тўғрисидаги турли-туман миш-мишлар, узунқулоқ гапларга дуч келинадики, гоҳо уларнинг бир-бирига тамомила зидлигию ақл бовар қилмас даражада ажабтовурлигидан шошиб қолади киши. Албатта, бу нав миш-мишлар эл наздида катта обрў-эътибор топган кишилар ҳаётига қизиқишнинг зўрлигидан юзага келади. Бироқ ўйлашимизча, буни оммавий қизиқувчанликнинг ўзи билангина изоҳлаш кам кўринади. Зеро, бунинг асосий сабабларидан бири сифатида адабиётшунослигимизда ижодкор биографиясини ўрганишга етарли эътибор берилмаслигини кўрсатишга мойилмиз. Ҳатто, сир эмас, ижодкор биографияси билан боғлиқ ишларга менсимасданроқ, илмдан йироқ ҳодиса сифатида қараш ҳоллари ҳам йўқ эмас. Ҳолбуки, адибу шоирлар ҳаётига оид фактларни тўплаш илмнинг чинакам «қора иши» сифатида баҳоланиши керак. Сабабки, бу хил ишлар конкрет ижодкорнинг шахс ва санъаткор сифатидаги тадрижини кузатиш ёки конкрет асарнинг ижодий тарихини, уни тўғри талқин қилиш учунгина эмас, ижод психологияси, ижодкор ва жамият муносабати каби қатор умумэстетик муаммоларни ёритишда ҳам муҳим аҳамият касб этади»[[55]](#footnote-56). Шунга қарамай, муаллифнинг шахсияти унинг асарларида турлича акс этиши мумкин. Баъзан у очиқдан очиқ ифодаланса, баъзан муайян воситалар орқали тасвирланиши, баъзи ҳолларда эса муаллифнинг шахсиятини бевосита идрок этиш анча қийин кечади. Методист олимлар тўғри таъкидлашганидай, «ҳар бир асар муаллифнинг маънавий портретидир»[[56]](#footnote-57). Бадиий асарнинг ижодкор шахсиятининг ифодачиси эканлигини англаб етгандан кейингина асар моҳияти ҳам, унинг муаллифининг нуқтаи назарлари ҳам ўқувчига тўлароқ ва теранроқ тушунилади. Шундагина муаллифнинг адабиётга, жамиятта, шу халқ ва миллатга бўлган муҳаббати ва хизматлари тўла идрок этилади.

«Ёзувчи, санъаткор оддий кишилардан шу билан ҳам фарқ этадики, унинг асарларида ҳаёт ҳодисалари, фактлар фақат қайд этилибгина қолмайди. Ҳар гал бирор ҳодиса, факт ҳақидаги ҳикоя - ёзувчининг, санъаткорнинг шу нарсага, ҳодисага, пировардида- кишиларга ижобий ёки салбий муносабати билан суғорилган бўлади. Бу «муносабат фактори» шунчалик муҳимки, фақат угина бизга ҳодиса ҳақида ҳаққоний, мукаммал, ёрқин тасаввур бера олади. Санъаткорнинг ижобий муносабати, меҳри ва муҳаббати билан қиздирилган ҳаётий факт, худди эндигина чўғдан олинган темирдек, ўз ранги, ҳарорати, фазилатлари билан ҳайратга солиши ва таҳсинимизга сазовор бўлиши мумкин»[[57]](#footnote-58).

Таълим жараёнида «Саёҳатнома» ўрганиляпти, дейлик. Бунда муаллифнинг таржимаи ҳолига, ёки янада аниқроғи шахсиятига оид қайси жиҳатларга урғу берилиши мақсадга мувофиқ бўлади?

Асар матни устида ишлаш асносида муаллиф нуқтаи назарини аниқлашга имкон берадиган нуқталарга ўқувчилар эътиборини тортиш, шу асосда муаллиф айтган фикрлар замиридаги айтилмаган нуқталарни топишга имкон қидириш мумкин бўлади[[58]](#footnote-59).

Айрим адибларнинг таржимаи ҳолини ўрганишда бошқа кишилар, машҳур шахслар, йирик олимлар, йирик давлат ва жамоат арбобларининг фикрларидан ҳам фойдаланиш мумкин бўлади. Масалан, Алишер Навоий, Заҳириддин Муҳаммад Бобур, Муҳаммадризо Эрниёзбей ўғли Огаҳий, Зокиржон Холмуҳаммад ўғли Фурқат сингари кўплаб мумтоз адабиётимиз вакилларининг ҳаёти ва ижодини ўрганишда шу усулдан фойдаланиш яхши самара беради.  **Заҳириддин Муҳаммад Бобур *«Чиғатой султонларининг энг сараси ва зўр шижоатлиси эди»***

***Ҳасанхўжа Нисорий***

***«Бобур-дилбар шахс. Уйғониш даврининг типик ҳукмдори, мард ва тадбиркор одам бўлган, у санъатни, адабиётни севарди, ҳаётдан ҳузур қилишни яхши кўрарди. Унинг набираси Акбар яна ҳам дилбарроқ бўлиб, кўп яхши фазилатларга эга бўлган».***

***Жавоҳарлал Неру***

*«Бобур Мирзо сўз билан жонли тасвир яратиш маҳоратини мукаммал эгаллаган адиб эди. Буни ўзи ҳам сезарди. Шунинг учун умрининг охирида ўғли Ҳумоюнга “Бобурнома”ни тугаллаб тақдим этганда унга бир рубоий илова қилади; Бу олам аро ажаб аламлар кўрдум, Олам элидин турфа ситамлар кўрдум, Ҳар ким бу вақойиъни ўқир, билгайким, Не ранжу не машаққату не ғамлар кўрдум. «Вақойиъ» - «Бобурнома»нинг дастлабки номи эди. Бобур ўз замонасида бошдан кечирган барча кўргуликларни ҳаққоний тасвирлашга интилганининг сабаби бу рубоийда аниқ кўрсатилади. Унинг энг зўр истаги «Вақойиъ»ни ўқиганлар ҳақиқатни билсинлар, у қилган хатоларни такрорламасинлар.*

*Пиримцул Қодиров*

Йирик адибларимизнинг ҳаёти ва ижодини ўрганишда хронологик жадваллардан фойдаланиш ҳам мақсадга мувофиқ бўлади. Бу кўплаб факт ва ҳодисалар ҳақида қисқа муддатда маълумот бериш имконини яратади. Ёзувчининг таржимаи ҳолини ўрганишда унинг ўз фикрларидан фойдаланиш ҳам кенг тарқалган усуллар туркумига киради. Аммо бунда ҳам меъёр бўлиши шарт. Чунки, айрим ҳолларда ёзувчининг ўз сўзларида ҳам замонанинг, уни қуршаб турган муҳитнинг, буларнинг ёнида эса биз тасаввур қила оладиган ва қила олмайдиган кўплаб объекгив ва субъектив омилларнинг кучи ҳам бўлиши мумкин.

«Мисол учун Чўлпоннинг 1933 йилда ёзувчи В.Янга айтган гапларини олайлик. Шоир отасининг «мусулмончиликка ҳаддан зиёд берилгани»ю ўғлини мударрис қилишга аҳд қилганини айтаркан: «Аммо мударрислик қилиш ўрнига мен миллий ўзбек ёзувчиси бўлишга аҳд қилдим, отамдан ҳам, муллалардан ҳам қочиб, Тошкентга бордим ва у ерда шеърлар, ҳикоялар ёзмб, журналларга юбордим». Чўлпоннинг, ўзи айтмоқчи, «Тошкентга қочиб бориши» 1913-14-йилларга тўғри келади, чунки унинг ижодий фаолияти айни шу даврда бошланган. Энди фактларга мурожаат қилайлик: «Садойи Фарғона» газетасининг илк сонларидан бирида, аниқроғи, 1914 йил 4-сони-да, газетанинг Андижондаги «Обуна ва эълон қабул қиладиган вакили» Сулаймонқул Юнус ўғли эканлиги қайд қилинган. Кейинроқ, 6-сонида отанинг ёнида «Абдулҳамид Сулаймон ўғли Юнусов» қўшилади. Демак, 1914 йил апрелида Чўлпон отаси билан бирга “Садойи Фарғона”нинг Андижовдаги вакили бўлиб турган. Айни шу апрел ойида Тошкентда чоп этилган «Садойи Туркистон» газетасида унинг «Туркистонли қардошларимизга» шеъри ва «Қурбони жаҳолат» ҳикояси эълон қилинган. Кейин хам Чўлпон ҳар икки газетада ҳикоя, мақола, шеърлар эълон қилиб турган. Бундан кўринадики, Чўлпоннинг қаршисида ёзувчи бўлиш учун отасидан қочиб Гошкентга бориш зарурати бўлмаган, Хўш, унда нега Чўлпон яна юқоридагича маълумот беради? Гап шундаки, 1933 йилга келиб, Чўлпон бошида анчагина таҳликали воқеалар ўтган, номи ҳамон қора рўйхатлар бошида турган эди. Табиийки, 30-йиллар шароитида шоирнинг ижтимоий келиб чиқишиёқ уни «ёт унсур санашга етарли асос бўлиши мумкин эди. Айни шу хил вазиятда Чўлпон ўзига замонабоп «биография» яратишга интилган бўлса ҳеч ажабланарли эмас»[[59]](#footnote-60). Д.Қуронов муайян адиблар ҳақидаги хотираларга ҳам ана шундай эҳтиёткораналик билан ёндошиш зарурати борлигини уқтиради[[60]](#footnote-61).

Буларнинг барчаси йирик методист олим С. Долимовнинг «ёзувчининг ҳаёти ва ижодий фаолиятини ўрганиш унинг дунёқарашини аниқлашга ёрдам беради. Бу эса унга тўғри баҳо бериш учун замин ҳозирлайди»[[61]](#footnote-62), -деган мулоҳазаларининг нечоғлик тўғри эканлигни кўрсатиб туради,

Ўқитувчиларга ёрдам тариқасида шуни айтиш мумкинки, ҳозиргача алоҳида адибларни ўрганишга оид бир қатор қўлланмалар нашр этилган. Уларнинг айрим намуналарини эслатиб ўтиш мумкин:

ДОЛИМОВ С. 5-синф «Ватан адабиёти» хрестоматияси учун методик қўлланма. - Т.: Ўқитувчи, 1974.

ЖЎРАЕВ К. Мактабда Ойбекнинг ҳаёти ва ижодини ўрганиш. - Т.:Ўқитувчи, 1974.

ИСМАТОВ С. Макгабда Абдулла Қаҳҳорнинг ҳаёти ва ижодини ўрганиш.

ИСҲОҚОВ Ф. Мактабда Гулханий адабий меросининг ўрганилиши.

-Т.:Ўқитувчи, 1983.

ЙЎЛДОШЕВ Қ. Ўқитувчи китоби. 7-синф «Ўзбек адабиёти» дарс-  
лик-мажмуаси юзасидан методик қўлланма. -Т.: Ўқитувчи, 1997.

Мактабда Огаҳий ижодини ўрганиш, Муаллифлар Қ.Султонова, Н.Мадаминова, -Т.: 2003,

ПИРНАЗАРОВ М. МактабдаУйғуннинг ҳаёти ва ижодини ўрганиш.  
-Т.: Ўқитувчи, 1972.

Савол ва топшириқлар

1. Адибларнинг ҳаётини ўрганишнинг қандай маърифий-тарбиявий аҳамияти  
   бор?
2. Алоҳида олинган бир синфдаги адабиёт дарслиги асосида адиблар ҳаётининг  
   ўрганилишидаги умумий жиҳатларни белгилаб чиқинг.
3. Уларда бевосита адибнинг ҳаёти ва ижоди ҳақидаги савол ва топшириқларни ўрганинг. Уларнинг ёнигаўзингиз яна қандай савол ва топшириқларни қўшган бўлар эдингиз?
4. Замондош ижодкорларнинг ҳаётини ўрганишда қандай қўшимча имкониятлар мавжуд? Улардан қай тарзда фойдаланиш мумкин?
5. Ўтмишда яшаб ижод этган адибларнинг ҳаётини ўрганишда буюк замондошларнинг фикр-мулоҳазалари қандай аҳамият касб этади?

**Бадиий асарнинг тилини ўрганиш.** **Бадиий асарни ўқув таҳлили**

*Реж а*

1. *Бадиий асар тили ҳақида.*
2. *Бадиий асар тилини таҳлил қилишнинг асосий хусусиятлари.*

Бадиий адабиётни онгли ва ижодий ўқишга ўргатиш бугун ҳар доимгидан кўра ҳам каттароқ аҳамият касб этиб бормоқда. Бу борада бадиий матн тушунчаси, уни таҳлил қилиш тамойиллари айрича аҳамият касб этади. Бадиий матнни адабиётшунослар ҳам, тилшунослар ҳам ўрганишади. Матннинг лингвистик таҳлили эса тобора кўпроқ эътибор қозонаётганлиги бежиз эмас.

Бадиий асар матнини ўрганиш билан адабиётшунослар ҳам, тилшунослар ҳам жуда қадим замонлардан буён шуғулланиб келган, деб айтишимиз мумкин. Шунинг учун ҳам бу масала фанда анъанавий мавзулар қаторида туради, бироқ ҳалигача мана шу қадимий муаммонинг қоронғи нуқталари, баҳсталаб ўринлари оз эмас.

Гарчи олий ўқув юртларидаги бир қатор фанлар: адабиётшунослик ва тилшуносликка кириш, адабиёт назарияси, она тили ва адабиёт ўқитиш методикаси, бадиий матннинг лингвистик таҳлили, бадиий асарни таҳлил қилишнинг замонавий методлари, она тили ва адабиёт ўқитишнинг замонавий технологиялари ё бевосита, ё билвосита бадиий матн таҳлилига алоқадор бўлса-да, ҳалигача уларнинг энг самарадор ва амалиёт учун энг қулай турлари устидаги баҳслар давом этмоқда. Бунда асар тили алоҳида эътиборда тутилади.

Бадиий асар шакли тушунчаси «моддий субстрат»дан, яъни тилдангина иборат эмас, ваҳоланки, бадиий асар шаклини ташкил этувчи элементлар сирасида (масалан, композиция билан ёнма-ён тарзда) сўз материалига, унинг тузилишига етакчи ўрин хосдир. Шакл элементлари орасида мазмуннинг категориялари ҳисобланадиган ғоя, образ, сюжет, мотив, вазият в.б. билан энг мустаҳкам ва бевосита боғланиб кетадигани тилдир. Бу муносабатларнинг шундай турики, улар ҳатто бир-бирларига ўтиб туришлари ва айланишлари билан характерланади[[62]](#footnote-63).

«Бадиий матнни тадқиқ этаётган адабиётшунос ва танқидчи учун энг муҳим мазмун категориялари ғоя ва образдир. Дарҳақиқат, ғоя ва образ ажралмасдир, зеро бадиий образ мазмуни бадиий асар ғоясини ташкил этади. Санъат соҳасида мазмунни яратиш, биринчи навбатда образни яратиш сифатида намоён бўлади.

Юқорида баён этилган мулоҳазалардан очиқ кўриниб турибдики, бадиий асар мазмунининг умумий талқини, очилиши ва баҳоланишида тилнинг аҳамияти нечоғлик каттадир. Шунга қарамай, бадиий матн таҳлилига бағишланган тадқиқотларда ғоя-образ ва тил мутаносиблиги масалалари турлича кўриб чиқилади»[[63]](#footnote-64).

«Улардан биттасини қайд этайлик: структур-лингвистик метод ўз табиатига кўра иккиёқлама бўлган объектнинг бир томонини - тилни ўрганишга, (бироқ нутқни ўрганишга эмас) йўналтирилган, айни пайтда адабиётшунос конкрет «нутқий» мавжудлик билан (мавҳум «тил» ҳодисалари билан эмас) билан машғул бўлади»[[64]](#footnote-65).

Тилшунослик фаолиятининг битта соҳаси бадиий асар тили ва услубини, жумладан, ёзувчининг индивидуал услубини ўрганишдан иборатдир. Бироқ, соф тилшунослик нуқтаи назаридан ўрганиладиган йўналишда бадиий асарнинг бутунлигига кўра унинг мазмун аломатларини тўла қамрай олмайди.

Биз бир асар тилини таҳлил қилишни режалаштирайлик. Бунинг учун эътиборда тутилиши шарт бўлган айрим хусусиятлар борки, биз уларни эсда тутишимиз керак. Булар:

1. ўқувчиларнинг олдинги синфларда она тили ва адабиёти дарсларида  
   олган билимлари;
2. уларнинг адабий-назарий тайёргарликлари;
3. матндаги асосий тасвир воситаларини аниқлай олиш ҳамда уларнинг  
   шу матнда бажараётган вазифаларини таҳлил қила олишга оид малака ва  
   кўникмалари.

Бадиий асар тилини таҳлил қилишда ҳам узвийлик ҳамда узлуксизлик асосий тамойил бўлиб қолиши керак. Шунга кўра бадиий асар тилини ўрганишда ҳам ўқувчиларнинг бу соҳадаги билимларининг босқичма-босқич ортиб боришига эътибор қаратиш лозим.

Буни шундай тасаввур қилсак бўлади:

1. *Поэтик тил ҳақидаги дастлабки маълумот.*
2. *«Поэтик нутқ» тушунчаси.*
3. *Поэтик матннинг синтактик қурилиши.*
4. *Бадиият ва тасвир воситалари мутаносиблигини умумлаштириш.*

Барча босқичлардаги асосий урғу тил сатҳлари, адабиётшунослик фанлари, предметлараро алоқаларни эътиборда тутган ҳолда шаклланадиган билим, кўникма ва малакаларга қаратилиши мақсадга мувофиқ бўлади.

Биз Хоразмий ҳақида гапирганимизда, жумладан, шундай деймиз: «Хоразмийнинг тили ниҳоятда ширали. У ўзбек тилининг нозик ва нафис ички имкониятларини муҳаббат билан намойиш эта олган. «Шакардек тил», «тонг ёқтуситек», «тан ичра жон», «арслон юрак», шунингдек, «олдини тутмоқ», «олдин кечмоқ», «ер ўпмоқ», «елга бермоқ» каби ифодалар Хоразмий тилининг нафосатини белгилаб беради. Асарда Фаридун, Сулаймон, Масиҳ, Юсуф, Ҳотами Той, Рустам, Али, Муҳаммад Хўжабек сингари тарихий ҳамда афсонавий номлар учрайди. Муаллиф ўрни-ўрни билан арабча ва форсча сўзлардан ҳам усталик билан фойдаланади.

Шунинг учун ҳам «Муҳаббатнома» ўзбек тили тарихини ўрганиш учун ҳам бой манба бўла олади. Унинг ўша давр тилининг бадиий ёдгорлиги сифатидаги қадри баланддир».

Бу гаплар мағзини чақиш учун эса Хоразмийнинг «Муҳаббатнома»си тили устида ишлаш талаб этилади.

Бунинг учун дарслик материалига мурожаат қиламиз: Номалар ошиқнинг ўз маъшуқасига дил изҳорлари тарзида ёзилган. Уларда маъшуқа *таърифи* асосий ўрин тутади. Биринчи номанинг дастлабки мисралариёқ худди шу тарзда бошланган. Маъшуқанинг кўрки тенгсиз. У кўрклиларнинг подшоҳи унинг гўзаллиги ҳақидаги мадҳ (ҳуснунг сипоҳи) оламни тутган.

Маъшуқа - парирухсор. Аммо парирухсорларнинг ҳам гўзали-кўркабойи.

Юз, қош, кўз, хол, бўй (қад) тасвирлари ниҳоятда хилма-хил ҳолатларда жуда гўзал ва оригинал тарзда тасвирланади:

Пари рухсораларнинг кўркабойи, Юзунг наврўзу кўзинг байрам ойи

Умуман, асарда ҳақиқий гўзалликни таъриф ва тасвир этиш, инсоний муҳаббат туйғуларини самимий ифодалаш, инсон қалбидаги нозик кечинмаларни қаламга олиш асосий ўрин тутади. Бу гоҳ маъшуқа ва сабога мурожаат, гоҳ ошиқ қалб изҳори тарзида намоён бўлади. Уларнинг барчасига хос хислат-юксак бадииятдир. Адибнинг ўхшатиш ва сифатлашларидан бошлаб, танлаган вазни, жанри, қофия ва радифларигача ана шундай нозик бадииятни юзага келтиришга хизмат қилади.

Юртим, сенга шеър битдим бу кун, Қиёсингни топмадим асло.

Шоирлар бор ўз юртим бутун — Олам аро атаган танҳо. Улар шеъри учди кўп йироқ, Қанотида кумуш диёри. Бир ўлка бор дунёда бироқ Битилмаган достондир бори: Фақат ожиз қаламим маним, Ўзбекистон - Ватаним маним.

Абдулла Орипов «Ўзбекистон» шеърини Ватан мавзусида яратди. Унда ватанпарварлик ғояси илгари сурилди. Аслида бу шеър миллионлаб ўзбекларнинг ижтимоий босим остида томоғида қадалиб турган ҳайқириқ сифатида юзага чиқди. Зеро, шеър ёзилган пайтда Ўзбекистон мустақиллиги ҳақида гап ҳам йўқ эди.

Шоир Ўзбекистонни баланд ва ўз **овози** билан Юртим - Ватаним дея олди. Ватан тасвири эса мутлақо ўзига хос тарзда қаламга олинди. Адиб аввал юрт тарихини эсга олади. Абу Райҳон Беруний, Алишер Навойидек буюк инсонларнинг бевосита ўзбек халқига мансублигининг ўзи фахр ва ифтихор манбаи бўла олишини таъкидлайди. АбдуллаОрипов таърифидаги Ўзбекистон «битилмаган достондир».

Шоир ватанпарварлик ғоясини рўёбга чиқариш учун тасвирнинг ўзига хос усулларини танлайди. Айниқса, асарнинг тили мутлақо ўзига хос. У ширадорлиги, оҳангдорлиги, сержилолиги билан ажралиб туради. Шеър бармоқнинг ниҳоятда ўйноқи вазнида ёзилган. Ўн беш бандли бу асарнинг ҳар бир бандида поэтик фикрнинг ўзига хос ривожини кузатиш мумкин. Ана шу ривож бевосита унинг тили билан ҳам боғлиқдир. Ўқувчилар билан шеърни таҳлил қилишда ҳар бир банддаги таянч сўзларни белгилаш, ҳар бир банддаги асосий ғоя ва унинг ифодаланиш тарзига диққат қилиш яхши самара беради.

Шеърдаги бадиий тасвир воситалари устида ишлаш жараёнида ҳам (ўхшатиш, сифатлаш**,** тазод, таъдид ...) асар тилининг ўзига хосликларини кузатиш имконияти бўлади.

Маълумки, академик лицейларнинг 3-босқичида Абдулла Ориповнинг ҳаёти ва ижоди ҳам ўрганилади. Жумладан, у ерда «Ҳангома» асарини ўрганиш имконияти мавжуд. Биз ушбу асар тили билан боғлиқ таҳлил намунасини Қ.Ёдгоров тадқиқотига суянган ҳолда ҳавола этамиз.

*Маълумки, матн бир марта тўлиқ ўқиб чиқилганидан кейин унинг ях-литлигини идрок этиш мумкин бўлади.* ***Аммо*** *бу яхлитпикнинг* ***алоҳида-****алоҳида қисмлардан иборат эканлигини ҳам назарда тутиш керак. Зеро, «матннинг бутунлигига ички маъно ривожидаги қисмлар ва бутунлик-нинг ўзаро алоқалари туфайли эриишлади»[[65]](#footnote-66). Бизнинг мисолимизда у алоҳида-алоҳида бандлардан иборатдир, Мана шу бандларнинг муаллиф тақдими ва талқинидаги кетма-кетлиги матн яхлитлигини таъминлаган.*

*Энди матннинг ўзини кўриб чиқайлик. Матнни шартли равишда уч кисмга ажратиш мумкин:*

*Тўй хабари ва йўлга чиқиш.*

*Икки чолнинг адашиб қолганликларини сезишлари.*

*Қайпиш.*

*Воқеа шундай бошланади:*

*Қор ёварди бўралаб, Қолишмасди довулдан. Тўйга айтиб кетишди Шундоқ қўшни овулдан.*

*Шеърда воқеабандлик бўлганлиги учун ҳам бандлар орасидаги мантиқий алоқадорликни англаш унчалик цийин эмас.*

*Кўриниб турибдики, матн дастлаб оддий хабар билан бошланмоқда. Ьундан кейинги воқелар ривожи учун асос бўлган ҳодиса «қўшни овулдан тўйга айтиб» кетишгани. Эътиборни кейинги тўртликка қаратайлик.*

*Йўлга чиқди икки чол, Тўйга бориш қарз, бешак, Бирови отга минди, Бирови минди эшак.*

*Дастлабки мисрада берилган умумлаштирувчи сўз («икки чол») охирги икки мисрада алоҳида-алоҳида кўрсатиляпти. Йўлга чиқиш, масъулиятни англаш (тўйга бориш қарз, бешак)даги умумийлик билан, уловлардаги айирма яхлит ҳолда ўқувчининг кўз олдида гавдалантирилади. Бу ерда инверсиянинг оддийгина иштироки ҳам гап таъсирчанлигини оширишда фавқулодда вазифа бажарган. Гарчи охирги икки гапнинг қурилиши яқиндай туюлса-да (ҳар икки гап ҳам эга билан бошланяпти, бунинг устига эгадан кейин бор-йўғи иккитагина сўз иштирок этяпти холос), уларнинг ички тузилишида кескин айирма сезилади. Бу айирма кесим таркиби билан боғлиқ. Биринчи ҳолатда у одатдаги тартибда (отга минди) кўзга ташланади. Кейинги ҳолатда эса мана шу одатдаги тартибнинг ўзгартирилиши билан адабиётшуносликда «поэтик эффект» деб юритиладиган ҳодиса содир бўлади. Сўз маъноларининг товланишида янгича бир жило пайдо бўлади.*

*Бандда ҳар икки чолнинг тўйга бориш сабаблари, улови алоҳида кўрсатилган. Кейинги бандларда воқеаларнинг ривожи маълум даражада мана шу уловлар билан алоқадор ҳолда кечади:*

*Қор-чи, ҳамон ёғарди, Ёғар эди гупиллаб. Йўлни эшак бошлади, От эргашди лўкиллаб.*

*Агар биринчи бандда қорнинг анча шиддат билан ёғаётганлиги кўрсатилган бўлса, ушбу бандда унинг давомийлиги, узлуксизлигига урғу берилган. Олдинги ҳолатда гап шахслар устида бораётган эди. Бу ерда уловларнинг ҳаракатига эътибор тортилган. Дастлабки ҳолатда уловлар «ҳаракатсиз» бўлиб, шахслар ҳаракатда кўрсатилган эди. Кейинги бандларда ҳаракат асосан табиат манзараларига, шунингдек, икки уловга «юкланади». Ҳозирги банднинг кейинги қисмидаги «эшак бошлади» ва «от эргашди» қисмлари шу мисралардаги гапнинг маъновий асосини ташкил этади. Шоир биринчи гап олдидан тўлдирувчи, иккинчи гапга эса ҳолни қўшиш билан мана шу бир хилликни силлиқлаб юборган, уни сезилмайдиган даражага келтирган. Бунинг ёнига қофиядаги оҳангдошлик ва композициядаги яхлитлик ҳам қўшилиб шеърнинг таъсирчанлигини жуда кучайтириб юборган.*

*Абдулла Орипов тасвирнинг жуда ўзига хос усулини танлаган. У манзараларнинг тез-тез алмашиб туришини таъминлаган.*

*Шу шеърни таҳлил қилган А.Ҳамдамов кўрсатиб ўтганидай: «Чигал шароитга тушиб қолган одамлар, кўпинча, бу аҳволнинг ҳақиқий сабабини қидириб ўтирмасдан, шу ҳолатга сабаб бўлган кишини сўка бошлайдилар. “Ҳангома” шеьрининг қаҳрамонлари ҳам бу «анъанати давом эттиришади:*

*- Қора қишда тўй цилмай Баттар бўлгур, нокас, гов. Баччағарнинг аслида Феъли совуқ эди-ёв.*

*Воқеа содир бўлаётган вақт ҳам шоир томонидан бир неча марта турли усул ва шаклларда эслатилади.*

*Шу тарзда дастлабки танишув таҳлили амалга ошади. Сўнг матндаги айрим сўзлар устида тўхташ мумкин бўлади. Булар:*

***бўраламоқ*** *- шиддат билан ёғмоқ*

***овул*** *— кўчманчи чорвадорлар ўрнашган жой; қишлоқ*

*Талабаларнинг эътибори воқеалар ривожига, бундаги тасвирга, тас-вирлардаги ифода имкониятларига тортилади. Биргина қиш манзарасининг ўзинигина олайлик. Банддан бандга ўтган сари қиш тасвирининг, айниқса савуқ ва изғириннинг кучлироқ бўёқларда кўрсатилишини кузатиш мумкин. Энди матндаги вақт оқимига эътиборни тортиш мумкин бўлади. «Ҳангома» шеърида вақтнинг ифодаланиши ҳам ўзига хос тарзда кечган. Биринчидан, у фасл маъносида (қиш), иккинчидан сутканинг бир қисми маъносида кузатилади. Воқеалар эрталаб, (ҳар ҳолда куннинг биринчи ярмида-кундуз куни) бошланади. Кундуз сўзи ишлапшлмасдан туриб, тасвир маромидан шу нарса англашилади. Бирининг отга, бошқасининг эшакка миниши, қорнинг ёғиб турганлигини кўриш, суҳбатнинг хотиржам ва изчил давом этаётганлигини кўрсатувчи тасвирлар шунга хизмат қилади.*

*Чолларнинг туни билан адашиб, қийналиб юрганлари махсус кўрсатил-маса-да, «қиш», «совуқ» сўзлари олдидан келтирилган «қора» сифатлаши шу вазифани ҳам бажара олади. Қолаверса, қуйидаги банд айни вақтда ўзидан олдинги пайтнинг қоронғи кеча эканлигини тасдиқлаб туради:*

*Ниҳоят, уларнинг ҳаракатидаги навбатдаги пайт кўрсатилади (Тонгга яқин қишлоққа киршидилар қалпшраб).*

*Таҳлилнинг навбатдаги босқичида шеърдаги руҳий ҳолатлар тасвири ва талқинини кузатиш мумкин. Унда ҳам юқоридаги тартибни давом эттирши мақсадга мувофиқ бўлади.*

*Матн мазмунини тўла англаб етиш учун айрим савол ва топшириқлардан фойдаланиш мумкин бўлади. Хусусан:*

*1. «Қор ёғарди бўралаб, Қолишмасди довулдан» мисраларида муаллиф об-ҳавонинг ёмонлиги, қишнинг анча қаттиқ эканлигини алоҳида таъкидлаган. Шунга қарамай икки чол нима учун йўлга тушишди ? Матнда шу ҳолат изоҳланганми? У қайси мисраларда ўз ифодасини топган?*

*2. Воқеанинг айни қишнинг қаҳратонида бўлаётганлиги нима учун қайта  
эслатилади? Шу мақсадларни амалга ошириш учун адиб қандай тасвир  
воситаларидан, сўз ва сўз бирикмаларидан фойдаланади?*

*3. Воқеанинг содир бўлган жойи аниқми? У қайси сўзлар орқали ифода  
этилган?*

*4. Шеърда ўзбекона руҳиятнинг акс этган ўринларини кўрсата оласизми? Шоир уларни қандай акс эттирган?*

*5. «Қор тинди-ю, чолларнинг ичига кирди қуюн» ифодасининг мазмунини изоҳланг.*

*6. Чолларнинг бир-бирларига қандай сўзлар билан мурожаат қилганларига эътибор беринг. Уларнинг нима учун шу сўзларни қўллаганларини асосланг.*

*7. Адашиб қолишдаги ноқулайлик ва ваҳима янада кучайтириб берилган бандларни топинг. Шоирнинг топқирлигини қандай баҳолайсиз?*

*8. Шеърда икки чолнинг улови алоҳида эътиборда бўлган. Уларнинг  
тасвири билан боғлиқ ифодаларнинг ўзига хослиги нимада деб ўйлайсиз?*

*9. Шеърда такрорланиб қўлланган бир неча сўзлар мавжуд. Улар бажараётган бадиий-услубий вазифаларни тушунтиришга ҳаракат қилинг.*

*10. Шеърнинг бошланшии ва охирги бандларидаги феъл шаклларига  
эътибор беринг. Уларнинг қўлланишидаги фарқ ва сабабларни изоҳланг.*

*Юқорида таҳлил қилинган матнлар натижасида, биз қуйидаги хуло-саларга* ***кела оламиэ. Матннинг*** *бевосита сўз билан ифодаланган ташқи томони унинги чки, яширин томонини очишга ҳам имкон берадиган асосий омилдир. Фақат бу омил «бир ўлчамли» бўлмайди. Яъни фақат ифода имкониятининг ўзи унинг ички маъносини бутун қамрови ва тўлалиги билан очиб беришга қодир эмас. Ўқувчиларнинг матндаги мавжуд мазмун-моҳиятни тўла англаб етишлари учун ундаги лисоний хусусиятларнинг бутун мажмуига, матннинг қурилишига, унинг қисмлари орасидаги мантиқий алоқадорликка эътибор бериш зарурати сезилади. Демак, таҳлил жараёнида матннинг фақат кўриниши, ташқи томони эмас, балки мана шу ташқи томон — сўзлар ва гаплар билан ифодаланадиган қисмдан ташқари, уларнинг ўзаро муносабат ва алоқадорлигидан келиб чиқадиган маъно ҳам асосий ўрин тутишини англаб етиш мақсадга мувофиқ бўлади».*

Демак, бадиий асар тилини таҳлил қилишнинг ҳам хилма-хил шакл ва кўринишлари мавжуд. Буларнинг ҳаммаси эса ўқувчиларнинг бадиий асар билан яқинлигини кучайтиради, уларнинг қалбида бадиий сўзга, адабиётга, улар орқали эса эзгуликка бўлган меҳрини оширади.

Савол ва топшириқлар:

1. Бадиий асар тили тушунчасига нималар киради?
2. Бадиий асар тилини таҳлил қилишда нималарга эътибор бериш керак?
3. Бадиий асар тилини таҳлил қилишда узвийлик ва узлуксизлик тамойили қан-  
   дай намоён бўлади?
4. Битта мумтоз, битта замонавий ҳамда битта фолклор асарини танлаб, улар-  
   нинг тили ҳақида ўз мулоҳазаларингизни ёзма тарзда ифодалашга ҳаракат қилинг.

**АДАБИЁТ ДАРСЛАРИДА КЎРГАЗМАЛИЛИК**

**Режа**

1. Адабиёт дарсларида кўргазмалиликнинг вазифалари. 2. Кўргазма турлари. 3. Кўриш билан боғлиқ кўргазмалилик. 4. Эшитиш билан боғлиқ кўргазмалилик. 5. Кўргазмалиликнинг синтетик воситалари. 6. Кўргазмалилик қуроллардан дарсда фойдаланиш методикаси.

Ян Амос Коменскийнинг таъкидлашича, «Мумкин бўлган ҳамма нарса туйғуларнинг ҳис этилиши учун етказилиши керак»[[66]](#footnote-67). Бошқа бир йирик педагог К.Д. Ушинский эса шундай ёзади:

«Бола хотирасида ниманидир ўрнаб қолишини истаган педагог имкони борича кўпроқ сезги органлари: кўз, қулоқ, товуш, мускул ҳаракатлари туйғуси, ҳатго, мумкин бўлса, ҳидлаш ва таъм билишни ҳам эслаб қолишда иштирок этиши ҳақида қайғуриши керак»[[67]](#footnote-68).

Бадиий адабиёт борлиқни жонли манзаралар, образлар орқали акс эттиради. Табиатига кўра адабиётнинг ўзи борлиқнинг кўргазмали тасвиридан иборат. Аммо адабиёт дарсларида санъатнинг бошқа турлари: кино, телевидение, мусиқа, тасвирий санъат ҳам ёрдамга келиши мумкин. Булар адабиёт дарсларига қўшимча ахборот манбаси бўлиб хизмат қилади, ўқувчиларда эстетик туйғуларнинг шаклланиши ва ривожига имкон беради, шунингдек адиб яратган образларнинг ўқувчи онгида янада пухтароқ муҳрланишига ёрдам беради. Ҳозирги пайтда турли киноаппаратлар, телевизор, эпидиаскоп, магнитофон в.б. ҳар бир мактабда мавжуд. Буларнинг ҳисобига кўргазмали қуроллар доираси янада кенгайди.

Кўргазмалиликдан дарсда ва синфдан ташқари ишларда фойдаланиш бир-биридан жиддий фарқ қилади ва бошқа-бошқа мақсадларни кўзда тутади. Тўгарак ишларида, факультатив машғулотларда в.б.да ўқитувчи бирор тасвирий санъат, мусиқа асари, теле ёки кинофильм билан таништириш вазифасини қўйиши мумкин. Бу албатта ўқувчиларнинг адабий асарларни ўзлаштиришларига муайян даражада ижобий таъсир кўрсатади.

Дарсда эса кўргазмалилик ўқувчиларнинг асарни ўзлаштиришига ёрдам бера оладиган даражадагина қўлланиши мумкин.

Адабиёт дарсларидаги кўргазмалиликнинг **бош вазифаси ўқувчиларга адабий асарни идрок этишда кўмаклашиш, ёзувчи ижодини тўлароқ тасаввур этишга ёрдамлашиш, адабий-назарий тушунчаларни эгаллашга қўшимча имкон яратиш, ўқувчилар нутқини ўстиришни таъминлаш, бир сўз билан айтганда, адабиёт ўқитувчиси олдида турган барча вазифаларни ҳал қилишга ёрдам беришдан иборат.**

Кўргазмалиликнинг вазифалари ниҳоятда хилма-хил бўлиши мумкин.

Ҳозирда кўргазмалиликнинг турлари хилма-хил: **иллюстратив-бадиий ҳамда график /чизма/ материаллар, грамофон ёзуви ва радиоэшиттиришлар, кинофрагмент ва ўқув филмлари, телефрагмент ва телевизион дарслар в.б. Уларнинг ҳар бири кўриш, эшитиш, синтетик шаклдаги кўргазмалиликка тегишли бўлиши мумкин.**

**Кўриш билан боғлиқ кўргазмалилик.** Бунга ёзувчи ва шоирларнинг портретлари , асарларга иллюстрациялар ,ёзувчи /адиб/ ҳаёти ва ижодига алоқадор бўлган жойлар фотографияси ёки ёзувчининг ҳаёти,асари билан боғлиқ фотосуратлар , в. б. киради.

Ҳар ҳолда энг камида дарсликдаги расм намуналари шу вазифани бажариши мумкин . Ишда ҳажми қўшимча техник воситаларни талаб қилмайдиган репродукциялардан фойдаланиш ҳам қулайлик туғдиради.

Откритка кўринишидаги расмлардан тарқатма материал сифатида фойдаланиш мумкин. Унинг қулайлиги шундаки ,бу ҳолда ҳар бир ўқувчининг қобилияти ва имкониятини ҳам назарда тутиш мумкин бўлади .

Ёзувчи ҳаёти ва ижодини ўрганишга доир альбомларда тасвирий санъат асарларидан намуналаргина эмас, ёзувчининг ўзи ва замондошлари айтган фикрлар, хатлардан намуналар бўлиши мумкин. Тасвирий ва ҳужжатли материалнинг бир хилдаги бирлашуви альбомлардан дарсда ҳам, синфдан ташқари ишларда ҳам, якка машғулотларда ҳам фойдаланиш имконини беради.

Диафильм ва диапозитивлар ҳам асосан шунга яқин педагогик вазифаларни бажаради.

Адабиёт дарсларида кўргазмалиликнинг яна бир тури харита-схемалар бўлиши мумкин. Ҳар бир жадвал ва схемалар ҳам ўқувчилар билимини мустаҳкамлаш билан бирга уларнинг адабий – эстетик ривожланишларида омил бўлиши шубҳасиз. Хусусан, Ўрхун - Енисей обидалари, Маҳмуд Қошғарий, Алишер Навоий, Заҳиридцин Муҳаммад Бобур, Мунис, Огаҳий, Муқимий, Фурқат, Ҳамза Ҳакимзода Ниёзий сингари шоир ва ёзувчиларнинг ҳаёти ва ижодини ўрганишда бундай харита-схемалардан фойдаланиш катга самара беради.

Масалан, Муқимийнинг ҳаёти ва ижодини ўрганишда адиб борган, асарларида тасвирланган шаҳар ва қишлоқларни кўрсатиб берувчи харита-схемалардан фойдаланиш мумкин. Бунда адибнинг шахсий ҳаёти, айниқса, «Саёҳатнома»ларидаги географик номлар асос вазифасини адо этади. Қолаверса, бу йўл билан предметлараро алоқанинг ўзига хос томонларига ҳам рўпара келинадики, бу ҳолат ўқувчиларнинг турли соҳадаги билимларини бир ерга жамлаш, улардан амалда фойдаланиш заруратини юзага чиқарада.

Аслида, умумий ўрта таълим мактаблари ҳамда академик лицейларда ўрганиладиган ҳар бир шоир ва ёзувчининг ижоди ҳақида шундай харита-схемаларни тузиш имконияти мавжуд. Бунда ҳар бир ўқитувчи ўзига яқин бўлган маҳаллий материаллардан ҳам фойдаланса, нур устига нур бўлар эди.

Х.Ш.Яндариевнинг кўрсатишича, харита-схемаларни яратишда «асарларга чизилган иллюстрациялар, биографик материаллар, газега ва журналлардан қирқиб олинган парчалар, нодир ва нашр этилмаган расмлар, мактублар» ва бошқалардан фойдаланиш мумкин. «Карта-схемалар ўзининг мақсади, дарсларни ранг-баранг қилиш, уни мумкин бўлган даражада тиғизлаштириш, унга ўқувчиларнинг адабий билимларни олишга қизиқишларини ва ижодий фаолликларини ошириш, шундай қилиб, улар меҳнатининг мазмунли ва қувноқ бўлиши учун қўшимча (жумладан, ўлкашуносликка оид) материалларни жалб қилишдан иборат»[[68]](#footnote-69).

Яна бир муҳим ҳолат мавжуд: дарсда, машғулотларда оқ-қора тасвирдан кўра рангли расмлардан фойдаланиш мақсадга мувофиқроқдир[[69]](#footnote-70). Низомий Ганжавий, Абдураҳмон Жомий, Алишер Навоий, Заҳиридцин Муҳаммад Бобур асарларига ишланган миниатюраларнинг турли йилларда нашр этилган намуналари бу жиҳатдан бебаҳо манба ва материал бўла олади.

Ёзувчи ва адибларимизнинг турли даврларда яратилган рангли расмлари, портретлари, оилавий ёки ижодий давралардаги рангли фотосуратлари ҳам ўқувчилар қизиқишига мос ва муносиб бўлади. Рус адабиёти ҳақида гапириб, профессор Е.Н.Колоколцев шундай ёзади: «Портрет жанри ўқувчиларнинг тасаввурларши ойдинлаштиришга ёрдам беради»1

Бунинг натижасида ўқувчиларда адиб шахси ҳақидаги фикр-мулоҳазалари тиниқлашади, уларнинг реал инсоний қиёфасини аниқроқ тасаввур этадилар.

Тинглаш билан алоқадор кўргазмалилик ҳам алоҳида мавқега эга. Адиб яратган товушли образларни эшитиш, ҳис қилиш ва баҳолаш ҳам беқиёс аҳамиятга эга. Ғ.Ғулом, Ойбек ,Ҳ. Олимжон Э.Воҳидов,А.Ориповларнинг товушлари ёзилган пластинка ва магнит тасмалари амалиётда кўп қўлланиладиган манбалардир.

Мусиқа ва бадиий-ифодали ўқиш адабиёт ўқиш жараёнида ўқувчилар фаоллигини оширишда катта ижобий рол ўйнайди. Масалан, қуйи синфларда эртак ва достонларни, халқ қўшиқларини фақат эшитиш эмас, балки халқ бахшилари, лапарчилари, қўшиқчиларининг ижросини кузатиш ҳам мароқли ва таъсирли бўлади.

Ҳар қандай сифатли ва замонавий техник воситалар ҳам бевосита мулоқот нуқтаи назардан ўқитувчи нутқининг ўрнига тенг келолмайди. Ўқитувчи ўзи матнни ўқиганида истаган вақтда уни узиши, тегишли зарурий изоҳ ва тушунтиришлар бериши, ўқувчилардан сўраши мумкин. Бугина эмас, ўқитувчи ва ўқувчиларнинг ифодали ўқиши мутлақо бошқача самара беради. Бунда ўқувчининг ижодий-ижрочилик қобилияти ўсади.

Демак, эшитиш билан боғлиқ кўргазмалиликда ҳам ўқитувчи тегишли педагогик ва методик талаб ҳамда меъёрларга амал қилиши шарт.

**Кўргазмалиликнинг синтетик воситалари.**

Кино ва телевидениеда ҳам кўриш, ҳам эшитиш кўргазмалилиги мавжуд. Шунинг учун ҳам уларда ўқув мақсадларда фойдаланиш имконлари ҳам, келажаги ҳам катта. Аммо улардан фойдаланишда мураккабликлар ҳам кам эмас.

Тил ва кино сценарийлар орасида ёзувчи таржимаи ҳоли билан боғлиқликлари, экранлаштирилган асарлар мавжуд. Ўқитувчи уларнинг ҳаммасидан эмас, балки бевосита дарс мақсади ва вазифасига боғлиқ қисмларидангина фойдаланилиши мақсадга мувофиқ бўлади. (Масалан, “Ўтган кунлар”, “Қутлуғ қон”, “Темир хотин”, “Қирол Лир”...)

Адиблар яшаган жойлар билан боғлиқ киноэкскурсиялардан ҳам шу хилда фойдаланиш ўринли бўлади. Уларнинг айримларидан синфдан ташқари ишларда фойдаланиш ҳам самарали бўлади.

Ҳозирги пайтда доимо янгиланиб турадиган теле-дарслар ҳам қўшимча имконият сифатида назарда тутилиши мумкин.

Адабиёт ўқитувчиси кўргазмалиликнинг қайси туридан ва қандай ҳолатда, қай миқдорда фойдаланишини аниқ белгилаб олиши, кўргазмалиликнинг дидактик фунцясини олдиндан пухта ўйлаб олиши шарт.Адабиётга яқин бўлган санъат асарларидан фойдаланишдан олдин, ўқувчиларга дастлаб асар ҳақида элементар бўлса-да, тасаввур бериш керак.

Адабиёт дарсларида кўргазмалилик охирги мақсад эмас, балки воситадир. Шунга кўра ўқувчига кўргазмалиликдан кейин, шундай саволлар берилиши лозимки, бу савол ва топшириқлар ўқувчини бадиий асар ичига олиб киришга, бадиий образ ва тасвир моҳиятини чуқурроқ англашга, сўзнинг таъсир кучини яққолроқ ҳис қилишга ёрдам берсин.

Кўргазмалилик қуролларни яратишга ўқувчиларнинг ўзларини ҳам жалб этиш мумкин. Бу улар жиддий меҳнатга ўргатади, умумий бадиий эстетик тайёргарлигига ҳам ижобий таъсиркўрсатади.

Савол ва тошириқлар

* + - 1. Адабиётдан кўргазмалилик қандай вазифаларга хизмат қилади?
      2. Кўргазмалиликнинг қандай турларини биласиз?
      3. Кўргазмалилик бадиий асарни ўрганишда муҳим восита деганда нимани тушунасиз?
      4. Ўқитувчи нутқи кўргазмалиликнинг муҳим тури эканини тушунтиринг.

**АДАБИЁТДАН СИНФДАН ТАШҚАРИ ИШЛАР**

Режа

1. Синфдан ташқари машғулотларни ҳосил қилишнинг воситаси (тўгараклар).
2. Адабий-ижодий тўгараклар. Машғулотлар мавзуси ва ўтказиш шакллари.
3. Драма тўгараги.
4. Ифодали ўқиш ва бадиий ҳикоя қилиш тўгараклари.
5. Адабий виставкалар ташкил этиш методикаси.
6. Адабий экскурсия, кино, театр.

“Бизнинг аждодларимиз ҳамиша узоқни кўзлаб яшаган. Миллат, Ватан, халқ истиқболи деган муқаддас тушунчалар ҳамма вақт қалбимизнинг тўридан жой олиб, ҳар биримизнинг ҳаётимизда, онгимизда чарх уриб туриши даркор.

Чинакам халқ бўлсак, чинакам миллат бўлсак, улкан, қудратли дарёга айланайлик, фарзандларимизга ўзгалар ҳавас қиладиган озод ва обод Ватан қолдирайлик”.

Президент И.А.Каримов.

/ 1997 й 29 август. Ўзбекистон Республикаси

Олий мажлиси Тўққизинчи сесс.сўз.н./

Мазкур нутқдан келиб чиқиб, таълим соҳасини тубдан ислоҳ қилиш, уни ўтмишда қолган мафкуравий қарашлар ва сарқитлардан тўла халос этиш, ривожланган демократик давлатлар даражасида, юксак маънавий ва ахлоқий талабларга жавоб берадиган ўқувчи ёшларни тарбиялаш ишида мактабдан ташқари олиб бориладиган машғулотлар катта рол ўйнайди. Шу сабабли ҳам ўқилаётган асар юзасидан умумий фикрга келиш, маслаҳатлашиш, аниқ тушунча ҳосил қилишнинг энг яхши воситаси-тўгаракдир. Тўгарак ўқувчиларни уюштиришда, асар устида ишлашга ўргатади.Ўқитувчи бу ишда раҳбар бўлади.

Адабиёт ва адабий ўқиш машғулотларига алоқадор бўлган тўгараклар асосан 3 турлидир.

1. Адабий – ижодий тўгарак.
2. Драма тўгараги.
3. Ифодали ўқиш ва бадиий ижод тўгараги.

Маълумки бу уч тўгарак ҳам ўқувчиларнинг билим доирасини кенгайтиради, адабиётдан янада кўпроқ маълумот олишни, ўз устида ишлашни талаб қилади, ижодга илҳомлантириш учун хизмат қилади. Шу сабабдан мазкур тўгаракларнинг мақсад ва вазифалари бир нуқтада бирлашади.

Тўгаракда ўқувчилар ўзларини қизиқтирган янгиликлар билан танишадилар. Уларни қизиқарли, жонли бўлишига ҳаракат қилиш керак. Тўгарак аъзоларининг савия ва ёшларини, албатта, эътиборга олиб режа тузилади ва ҳар бир тўгарак раҳбари шу тўгаракнинг хусусиятини аниқлаган ҳолда иш юритади.

Драма тўгарагига раҳбарлик қиладиган ўқитувчи драматик асарларнинг хусусиятларини эгаллаган ва маълум даражада актёрлик санъатидан ҳам хабардор бўлиши, ўқувчилар олдида бирор-бир персонажнинг ҳаракат ва нутқини, одат ва характерини кўрсатиб бера оладиган бўлиши лозим.

Адабий-ижодий тўгарак раҳбари эса адабиёт асарларини таҳлил этиш, назарий билим бериш билан бирга ижод ишидан ҳам хабардор бўлса ва ўз ижодини ўқувчиларга манзур қила оладиган бўлса, нуқсонсиз ифодали ўқиш маҳоратига эга бўлса, мазкур тўгараклар обрўси янада ошади.

Тўгарак машғулотлари бир ойда, бир ёки икки марта ўтказилади. Машғулотлар оддий синфда эмас, балки мактаб адабиёт кабинети мактаб саҳнасида ўтказилган маъқул. Машғулот ўтказиладиган жойнинг ташқи кўриниши ҳам ўқувчилар руҳиятига кучли таъсир қилади / портретлар, асарлари билан безаб./

Машғулотлар мавзусини хилма-хиллиги ишнинг мазмунига ўқувчиларнинг қизиқишларига таъсир этади.

Бир йиллик машғулот учун тузган режа ўз навбатида дастур материаллари асосида адабиёт ва адабий ўқиш юзасидан ўқувчиларга бериладиган маълумотни бойитиш ва кенгайтиришда, айниқса драма ва адабий-ижодий тўгараклар аҳамиятлидир.

**Адабий-ижодий тўгараклар**

Мазкур тўгаракнинг машғулотлари 2 хил харктерга эгадир. Машғулотнинг бир хили синфда олинган билмни мустаҳкамлаш ва тўлдиришга, адабий асарлар ёки айрим ёзувчиларнинг ижод йўли билан танишишга қаратилса, иккинчи бир хили ўқувчиларнинг мустақил равишда олиб борадиган ижодий ишларини ўстириш ва унга раҳбарлик қилиш,йўлланма беришга қаратилган бўлади. Бунинг яхши томони шундаки, ўқувчилар бир машғулотда бирор ёзувчининг асарини таҳлил қилсалар, иккинчи машғулотда худди шу асода тўгарак аъзолари томонидан ёзилган шеър ва ҳикоялар таҳлил қиладилар. Олинган назарий билимлар ва асарнинг бадиий хусусиятлари, маънавий ва маданий санъатлар ҳақида билимлари юзасидан ҳосил қилган малакаларини ўз асарлари муҳокамасига ҳам татбиқ қиладилар. Худди шу йўсинда ўтказилган машғулот натижасида ўқучиларда адабий асрлар ўқишга ҳавас уйғонади.

Тўгаркнинг вазифаси ва мақсади эса ўқувчиланинг қизиқишини тарбиялашдан уларга системали равишда кўрсатма бериб боришдан иборат бўлмоғи лозим.

Мустақил ижодий ишлар албатта нуксонли бўлади. Бу ишда жуда эҳтиёт бўлмоқ керак. Раҳбар тўгарак аъзосини бездириб қўймаслиги, таҳлил ва тузатиш жараёнида босиқлик билан, илмий нуқтаи назардан ёндошмоғи лозим.

Ижодий мустақил ишларни таҳлилда кичик ҳажмли асрларни айниқса шеърларни доскага ёзиш, ва доскада тушунтириб бериш лозимдир. Умумий муҳокама тўгарак аъзолари ўз фикрларини айтдилар. Ўқитувчи раҳбарлигида шу иш нуқсонларини тузатиб чиқиш, келгусида қандай ёзиш йўлларини кўрсатиб берилди.

**Драма тўгараги** – ўқувчиланинг адабиётга, айниқса драматик асарларга бўлган қизиқишларини тарбиялаш воситасидир.

Хсусиятлари: ьўгарк аъзолари олдига қўйиладиган талабларнинг характеридан келиб чиқи, тўгарак аъзолари адабиёт назарияси, бадиий асарни таҳлил қилиш йўллари, жанрлар ва уларнинг хусусиятлари, тузилиши ва ишлари билан таниш бўлишлари лозим. Тўгаракка қизиқувчи ҳаваскорлар тўпланади. Машғулотлар режаси тузилади.

Тўгаракнинг энг муҳим босқичларидан бири асарни саҳнага қўйишга тайёргарлик давридир. Бу даврда ўқувчилар асрнинг мақсади, бадиий хусусияти ва уни ўқиш техникаси билан танишди. Муҳум аҳамиятга эга бўлган нарса репертуардир. Ҳар қандай саҳна асарларини эмас, балки тарбиявий аҳамиятга эга бўлган, ўқувчиларда меҳр-шавқат, муҳаббат, ватанпарварлик руҳини тарбиялайдиган, уларнинг ҳаётларига яқин турган асарларни, ўқувчиларга таниш бўлган ёзувчиланинг асарларилни / ҳикоя, роман, повест, ҳ.з./ ишлаб чиқилса мақсадга мувофиқ бўлади.

Драма тўгаракларда машғулотнинг яна бир тури адабий мантажлардир. Танланган мавзуни ёритиш учун турли асрлардан керакли эпизодларни, шеърий парчалар, ашуллалар киритилади.

М.А. Навоийнинг ёшлик йиллари мавзусида адаб монтажда шу даврига оид парчалар, шеър, тарихий манбаъ мемуар ва вақтли матбуот материалларидан фойдаланиш мумкин.

Тўгарак аъзолари назарий малакани ошириш учун кўрган кино, театри ҳақида, актиёрлар маҳорати ҳақида муҳокама ва музокаралар ўтилади.

Бу иш уларнинг қизиқишларини янада оширади.

**Ифодали ўқиш тўгараги –** асосий мақсади ўқувчиларнинг ифодали ўқиш ва бадиий ҳикоялашга, ўз фикрини оғзаки ва ёзма равишда равон англатишга ўргатишлдан иборат. Режа тузилади ва шу асосида ўқиладиган асрлар рўйҳати аниқланади, ўқиш техникаси ва асарлар мазмуни тушунишга ёрдам берувчи назарий маълумотлар билан ўқувчиларни таништирилади.

Адабий кечалар одатда барча тўгараклар кўрига ҳисобланади, тўгарак кучи маълум бўлади. Доклад музокараси бадиий қисм. /адабий мантаж/ иецепировкалар, хотиралар, ҳикоялар, декломация, бино, безак.

**Адабий виставкалар.** Ёзувчи, шоир, китоблар ҳақида.

Ёзувчининг ҳаётига оид бўлган экспонатлар қуйидагича:

1. Ёзувчининг портрети, оила аъзолари, ҳаётининг айрим моментлари курс иллиюстрациялари.
2. Ёзувчининг таржимаи ҳолига ёки ёзувчининг саёҳатларига оид карта.
3. Ёзувчи ва унинг замондошлари.
4. Ўқувчилари ишлаган расмлар.
5. Асар юзасидан ишланган макетлар кўриниши.
6. Синхроник таблица ижб. Сиёсат ҳаёт ва даврнинг адабий ҳаракати билан боғланган ҳолда ёзувчининг ижодий йўли.
7. Асарнинг образли ва композициясининг ўзаро инсбатини кўрсатиш графикаси.
8. Асарнинг яратилиш тарихи.
9. Поэтик тилнинг таҳлил намуналари.
10. Ёзувчининг адабий гуруҳлари ўрт. тутган ўрни.
11. Турли даврларда турли синфлар вакилларининг ёзувчига берган баҳолари.
12. Ёзувчининг ижоди ва у яшаган замондаги расм санъати.
13. Ёзувчининг асарлари мусиқада.
14. Асарлари театрда ва кинода.
15. Ёзувчиларнинг санъатлари ва қимматли фикрлари.
16. Ёзувчи ҳақида нималар ўқиш керак.
17. Асосий танқидий адабиёт намунаси.
18. Бизнинг даврда ёзувчининг ижодига берилган баҳо.

Виставкалар аниқ кишига таъсир қиладиган, тассурот қолдирадиган бўлиши керак. Бу жуда маъсулятли иш. Тайёр бўлгач, очиқ деб эълн қилинади.

**Адабий экскурсия,** ташкил этишдан олдин, ўқитувчи асосий мақсадни белгилаб олади. Мас.: VI-VII синфларда бирор ёзувчи таржимаи ҳолини ўтгандан кейин, шу бобни мустаҳкамлаш учун музейга экскурсия уюштириши мумкин. Кузатиш мақсадга маълум даражада педагогик процесс билан ҳам боғланади: 1. Ўтилган мавзуларни мустаҳкамлаш.

1. Синфдан ташқари машғулотларнинг мақсад ва вазифаларини қандай тушунасиз?

2. Синфдан ташқари машғулотларнинг қандай тўгараклар тузиш мумкин:

3. Адабий экскурсия қаерларда ўткизилади?

Синфдан ташқари машғулотлар-адабий ижодий тўгараклар ўтказиш, ўқувчиларни адабий экскурсияларга жалб қилиш ва ҳ.к.

Адабий экскурсия – ўқувчиларни ёзувчилар яшаган жойларга, уларнинг уй музейларига олиб бориш ёки улар ҳақидаги телефильм, кинофильмларни биргаликда томоша қилиш.

**Адабиётдан синфдан ташқари ишлар**

Адабий ўқиш ва адабиёт юзасидан синф, мактабдан ташқари ишлар асосан синфда дарс жараёнида олган билимларни тўлдириш ҳамда мустаҳкамлашга, ўқувчиларнинг дунёқарашини янада аниқроқ, тўлиқроқ шакллантиришга хизмат қилади.

Адабиёт дарсларида ўқувчиларни қизиқтиришнинг муҳим шартларидан бири мактабдан ташқари ишларни тўғри йўлга қўйишдир. Синфдан ташқари ўқиш, тўгарак ишлари, ўқувчиларнинг адабий – ижодий машғулотлари, адабий – бадиий кечалар ҳамда экскурсияларга етарли даражада аҳамият бермаслик, шубҳасиз, ўқувчилар малакасига, улардаги билимнинг чуқур ва мустаҳкам бўлишига ёмон таъсир кўрсатади.

Мактабдан ташқари машғулотларнинг турларини тўғри ташкил қилиш ва уюштириш учун ўқувчининг шароитини, мактабдан ташқаридаги машғулотини, қисқача айтганда, мактабдан ташқаридаги муҳитини ўрганиб чиқиш ва шуларни ҳисобга олган ҳолда иш олиб бориш лозим.

Ўқувчининг қандай китоблар ўқиши, бу китобларни қаердан олиши, унинг шахсий кутубхонасидаги китобларнинг характери, китоб ўқишда кимлардан маслаҳат олиши, шу китоблар унинг ёш хусусиятига қанчалик мослиги масалаларини пухта ўрганиш ҳар бир ўқитувчининг муҳим вазифасидир.

Адабий ўқиш ва адабиёт юзасидан машғулот олиб борадиган ҳар бир ўқитувчи ўз предмети доирасида мактабдан ташқари ишларни ўрганиши, шунга қараб машғулот давомида айрим моментларга эътибор бериши, суҳбатлар ва ўқувчиларни қизиқтирган масалалар юзасидан ёзма иншолар, ижодий ишлар уюштириш йўли билан ўз ўқувчисига пухта билим бериши зарур.

Ўқувчиларнинг мактабдан ташқари машғулотларини ўрганиш ва уни тўғри уюштириш мақсадида ўқитувчи мактаб кутубхонаси билан яқин алоқада бўлиши керак. Ўқитувчи ўз ўқувчиларининг кутубхонага аъзолик карточкаларида ёзилган китоблар билан танишади, ўқувчиларнинг қандай китобларга қизиқишларини кутубхона ходимларидан аниқлайди ва, ниҳоят, қандай китобларни бериш лозимлигини кўрсатади. Ўқувчиларнинг қизиқишларини ҳисобга олиш мақсадида айрим асарлар ёки мавзулар юзасидан муҳокамалар уюштиради.

**Синфдан ташқари ўқиш**

Адабиётдан, синфдан ва мактабдан ташқари ишларнинг энг муҳими синфдан ташқари ўқишни педагогика талаблари асосида тўғри ташкил қилишдир. Мактабдан ташқари ўқишдан кузатилган мақсадга эришиш учун уни синф машғулоти билан маълум даражада боғлаш лозим.

Синфдан ташқари ўқиш машғулотини тўғри уюштириш учун ишни ўзбек мактабларининг V-VIII синфлари учун тузилган “Она тили ва адабиёт”, IX- X синф учун тузилган “Адабиёт” дастурларининг охиридаги синфдан ташқари ўқиш учун тавсия этилган асарлар рўйхати билан танишиб чиқишдан бошлаш лозим. Тавсия қилинган рўйхатдаги асарларни асосан 3 гуруҳга бўлиш мумкин:

1. Синфда ўрганиладиган ёзувчиларнинг дастурга кирмаган асарлари.
2. Дастурга кирмаган, лекин адабий ўқиш ва адабиёт дарслари учун зарур ҳамда характерли бўлган ёзувчиларнинг асарлари.
3. Синфда ўрганиладиган материалларга алоқаси бўлмаса ҳам, ўқувчиларнинг билим савияларини ошириш учун хизмат қиладиган асарлар.

Ўқувчиларнинг қизиқишларини тарбиялаш учун шу рўйхатда кўрсатилган асарлардан маъруза мавзулари учун ҳам ёрдамчи материал сифатида фойдаланиш тавсия қилинади.

Олинган билимни мустаҳкамлаш юзасидан ўтказилган машғулотларда, айниқса, *юқори* синфлардаги реферат характерида ўтказиладиган ишларда синфдан ташқарида *ўқиш* натижасида олинган билимни мустаҳкамлаш, уни шу синфдаги иш билан боғлаш лозим.

Синфдан ташқари ўқишни тўғри уюштиришнинг иккинчи йўли—«Адабиёт янгиликлари» деган плакатлар тузиш ва шу плакатларда кундалик адабиёт янгиликларини акс эттириб боришдир. Шу «Адабиёт янгиликлари» номли плакатда кўрсатилган асарларнинг қисқача аннотациясини бериб бориш лозим. Бу аннотацияда асарнинг автори, нашр қилинган вақти, номи, ҳажми, мавзу ва ғояси, асосий қаҳрамонлари, баҳоси кўрсатилиши лозим. Энг яхшиси, шу янги чиққанасарни синфга олиб келиб кўрсатишдир.

Ўқитувчининг бу ишига мактаб кутубхонаси ҳам яхши ёрдам бериши керак. Мактаб кутубхонаси алоҳида витриналарда вақти-вақти билан янги китобларнинг кўргазмасини ташкил қилиб бориши лозим.

Ниҳоят, раҳбарлик ишининг яна бир тури ўқув йилида бир ёки икки марта ўқувчиларнинг синфдан ташқари ўқишлари юзасидан умумий кўрик ўтказишдир.

Бу кўрикда ўқувчилар ўқиган асарлари юзасидан ўз фикрларини айтадилар. Ўқилган асарларнинг қайси жиҳатдан ёкқанлигини сўзлаб берадилар. Шундан сўнг ўқитувчи ўқилганасарлар юзасидан айтилган фикрларга хулоса ясайди. Шу асарлар ичидан энг муҳимларини ажратиб кўр-сатади. Айниқса, қайси асарни ўқиш*.* кераклигини айтиб беради.

Асар юзасидан дафтарга ўз фикрларини қайд қилишда ўқувчилар қуйидаги масалаларни эътиборга олиши лозим: ўқувчининг ёзуви асардан олган тушунчалари доирасида бўлиши керак, ёзувда ўқувчи нимани истаса, қандай тушунган бўлса, шундай акс эттирсин. Бундан ташқари, ўқитувчи ёзувнинг қисқабўлишини ўргатсин. Бу ёзув асосан қуйидаги моддаларни ўз ичига олиши керак:

1. Муаллиф ва асарнинг номи.

2. Асарда нималар ҳақида сўзланади?

3. Асар қайси жиҳатдан аҳамиятли? (Қаҳрамонлар, воқеалар, тасвир, айрим фикрлар ва бошқалар.)

Синфдан ташқарида ўқилган асарлар юзасидан уюштириладиган конференцияларда баён қилинадиган аннотациялар худди шу схема асосида ёритилса, ўқувчиларда ўқишга ҳавас яна ҳам ортиши мумкин.

Китобхонларнинг конференциялари ҳам ўқилганларни ҳисобга олишда аҳамиятга эгадир. Конференциялар бир йилда бир ёки икки марта ўтказилади. Конференцияда маъруза қилувчи китобхонлар олдиндан тайёрланиб келадилар. Ўз маърузаларида қандай асарларни ўқиганликларини, яна қайси асарларни ўқимоқчи эканликларини айтадилар.

Бундай конференцияларни жонли ва қизиқарли ўтказиш мақсадида мактабнинг шароитига қараб, меҳмонлар—ёзувчи ва шоирлар ҳам таклиф қилинади. Ота-оналар, бошқа синфларнинг ўқувчилари, ҳатто, бошқа мактабнинг вакиллари ҳам таклиф қилинади.

Конфереицияда ўқилган асарларнинг кўргазмаси ташкил килинади. Ўқитувчилар баъзи асарларни ифодали ўқиб берадилар, мазмунини гапириб берадилар, кичик парчаларни ёд айтиб берадилар.

**Мактаб журнали ва деворий газета**

Демак, мактаб деворий газетаси ва журналнинг сифатини яхшилаш учун мактабда ташкил этилган адабиёт тўгараклари ва бу тўгаракларда ўтказиладиган докладлар, китобларни муҳокама қилиш, адабий кечалар ва адабий конференциялар, диспутлар—умуман, синфдан ташқари ҳамма ишлар катта ёрдам беради.

# Адабий кўргазмалар

Адабий кўргазма синфдан ташқари ишнинг муҳим турларидан биридир. Кўргазма мактаб талабларига жавоб берадиган тарзда тузилиши ва ўқувчиларнинг билим савиясига жавоб бериши керак. Кўргазма тузганда, энг яхши китобларга ва энг яхши ёзувчиларнинг ҳаёти ва ижодий фаолиятига эътибор қилиш лозим.

Кўргазмани ташкил этиш анчагина масъулиятли ишдир. Шунинг учун бу вазифани ўз зиммасига олган ўқувчилар кўпгина китоб ва матнларни ўкиган бўлишлари, иллюстрацияларни кўздан кечиришлари, библиографик кўрсатмалар ва бошқа справочникларни диқкат билан қараб чиқишлари, музейларга махсус экскурсия қилишлари лозим.

Кўргазма тайёр бўлгач, у очиқ деб эълон қилинади, уни кўргани томошабинлар келадилар, ўқувчилар эса келган томошабинларга кўргазмадаги материалларни содда, очиқ ва равон тил билан тушунтириб беришлари лозим. Шундай қилиб, кўргазма ўқувчиларнинг оғзаки нутқини ривожлантириш учун ҳам катта ёрдам беради.

# Адабий экскурсия

Махсус жиҳозланган адабий музейга экскурсия қилиш адабий экскурсиянинг асосий тури ҳисобланади. Адабий музейнинг вазифаси ва унинг мундарижаси нималардан иборат?

Экскурсиядан кузатилган мақсад маълум даражада педагогик процесс билан ҳам боғланади. Бу хилдаги экскурсия шундан иборат бўладики, ё ўтилган дарсни мустаҳкамлаш кўзда тутилади, ёки ўқитувчининг кириш сўзи вазифасини бажаради. Экскурсиядан муайян бир мақсад кўзда тутилса, ўқувчиларнинг ташаббускорлиги, уларнинг активлиги ортади ва экскурсия жонли ўтади. Бемақсад экскурсия ўқувчиларни қизиқтирмайди ва уларга бирор манфаат бермайди. Шунинг учун экскурсияда маълум мақсад кўзда тутилиши керак.

# Театр ва кино

Театрларга экскурсия қилиш, саҳна асарларини коллектив равишда бориб кўриш маърифий, таълим-тарбиявий аҳамиятга эгадир.

Хулоса қилиб айтганда, кинога экскурсия қилиш бемақсад бўлмаслиги керак, бу экскурсия маълум мақсадни кўзда тутиши лозим. Шунинг учун адабиёт ўкитувчиси кинога экскурсия қилишда ўқув-тарбия ишини асосий мақсад қилиб олиши лозим.

**АДАБИЁТ БЎЙИЧА ФАКУЛЬТАТИВ МАШҒУЛОТЛАР. АДАБИЁТ ТЎГАРАГИ**

Биз ўқувчиларнинг синфдан ташқари ишлари ва ўқишлари ҳақида сўзлаб ўтдик. Ҳақиқатан ҳам, бадиий асар ўқиш машғулотининг деярли кўпчилик қисми синфдан ва мактабдан ташқарида олиб борилади. Синф машғулотининг барча турлари бадиий асарни муфассал равишда синфда ўқиб чиқишга имконият бермайди. Шунинг учун ҳам синфдан ташқарида ўқиш ишига алоҳида эътибор берилади. Ўқилаётган асар юзасидан умумий фикрга келиш, маслаҳатлашиш, конкрет тушунча ҳосил қилишнинг энг яхши воситаси—тўгараклардир.

Тўгарак ўқувчиларни уюштиради, асар устида ишлашга ўргатади, ўқитувчи бу ишга раҳбарлик қилади. Ўқувчилар асарларни мустақил равишда ўрганиш юзасидан малака ҳосил қиладилар.

Адабиёт ва адабий ўқиш машғулотларига алоқадор бўлган тўгараклар асосан уч турлидир:

1. Адабий-ижодий тўгарак.

2. Драма тўгараги.

3. Ифодали ўқиш ва бадиий ҳикоя қилиш тўгараги. Маълумки, бу уч тўгарак ҳам асосан ўқувчиларнинг билим доирасини кенгайтириш, уларнинг адабиёт юзасидан янада кўпрок маълумот олишини таъминлаш учун хизмат қилади. Шунинг учун ҳам бу тўгаракларнинг мақсад ва йўналишлари умумий бир нуқтада бирлашади.

Тўгарак машғулотлари синф машғулотларидан фарқ қилиши керак. Тўгаракда ўқувчилар ўзларини қизиқтирадиган янгиликлар билан танишадилар. Тўгарак машғулотлари кўнгилли, қизиқарли ва жонли бўлиши керак. Одатда тўгарак аъзолари турли савияда бўладилар. Чунки улар турли синфлардан тўпланган бўладилар. Ўқувчилар бу тўгаракка фақат шу тўгарак режасида белгиланган нарсаларни ўрганиш учун бирлашадилар. Шу айтиб ўтганимиз уч тўгаракнинг бирор хилига ёзилишнинг ўзи ҳам ўқувчиларнинг нимага қизиқишларини белгилаб беради. Ўкувчиларнинг қизиқишларини ўстириш учун энг керакли за муҳим шартлардан бири шуки, ҳар бир тўгарак раҳбари шу тўгаракнинг хусусиятини аниқлаган ва ўз ишини шунга қараб режалаштирган бўлиши керак.

Драма тўгарагига раҳбарлик қиладиган ўқитувчи драманинг хусусиятларини эгаллаган ва маълум даражада актёрлик санъатидан ҳам хабардор бўлиши, ўқувчилар олдида бирор-бир персонажнинг ҳаракат ва нутқини, одат ва характерини кўрсатиб бера оладиган бўлиши керак.

Адабий-ижодий тўгаракнинг раҳбари эса адабий асарларни таҳлил қилиш ва шу асосда ўқувчиларга назарий билим беришдан ташқари, ижод ишидан ҳам хабардор, иложи бўлса, бирорта ўзи ёзган шеър ёки ҳикояни ўқувчиларга манзур қила оладиган бўлиши лозим.

Бадиий ўқиш ва ифодали сўзлаш тўтарагининг раҳбари нутқи нуқсонсиз ва ифодали ўқиши орқали барча ўқувчиларда шундай ўқишга ҳавас уйғота оладиган киши бўлиши керак.

Тўгарак аъзолари ўртасида яхшигина шеър ёзадиган, ўз асарлари билан республика матбуотида, айниқса болалар ва ёшлар газеталарида қатнашадиганларни учратиш мумкин. Бу ишда ҳам тўгаракларда ишнинг тўғри ташкил қилиниши ва машғулотнинг мунтазам равишда ўтказиб турилиши катта ёрдам беради.

Тўгарак машғулотларини бир ойда бир ёки икки марта ўтказиш лозим. Бу муддат ичида ўқувчилар машғулотга пухта тайёрланиб келадилар. Машғулотга тайёрланиб келиш эса аъзолардаги қизиқишни орттиради.

Тўгарак машғулотлари кундалик дарслар ўтказиладиган оддий синфда эмас, балки мактабнинг адабиёт кабинетида ёки ўқувчиларни кизиқтирарли даражада жиҳозланган, адабиёт намояндаларининг портрет ва асарлари билан безатилган алоҳида жойда ўтказилгани маъқул. Машғулот ўтказиладиган жойнинг ташқи кўриниши ҳам ўқувчиларнинг психологиясига кучли таъсир қилади.

Тўгарак аъзоларини қизиқтирадиган, уларнинг активликларини оширадиган воситаларнинг яна бири машғулот режасидаги тематиканинг хилма-хил бўлишидир. Ишнинг умумий мазмуни танланган тематика билан белгиланади, ўқувчиларнинг умумий қизиқишлари шу тематикада акс этади. Уларни қизиқтирган масалалар режага киритилади.

Тўгарак машғулоти одатда унинг иш режасини тузишдан бошланади. Ўқувчиларнинг онг-билим доиралари ҳали бутунлай шаклланиб етмаган, асосий масалани пайқаб олишда қийналадиган бўлгани учун, ўқитувчи улар томонидан тақдим этилган умумий масалаларни конкретлаштириши лозим. Гарчи режа тўгарак раҳбари томонидан тузилса ҳам, шу режада тўгарак аъзоларининг умумий мақсадлари акс этиши керак.

Бир йиллик машғулот учун тузилган режа ўз навбатида мавзу ва мавзучаларга бўлинади, шу асосда тўгарак машғулоти давом этади. Дастур материали асосида адабиёт ва адабий ўқиш юзасидан ўқувчиларга бериладиган маълумотни бойитиш ва кенгайтиришда ,айниқса, драма ва адабий-ижодий тўгараклар аҳамиятлидир.

**Адабий-ижодий тўгарак.** Адабий-ижодий тўгаракларда ўтказиладиган машғулотлар икки хил характерга эгадир. Машғулотнинг бир хили синфда олинган билимни мустаҳкамлаш ва тўлдиришга, адабий асарлар ёки айрим ёзувчиларнинг ижод йўли билан ҳар томонлама тўлиқ танишишга қаратилган бўлади. Бу машғулотда фақат асарни таҳлил қилиш, адабиёт назарияси юзасидан олинган билимларни кенгайтириш, турли жанрдаги асарлар ва уларнинг хусусиятларини ўрганиш асосий ўринни эгаллайди.

Бу тўгаракларда ўтказиладиган машғулотнинг иккинчи тури эса асосан ўқувчиларнинг мустақил равишда олиб борадиган ижодий ишларини ўстириш ва унга йўлланма беришга қаратилган бўлади. Бу типдаги машғулотлар мактабларимизда оз учрайди. Бу ҳар икки хил машғулотни алоҳида-алоҳида тўгаракда ўтказиш баъзан зериктириб ҳам қўяди. Мактабларимиздаги адабий-ижодий тўгаракларда бу ҳар икки турдаги машғулот биргаликда олиб борилади. Бунинг яхши томони шундаки, ўқувчилар бир машғулотда бирор ёзувчининг асарини таҳлил қилсалар, иккинчи машғулотда худди шу асосда тўгарак аъзолари томонидан ёзилган шеър ва ҳикояларни таҳлил киладилар. Олинган назарий билимлар ва асарнинг бадиий хусусиятлари билан танишиш асосида ҳосил килган малакаларини ўз асарларининг муҳокамасига ҳам татбиқ қиладилар.

Худди шу хилда машғулот ўтказиш натижасида ўқувчиларда адабий асарларни ўрганишга ҳавас ортади. Асарларни ўрганиш натижасида мустақил ижод қилишга қизиқиши ҳам кучаяди. Тўгаракнинг асосий мақсади ўқувчиларнинг қизиқишини тарбиялашдан, уларга системали равишда кўрсатма бериб боришдан иборат бўлиши керак. Маълумки, мустақил ижод қилиш учун қизиқишнинг ўзигина етмайди. Балки шеър ёки ҳикояни ёзиш малакасига, билимга эга бўлиш ҳам лозим. V—VIII синф ва юқори синф ўқувчилари мустақил равишда ижод қилишда қийналадилар. Ўзларига маълум бўлса ҳам, яна бир неча кишилардан маслаҳатлар сўрашга мажбур бўладилар. Ўз ихтиёрича бирор шеър ёзган ўқувчининг кўтаринки руҳи ва зўр севинчини биринчи галда тўгарак раҳбари пайқаши керак.

Мустақил ижодий ишларнинг нуқсонли бўлиши шубҳасиздир. Мавҳум тушунчалар, такрор, мазмуннинг суюқ чиқиши, формал камчиликлар, шеър бўғинининг ошиб кетиши ёки етмаслиги, қофия ва туроқлардаги камчиликлар каби нуқсонларнинг содир бўлиши муқаррардир. Тўгарак аъзоларини қизиқтириш ёки бездириб қўйиш тўгарак раҳбаринииг шу ижодий ишларни таҳлил қилиш ва тузатишдаги тутган йўлига ҳам боғлиқ. Ўқувчилар ўз ишларидаги нуқсонларнинг кўпини сезмайдилар, тўгаракда ҳаммага маъқул бўлади, деб ўйлайдилар, ёки бунинг аксича, қандай камчиликларим бор экан деб, шубҳаланиб турадилар. Ижодий ишларни таҳлил қилиш машғулотида таҳлил қилинадиган кичик ҳажмли асарларни, айниқса, шеърларни доскага ёзиш ва умум аъзоларнинг эътиборини шу материал атрофига жалб қилиш лозим. Умумий муҳокамада тўгарак аъзолари ўз фикрларини айтадилар. Ижодий ишларни муҳокама қилишда фикр билдиришнинг ўзигина етмайди. Балки ўқитувчи раҳбарлигида шу ишнинг нуқсонларини тузатиб чиқиш, келгусида қандай ёзиш йўлларини кўрсатиш, муҳокама қилинган асарни газета ва журналларда нашр қилса бўладиган ҳолга етказиш лозим. Баъзи ижодий ишларни тузатишдан кўра, қайтадан ишлаш осонроқ бўлади. Бундай ҳолларда шу ишни ёзган ўқувчига унинг нуқсонларини тушунтириш, нималар қилиш кераклигини ўргатиш, нуқсонларини унга англатиш, кўзига кўрсатиш лозим. Ижодий ишларни муҳокама қилиш ва тузатиш машғулотларида, юқорида ёзма ишларни текшириш ва баҳолаш бобида айтганимиздек, айрим кучли ўқувчиларга ижодий ишларнинг бир ёки бир нечасини тақризга топшириш мумкин. Тўгарак машғулотида ўқувчининг тақризи тингланади, музокара ўтказилади. Ўқитувчи эса бу машғулотни якунлайди, шу ижодий ишнинг ютуқ ва камчиликларини, уни қандай тузатиш йўлларини кўрсатиб беради.

Адабий асарларни ўрганиш юзасидан ҳам айрим ўқувчиларга докладлар топширилади. Доклад учун топширилган асарни тўгарак аъзоларининг ҳаммаси ўқиб келади. Бунда ҳам докладдан ва музокарадан сўнг ўқитувчи машғулотни якунлайди.

Адабий асарлар таҳлил қилинганда, ўқитувчи шу асар доирасида назарий маълумотлар бериши: тасвирлаш воситалари, асарнинг композицияси, бадиий асарларнинг турлари ва стили, шеър тузилиши ва унинг турларини айтиб ўтиши лозим. Бу назарий маълумот бадиий асарларни ўрганишдан ташқари, мустақил ижодий ишларнинг ривожланишига ҳам ёрдам беради. V—VIII, IX—X синф ўқувчиларининг билими даражаларини ҳисобга олиб, таҳлил қилиш учун тўгарак аъзоларига оғирлик қилмайдиган мавзуларни танлаш лозим.

Тўтарак аъзоларининг сони ҳам машғулотга таъсир этади. Аъзолар оз бўлса, машғулот кўнгилсиз ва руҳсиз бўлганидек, улар кўпайиб кетсалар, керакли даражада уларнинг ҳаммасини фаоллаштириш ҳам қийинлашади. Шунинг учун ҳам тўгарак аъзолари ўртача 10—15 киши атрофида бўлиши керак.

Тўгарак машғулотини муваффақиятли ўтказиш учун ўқитувчининг атрофида доклад ва музокараларда қатнашувчи активи бўлиши керак. Тўгаракка аъзолар тўплаш, ўқувчиларни қизиқтириш шу фаолларнинг фаолиятига ҳам боғлиқдир.

**Тўгарак машғулотларининг тематикаси ва формаси.** V—VIII синф ўқувчилари учун ташкил қилинган тўгаракларнинг характери ва тематикаси маълум даражада IX—X синф ўқувчилари учун ташкил қилинган адабиёт тўгарагининг тематикаси билан боғлиқдир. Шуни эътиборга олиш керакки, мактабларимиздаги кўп тўгараклар V—X синф ўқувчиларини бирлаштиради. Машғулот материаллари шу барча синф ўқувчиларининг қизиқишларини таъмин этиши керак. Шу жиҳатдан қараганда V—VIII синф ўқувчиларининг тўгаракларидаги тематикани IX—X синф ўқувчиларининг тўтаракларидаги тематикадан бутунлай ажратиб бўлмайди.

Маълумки, тўгарак машғулотлари синфда олинган билимни мустаҳкамлаш ва бойитишга хизмат қилади. Тўгарак машғулотлари синфдан ташқарида ўқиш машғулотлари билан боғланган ҳолда олиб борилади.

IX—X синф ўқувчилари синфда ўрганилган ёзувчининг дастурга кирмаган асарларини тўгаракда ўрганадилар. V—VIII синф ўқувчилари эса, бу тўгаракда дастур бўйича ўрганилган айрим парча ёки бобларнинг тўлиқ қисми билан, яъни бутун асар билан танишадилар. Бу машғулот ўқувчиларнинг синфда олган билимларини мустаҳкамлашга ёрдам беради. Ўқиш дастурси билан боғлаб ўтказиладиган тўгарак машғулотлари шу йўсинда олиб борилади.

Биз юқорида тўгаракнинг умумий режаи ҳақида гапирганимизда, ўқувчиларнинг талаб ва истакларини ҳисобга олиш зарурлигини айтган эдик.

Мактаб дастурси билан унчалик алоқаси бўлмаган, ўқувчиларнинг истаклари асосида ўтказиладиган машғулотнинг тематикасини режалаштириш, тахминан, қуйидагича бўлиши мумкин:

а) Ҳозирги замон адабиётида она-ватан учун кураш темасининг ифодаланиши.

Бу тема V—VIII синф ўқувчилари учун ҳам, юқори синф ўқувчилари учун ҳам умумий тема бўла олади. Бунга материал сифатида Ойбекнинг «Қуёш қораймас», Шуҳратнинг «Шинелли йиллар», А. Қаҳҳорнинг «Олтин юлдуз» каби асарларини танлаш мумкин.

б) Ўзбек адабиётида ҳозирги замон ўзбек кишисининг образи» деган мавзуга материал учун Борис Полевойнинг «Чин инсон ҳакида қисса», Фадеевнинг «Ёш гвардия» романларини, А. Қаҳҳорнинг «Синчалак» повестини, Шолохов, Ғафур Ғулом, Ойбек сингари ёзувчиларнинг асарларини танлаш мумкин.

в) «Рус ва ўзбек адабиётида хотин-қизларнинг оила ва жамиятдаги хизматининг ифодаланиши» деган мавзу учун Горькийнинг «Она», Шолоховнинг «Тинч оқар Дон», Айнийнинг «Қуллар», «Дохунда», Ҳ. Олимжоннинг «Зайнаб ва Омон», Ойбекнинг «Олтин водийдан шабадалар» каби асарларини танлаш мумкин.

Биз тўгарак машғулотларининг тематикаси ва шакли билан қисқача бўлса ҳам танишдик.

Тўгарак машғулотларини уюштириш ҳам муҳим масалаларнинг биридир.

Тўгарак машғулотлари асосан икки турли йўл билан олиб борилади:

1. Материални жамоа равишда ўрганиш.

2. Материални мустақил равишда ўрганиб чиққан айрим ўқувчиларнинг докладларини тинглаш.

Тўгаракдаги жамоа муҳокамалар учун кичик ҳажмли ҳикоялар ёки шеърлар танланади. Кичик жанрдаги асарларни муҳокама қилиш ўқувчиларни қизиқтиради.

Айрим ўқувчиларга доклад топширишда энг аввал шу ўкувчининг бу ишни қанчалик уддалай олишини аниқлаш лозим. Тўгарак раҳбари шу тақдим қилинган доклад мавзуси юзасидан тушунча бериши, фойдаланиладиган асосий ва ёрдамчи материалларнинг библиографиясини тузиб бериши керак. Шу тушунтириш қисмида мавзунинг қайси томонларига кўпроқ аҳамият бериш, нималарни аниқлаш, асар ёки ёзузчига қандай баҳо бериш кераклиги тўғрисида маълумот бериш лозим. Агар ўқувчи қийналса, докладнинг режасини тузиш ишига ҳам ўқитувчи кўмаклашиши, ҳатто машғулотдан олдин тайёрланган докладнинг баёни билан танишиб чиқиши, консультациялар бериши лозим. Машғулотни кўнгилли ўтказиш учун фақат докладчининг тайёрланиши билан чегараланмаслик, балки барча тўгарак аъзоларининг шу мавзулар юзасидан тайёрланиб келишини таъминлаш, уларни қизғин музокарага тайёрлаш лозим.

**Драма тўгараги.** Драма тўгараги ўқувчиларнинг адабиётга, айниқса драматик асарларга бўлган қизиқишларини тарбиялайдиган воситадир. Маълумки, ўқувчиларнинг қизиқиш ва келажакда ким бўлиб етишиш, қандай мутахассисликни танлаш ҳакидаги фикрлари ўрта мактабда маълум даражада шакллана боради. Шу ўкувчиларнинг келажакда адабиётчи ёки шу соҳанинг кишиси бўлиб етишишларига йўл очишда синф машғулотларидан ташқари, тўгаракларнинг, айниқса драма тўгарагининг ҳам ахамияти бордир.

Драма тўгарагинииг ўзига хос айрим хусусиятлари бор. Бу, биринчи галда, тўгарак аъзолари олдига қўйиладиган талабларнинг характеридан келиб чиқади. Драма тўгарагининг аъзолари адабиёт назарияси, асарларни таҳлил қилиш йўллари, жанрлар ва уларнинг хусусиятлари, айниқса, дра-матик асарларнинг тузилиши ва йўллари билан таниш бўлишлари лозим.

Ҳар бир тўгаракка, шунингдек драма тўгарагига ҳам одатда шу соҳага қизиқувчи ҳаваскорлар тўрежаадилар. Тўгарак адабиётдан умумий маълумотга эга бўлган ўқувчилардан ташкил топиши ёки шу соҳага кизиқувчиларни уюштириши лозим. Шунинг учун ҳам драма тўгараги аъзоларининг кўпчилигини юқори синф ўқувчилари ташкил этадилар. Тўгаракка аъзо бўлиш ихтиёрий бўлганлиги учун драма тўгарагига истаган синф ўқувчиларининг қатнашиши ҳам мумкин. Тўгарак аъзоларига назарий маълумот бериш, драма ва унинг хусусиятлари билан таништириш адабиёт ўқитувчисининг вазифасидир.

Худди адабий-ижодий тўгаракларнинг машғулот материали ҳақида эслатиб ўтганимиздек, драма тўгарагида хам биринчи галда синф ва синфдан ташқарида ўқиладиган материаллар асосида машғулот ўтказиш лозим. Болалар ҳаётига оид бир қанча материалларнинг, айниқса болалар ёзувчилари асарларининг на синфда ва на синфдан ташқарида ўрганиладиган асарлар рўйхатига кирмай қолиши мумкин. Бундай асарларни ҳам тўгаракда ўрганиш мумкин.

Маълумки, бу тўгарак бадиий асарларни саҳнага қўйиш иши билан ҳам шуғулланади. Тўгарак машғулотининг энг муҳим босқичларидан бири асарни саҳнага қўйишга тайёрланиш давридир. Бу даврда ўқувчилар асарнинг мақсади, бадиий хусусияти ва уни ўкиш техникаси билан танишадилар. Одатда бу тайёрланиш мактабнинг шароитига караб спектакллар қўйиш, адабий кечаларда монологлар ўқиб бериш билан якунланади.

Драма тўгарагида муҳим аҳамиятга эга бўлган нарса репертуар масаласидир.

Тўгаракда репертуарнинг сон жиҳатдан кўп бўлиши учун эмас, энг аввал шу ишнинг пишиқ ва муваффақиятли чиқиши учун, ўқувчиларнинг персонаж ва унинг хусусиятларини тўла акс эттириб бера олишлари учун, образ ярата олишлари учун ҳаракат қилиш лозим.

Тўгаракларда ҳар қандай саҳна асарларини эмас, балки тарбиявий аҳамиятга эга бўлган, ўқувчиларда ватанпарварлик руҳини тарбиялайдиган, уларнинг ўз ҳаётларига яқин турган асарларни, ўқувчиларга таниш ёзувчиларнинг асарларини ишлаб чиқиш лозим.

Драма тўгарагидаги машғулотларнинг яна бир тури адабий монтажлар тузишдир, Адабий монтажларда танланган мавзуни ёритиш учун турли асарлардан керакли кўринишлар, шеърий парчалар киритилади.

Агар «Алишер Навоийнинг ёшлик йиллари» деган мавзуда адабий монтаж уюштирилса, шоир ҳаётининг шу даврига оид парчалар, шеър ва тарихий маълумотлар киритилади. Худди шунингдек, Максим Горькийнинг болалик йиллари ҳақида монтаж ёзилса, унинг «Болалик», «Одамлар эшигида» каби асарларидан эпизодик парчалар келтирилади. Баъзи мактабларимизда тўгарак аъзолари ичида драматик ёки шу характердаги асарлар ёзган ўқувчилар учрайди. Уларнинг шу ижодий маҳсулотини энг афзал адабиёт ўқитувчиси пухта текшириб чиқиб тузатиб саҳналаштириши лозим.

Тўгарак аъзолари назарий малакани ошириш учун кўрган кино ва театрлари ҳакида, актёрларнинг қандай ўйнаганликлари ҳақида ҳам муҳокама ва музокаралар ўтказадилар. Бу иш уларнинг қизиқишларини яна ҳам оширади.

Тўгарак машғулотлари асосан адабиёт юзасидан синфда олинган маълумотни тўлдиришга хизмат этади. Шунинг учун ҳам ўқитувчи бу ишнинг нормал давом этишини таъминлаши, ўқувчиларнинг бу ишга ортиқча берилиб кетиб, дарс машғулотларига вақт тополмай қолишларига йўл қўймаслиги керак.

**Ифодали ўқиш ва бадиий ҳикоя қилиш тўгараги.** V—VIII синфлардаги адабий ўқиш дарсининг асосий мақсади ўқувчилрни ифодали ўқиш ва бадиий ҳикоялашга, шунингдек ўз фикрини оғзаки ва ёзма равишда равон англатишга ўргатиш эканини айтиб ўтган эдик. Синфдан ташқарида бу мақсадни такомиллаштиришнинг энг яхши воситаси ифодали ўқиш ва бадиий ҳикоялаш тўгарагидир. Турли синф ўқувчиларидан ташкил топган шу тўгарак машғулотлари ўқувчиларнинг ўқиш ва нутқларини ўстириш жиҳатидан жуда аҳамиятлидир. Тўгарак машгулотининг режаси ва шу режа асосида ўқиладиган асарлар аниқлангач, ўқитувчи ўқиш техникаси ва асар мазмунини тушунишга ёрдам берувчи назарий маълумотлар билан ўкувчиларни таништиради.

Бу тўгаракнинг ўқувчиларни янада қизиқтирадиган воситаси радио ва патефондир. Ўқиш техникаси билан танитиш учун радиолалардаги ўқиш ва бадиий нутқ намуналари билан таништирилади, радиодан эшиттириш, бадиий ўқиш ва нутқлар тингланади.

Бошланғич синфлар, ҳатто, V синф ўқувчилари ҳам синфдан ташқарида ўқиш учун тавсия қилинган асарларни баъзан тополмайдилар. Шу ўқувчиларга кўмаклашиш жиҳатидан ҳам бу тўгаракнинг аҳамияти бордир. Бу тўгаракда «Ўқиш» бобида айтиб ўтганимиз ўқишнинг барча турлари билан таништирилади. Тўгарак аъзолари асарнинг характерига қараб якка, жамоа равишда ва ролларга бўлиб ўқишни ва бадиий қилиб сўзлашни ўрганадилар. Тўгарак аъзоларини баъзи қуйи синфларга бириктириб қўйиш ҳам мумкин. Улар қуйи синфда ўқувчиларни қизиқтирган асарларни ўқиш машқлари ўтказадилар.

Тўгарак аъзолари маълум тажрибага эга бўлгач, мактаб, корхоналардаги йиғилишларда айрим адабий парчаларни ўқиб беришлари ёки ёдлаган шеърларини ифодали равишда айтиб беришлари мумкин.

Барча тўгараклар, шунингдек, ифодали ўқиш тўгараги хам шахардан четдаги жойларда, мактаб маданий марказлик вазифасини бажарадиган районларда айниқса аҳамиятлидир. Чунки шу ифодали ўқиш ва бадиий ҳикоялаш тўгарагининг қатнашчилари аҳолига катта маданий хизмат кўр-сатишлари мумкин.

Юқорида айтиб ўтганимиз барча тўгаракларнинг аъзолари ўз муваффақиятларини бирор тантанали нутқда ёки ёзувчи ва шоирларнинг ижодига бағишланган адабий кечаларда намойиш қиладилар.

Адабий кеча одатда барча тўгаракларнинг кўриги бўлиб хизмат қилади. Мактаблардаги адабий кечалар барча тўгаракларнинг кучини, ўрганган материалини аниқ ҳисобга олган ҳолда ташкил қилинади.

Адабий кечанинг асосини доклад ташкил қилади. Агар имконият бўлса, шу докладни ҳам кучли ўқувчига топшириш, доклад материалини олдиндан кўриб чиқиш лозим. Ўқувчиларга мўлжалланган бу доклад аниқ, мазмундор ва қисқа бўлиши лозим.

Адабий кечаларда докладни дастурдаги бошқа машғулотлар билан боғлашнинг бир неча хили мавжуддир.

Одатда адабий кечаларда аввал доклад тингланади, сўнг бир оз танаффусдан кейин адабий-бадиий қисмга кўчилади.

Адабий кечаларда баъзан доклад бадиий қисм билан бирга боради. Агар бирор ёзувчининг ҳаёти ва ижодий йўли ҳақида доклад қилинса, шу доклад иллюстрациялар билан, ёзувчининг асарларидан ўқиш ёки куйга солиб ашула қилиш билан қўшиб олиб борилади. Доклад ҳам адабий монтаж тусини олади.

Баъзи адабий кечаларда аввал ёзувчининг асаридан инсценировкалар, унинг ҳақидаги хотиралар саҳналаштириб кўрсатилади. Сўнгра, тингловчиларнинг талабига кўра, кеча қатнашчиларининг бири ёзувчи ижоди ҳақида қискача доклад қилиб беради. Адабий кечалар хар қайси мактабнинг шароитига, тўгарак ва тўгарак аъзоларининг ташаббусига қараб турлича тартибда уюштирилади.

Кечалар адабий материаллар—ҳикоя ёки айрим парчаларни ўқиш, шеърларни декламация қилиш, драматик асарларнинг айрим кўриниш ёки эпизодларини саҳналаштириш каби турлича характерга эга бўлиши мумкин. Лекин адабий кечанинг барча материалларини мумкин бўлган ўринларда мусиқалаштириш, айрим асарларни мос куйларга солиб ижро этиш лозим.

Адабий кечаларни кўнгилли ўтказишда бино ва унинг безатилиши ҳам аҳамиятга эга.

Мактабларда ташкил қилинган тўгараклар жамоатчилик учун ҳам аҳамиятлидир. Чунки шу тўгараклар орқали маданий-аҳлоқий ишларни олиб бориш мумкин.

Тўгарак ва унинг машғулотларини асосий дарс машғулотига ёрдам берадиган тарзда ташкил қилишни айтиб ўтган эдик. Худди шу жиҳатдан қараганда асосан ўқувчилар жамоа учун хизмат қиладиган деворий газета ва мактаб журнали, адабий кўргазмалар, адабий экскурсиялар ҳам аҳамиятлидир.

**АДАБИЁТ ДАРСЛАРИНИ КУЗАТИШ ВА ТАҲЛИЛЛАШ**

Дарс таҳлилини шартли равишда қуйидаги 4 та катта гуруҳга бўлиш мумкин: **илмий таҳлил, методик таҳлил, дидактик таҳлил, умумпедагогик таҳлил.**

Илмий таҳлил берилаётган билимларнинг илмий-назарий жиҳатини, ўқувчи бажараётган мустақил ишнинг эса мақсадга йўналиши жиҳатидан тўғрилигини аниқлаш демакдир.

Дарснинг илмий таҳлилида асосан қуйидагиларга эътибор бериш талаб этилади:

а) қоида ва таърифларнинг тўғри баён этилиши;

б) мавзуга нисбатан ўқитувчининг илмий ва ижодий ёндашиши;

в) ўқитувчи ва ўқувчининг нутқ маданияти;

г) дарслик материалларини қўшимча адабиёт материаллари билан бойитиш ва ўқувчи бажараётган лаборатория ҳамда мустақил ишларнинг мақсадга мувофиқ йўналиши;

д) таълимнинг ўзига хос хусусиятларини ҳисобга олиш;

е) ўқувчи хулосасининг илмий жиҳатдан тўғри, қисқа ва мукаммал баён этилишини назорат қилиш;

ё) ўқув предметнинг ўзига хос хусусиятлари.

Қоида ва таърифларнинг тўғри баён этилиши ва мавзуга илмий ёндашиш бир-биридан ажралмаган ҳолда таҳлил қилиниб, бири иккинчисини тўлдиради. Илмий-назарий тушунча, қоида, таъриф ва назарий билимлар, малака ва кўникмаларга доир саволларга ўқувчилар томонидан берилган жавобларгина эмас, балки синфда саволларга жавоб беришдаги ўқувчилар активлиги ҳам илмий дарс таҳлилида экс этади.

Ўқитувчи баёнидаги ўқувчи учун янгилик бўлган қоида ва таърифлар дарс таҳлилида марказий ўринни эгаллайди.

Ўқитувчи баён этган таъриф ёки қоида ўқувчи учун илмий башорат каби туюлади. Шунинг учун ҳам дарсда баён этилган таъриф ва қоидаларга нисбатан бўлган ўқувчи ва ўқитувчи фаолияти чуқур таҳлил этилмоғи зарур.

Қоида, таърифларнинг тўғри баён этилиши кўп жиҳатдан **ўқитувчи нутқининг** равонлигига, талаффузидаги аниқликка боғлиқдир.

Шуни ҳам айтиш керакки, ўқувчи нутқида камчилик бўлса, у ўз фикрини синфдошларига ва ўқитувчига етказишга қийналади, бу ҳол дарс фаоллигига салбий таъсир этиши мумкин.

Шунинг учун ҳам дарс таҳлилида ўқувчи ва ўқитувчи нутқини таҳлил этиш асосий масалалардан бири ҳисобланади.

Ўқувчилар тафаккурининг активлиги уларнинг саводини мустаҳкамлаш, сўз бойлигини ошириш билан бевосита боғлиқ. Бу ўринда тил дарсларининг ролини алоҳида таъкидлаш зарур.

Дарс таҳлил қилувчи дарснинг яратилишидаги операцияларни ва таълимнинг ўзига хос хусусиятларини тўла ҳисобга олмоғи керак.

Ўқув предметларининг ўзига хос хусусиятларига ва педагогик талабларига кўра дарслар уч кўринишда бўлади:

1. Оммавий тусдаги дарс.
2. Қўшимча дарс (объектив, субъектив сабабларга кўра айрим ўқувчиларнинг ўзлаштира олмаслигининг олдини олиш. Ўқитувчи касаллиги ва бошқа сабабларга кўра ўтилмай қолиб кетган мавзуларни ўтиб, ўқув режаларини меъёрлаштириш мақсадидаги дарс).
3. Билимларни чуқурлаштириш мақсадида ташкил этилган дарс (факультатив дарслар).

Буларнинг барчасида ҳам ўқувчиларнинг билимларини чуқурлаштириш, мукаммаллаштириш назарда тутилади.

Илмий тушунчалар ва билимлар ҳар хил усуллар ҳамда методлар ёрдамида берилади. Шунинг учун дарсни методик таҳлил қилиш тўғрисида фикр юритиш ва уни атрофлича ўрганиш катта аҳамият касб этади.

**Методик таҳлил**

Ўқитувчи томонидан қўлланиладиган методларнинг мақсадга мувофиқ эканлиги таълимнинг турига ва йўналишига қараб белгиланади. Ўқув материалини ўқувчиларга тушунтириш жараёнида қўлланилган методларнинг шу материалга мослиги ёки мос эмаслиги методик таҳлил давомида аниқланади.

У ёки бу фаннинг ўқитилиши методик жиҳатдан таҳлил этилганда, бир-бири билан боғлиқ бўлган қуйидаги масалалар эътиборда бўлиши мумкин:

а) таълимнинг мақсади;

б) таълимнинг мазмуни;

в)таълимни ташкил этиш шакллари;

г) таълим манбалари;

д) таълим методлари.

Дарснинг методик таҳлилида яна қуйидагиларга аҳамият бериш мумкин:

1. Ўқувчиларнинг билим ва тушунчаларини, уларнинг актив идрок қилишини ҳамда кузатувчанлигини назарда тутиш.

2. Ўқув материалларининг мазмуни, ўқув предметининг хусусиятини ҳисобга олиш.

3. Ўқув ишларининг аниқ мақсадини ҳисобга олиш.

4. Ўқувчиларнинг алоҳида ёш хусусиятларини, фанга ва мавзуга қизиқишини ҳисобга олиш.

5. Мактаб, синф шароити, ўқув асбобларининг мавжудлиги ёки мавжуд эмаслиги каби имкониятлар ҳисобга олинади.

Дарс учун метод танлашда ўқувчиларнинг эстетик қарашлари, айниқса, образли тафаккурини тобора ривожлантириш масалаларига ҳам катта эътибор берилмоқда.

Дарсни таҳлил қилувчи ўқитувчи қуйидаги методик усулларга эътибор бериши керак:

1. Тушунтиришнинг содда ва оммавийлиги.
2. Ўқувчилар тушунишлариннинг қулай, осон бўлиши учун барча имкониятларидан фойдаланиш.
3. Дарслик материалини бойитувчи қўшимча материалларни ўқувчи онгига мукаммал етказиш.
4. Мустақил ишларнинг ўқувчи ёши ва қобилиятига мос бўлишига эришиш.

**Дидактик таҳлил**

Дидактик таҳлил таълим турлари самарадорлигини ва уни белгиловчи қонунларнинг дарсда қанчалик тўғри ва мукаммал бажарилганлигини таҳлил қилиш демакдир.

“Таълимнинг натижасини, ўқитиш методини ҳамда таълимий вазифалар ўртасидаги объектив муносабатларни ўрганмоқ керак. Буларни билмасдан туриб, таълим жараёнининг характерли хусусиятларини очиш асло мумкин эмас”[[70]](#footnote-71) деб ёзган эди академик Л.В.Занков.

Дидактик вазифа – ўқувчилар фаолиятини бошқариш, у ёки бу фанни ўзлаштириш воситаси вазифасини бажаради.

Ўқитувчи томонидан дидактик вазифани ечиш жараёни – субъект ва объект ўртасидаги ўзаро таъсир жараёнидир. Маълумки, ўзаро таъсир этиш субъектни ҳам, объектни ҳам ўзгартиради. Бу эса назарий билим, маълум тушунча, кўникма, малакаларни эгаллашга имконият яратади.

Дарсни дидактик жиҳатдан таҳлил этишда қуйидагиларга эътибор бериш керак:

а) ўқитувчи баёнининг синф жамоасига тўла тушунарли (оммабоп) бўлиши ва бу баённинг ўқувчи онгига етиб бориши;

б) фикрнинг ғоявий жиҳатдан бугунги тарбия талабига мос бўлиши;

в) барча ўқувчиларнинг онгли равишда ўзлаштиришлари;

г) фикрнинг изчиллиги;

д) кўрсатмали қуроллардан, техника воситаларидан тўғри фойдаланиш;

е) экскурсия, тажриба, лаборатория ишларининг мақсадга йўналтирилган ҳолда ўтишига эришиш;

ё) дарслик билан ишлашнинг тўғри бўлиши;

ж) мисолларнинг таълим-тарбия бирлиги мазмунининг фонида йўналиши ва бошқалар.

Дасрни таҳлил қилиш давомида яна қуйидаги хислатларга эътиборни қаратишни маъқул кўрдик:

1. Дарснинг мақсадини ва унинг тажрибадаги заруриятини ўқувчилар онгига етказилиши.

2. Ўқувчиларда дарс материалларини ўрганиш иштиёқини қўзғатиш учун ёрқин ва ишонарли мисоллар келтириш.

3. Материални тушунтиришда янада содда ва аниқ шаклларни излаш ҳамда уларни кўрсатмали қурол ва техника воситалари ёрдамида ўтиш.

4. Синф ўқувчиларининг у ёки бу мустақил ишга жалб этилиши даражаси.

5. Қиёслаш.

6. Ўрганилган билимларни жамиятда – ўз ҳаётида керак бўлишининг тушунтирилиши[[71]](#footnote-72).

Ўқувчилар ўзлаштиришининг онглилиги масаласи таҳлил этилганда онгли ўзлаштиришнинг қуйидаги шартлари белгиланади:

а) баён этилган материалларнинг ўқувчилар ҳазм қила оладиган даражада бўлиши;

б) янги материалнинг аввал ўрганилган материал билан узвий боғланиши;

в) ҳар бир тушунчанинг ўқитувчи томонидан қисқа ва тушунарли изоҳланиши;

г) мисолларни аниқ ва ҳаётий бўлиши билан бирга дарсда ўқувчиларнинг ўзлари топган мисоллардан ҳам фойдаланиши;

д) ўқувчиларнинг фаол иштирокида хилма-хил машқлар (оғзаки ва ёзма) ўтказиш;

е) дарсни маълум бир изчилликда олиб бориш;

ж) ҳар хил кўрсатмали қуроллардан фойдаланиш;

з) нутқ маданиятини синфда тўла жорий этиш ва бошқалар.

Дидактик таҳлил синфдаги ўқувчи ва ўқитувчи ҳаракат ва ҳолатини ҳам чуқур ўрганиш кераклигини талаб қилади.

Дарсда ўқитувчига тўла эркинлик берилади. Аммо ўқитувчининг ҳар бир ҳаракати таълим-тарбияда муҳим воқеага сабаб бўлади.

Дарс таҳлили жараёнида ўқитувчининг сўз бойлиги ва ундан ўринли фойдаланиш масаласини ҳам қайд этмоқ керак. Бу эса дидактиканинг онглилик принципларига дарсга тўла амал этишга қўйиладиган талаблардан биридир.

Шунингдек, дарс таҳлили давомида таълим-тарбия бирлиги масаласига ҳам диққатни қаратиш зарур, чунки у дидактик принциплардан бири бўлиб, дарслик, ўқув дастурларининг ғоявий негизидир.

**УМУМИЙ ПЕДАГОГИК ТАҲЛИЛ**

Умумий педагогик таҳлил дарсдаги ҳамма жиҳатларнинг қисқа ва енгил кўринишидаги таҳлилидир.

Дарсни умумпедагогик жиҳатдан таҳлил қилганда қуйидагилар ҳисобга олинади:

1. Дарс жиҳозлари.
2. Санитария-гигиена ҳолати.
3. Дарс босқичларидан тўғри фойдаланиш.
4. Ўқитувчининг педагогик-психологик жиҳатдан намунали шахс даражасига кўтарила олиши.
5. Ўқувчи билимига қўйиладиган баҳонинг адолатли, изоҳли бўлиши.
6. Ўқувчиларнинг интизоми.
7. Ташқи муҳит, иш шароити.
8. Парталарнинг ўқувчилар гавдасига мослиги.
9. Дарсликдаги саволлар.
10. Ўқитувчининг ўқувчига берган саволлари.
11. Ўқувчининг ўқитувчига берган саволлари.

Ўқувчининг дарсда бажарган иши, меҳнати дарс талаби жиҳатдан фойдали ёки фойдасиз бўлиб чиқиши мумкин. Бу жиҳатдан таҳлил қилишда қуйидагилар ҳисобга олинади:

а) ўқувчиларни қўйилган масалани ўрганишга тайёрлаш;

б) дарслик ва бошқа қўлланмалар устида ишлаш, қўшимча адабиётлардан фойдаланиш;

в) мутақил ишлаш жараёнида ўқитувчи суҳбатининг ўқувчига таъсири;

г) ўқувчининг ўзи бажарган мустақил ишдан якуний хулоса чиқара олиши;

д) ўрганилган таъриф ва қоидаларни мустақил иш жараёнида қўллай олиши.

Умумий педагогик таҳлил соҳасида кўп тажрибалардан келиб чиқиб, қуйидаги маслаҳатлар ўртага ташланмоқда:

1. Берилган саволга бирданига жавоб айта олмайдиган ўқувчи учун (жавобни ўйлаш учун) бир оз қўшимча вақт берилиши зарур.
2. Жавобни бошлашда қийналган ўқувчига ўқитувчининг ёрдам бериб юбориши ўринлидир.
3. Баҳони шарҳлаш керак.
4. Муомалада эҳтиёт бўлиш зарур.

**Ўз дарсини ўзи таҳлил қилиш**

Дасрлар фақат ўзгалар томонидан таҳлил қилинибгина қолмай, улар дарс олиб борган ўқитувчининг ўзи томонидан ҳам таҳлил қилиниши мумкин.

Камчиликларни тугатиш, ўз дарсини қайта қуриш мақсадида ўқитувчи дарсдан чиққач, дарс жараёнини тўла эслашга ҳаракат этади ва ҳар бир дарс босқичида бажарилган ишлар, қўлланилган усул ва методларни таҳлил қилади ва уларни нималар билан тўлдириш кераклигини аниқлайди. Бу ўз дарсини ўзи таҳлил қилиш методидир. Биринчи дарсда бажарилган ишларни иккинчисига таққослаш келгуси дарс сифатини яхшилашга ёрдам беради.

**Дарс таҳлил дафтари**

“Дарс таҳлил дафтари” ўқитувчи ишини, меҳнатини баҳоловчи қудратга эга бўлиб, келгуси дарсга режа белгилаб, мактаб ҳаётини акс эттирувчи кўзгудир.

**МАВЗУЛИ РЕЖА ТУЗИШ. БИР СОАТЛИК ДАРСНИНГ РЕЖА -КЎЧИРМАСИНИ ТУЗИШ**

Биз юқоридаги бобларда адабиёт дарсидан синф ва синфдан ташқари машғулотларни кўриб ўтдик ва шу билан бирга педагогик жараённинг м у н д а р и ж а с и н и ҳам изоҳлаб ўтдик. Энди унга тайёрланиш масаласини кўрайлик.

Педагогик жараёнга тайёрланиш машғулотни тўғри режалаштиришни талаб қилади. Бунинг учун вақтни, ўқувчиларнинг кучини ва тайёрлигини ҳисобга олиш лозим ва уларга асосланиб, бутун дастур материалларини тақсимлаш керак.

Иккинчи томондан, педагогик жараённи ташкил қилиш учун режа бажарила оладиган қилиб, яъни реал равишда тузилиши лозим, бунинг учун моддий бир базага суяниш лозим, яъни ўқувчилар махсус жиҳозланган бино ҳам китоблар, ўқув қўлланмалари ва бошқа нарсалар билан таъминланган бўлишлари керак. Бошқача қилиб айтганда, синфдаги дарсни ва синфдан ташқари машғулотларни амалга оширмоқ учун режалаштириш ва жиҳозлаш муҳим роль ўйнайди.

Адабиётдан машғулот режаси тўрт асосий шаклга эгадир: 1) йиллик календарь режа; 2) чорак бўйича режа; 3) тематик режа 4) айрим дарс режаси.

Уқув йили бошланмасдан олдин йиллик календарь режа тузилади. Бутун бир йиллик ишни тўғри режалаштириш ва уни тўғри ташкил қилиш учун нималарга эътибор бериш лозим?

1) Тўрт чорак бўйича адабий материални тўғри тақсимлаш.

2) Шу адабий материалларга доир бўлган асосий адабий-назарий масалаларни тақсимлаш.

3) Муайян бир асарни ўрганишга боғлаб нутқ ўстириш турлари. Ҳар кайси чорак бўйича синф ва уй иншоларининг сони.

4) Чораклар бўйича синфдан ташқари қилинадиган ишлар мазмуни.

5) Ўқитувчининг илмий-методик ва жамоат ишлари. Бунда ҳар бир чорак бўйича ва йил охирида такрорлашга сарф бўладиган вақтни ҳам ҳксобга олиш керак.

Йиллик режага асосланиб ярим йиллик ёки чорак режаси тузилади. 5—8-синфлар учун чорак режаси, 9—10- синфлар учун ярим йиллик режа тузиш мақбулдир.

Чорак режада қилинадиган ишларнинг мазмуни аник, ҳамма тафсилотлари билан кўрсатилади. Унда ёзма ишларнинг мавзуси, уни ўтказиш ва таҳлил қилиш учун ажратилган соатлар; адабиёт назариясидан бериладиган билим ва уни системалаштириш, ўқувчиларнинг докладлари учун ажратилган муддатлар; синфдан ташқари ишларнинг мазмуни: зкскурсия, музей ва театрларга бориш, тўгаракда кўриладиган ишлар мазмуни тўлиқ кўрсатилади. Чораклик режада ўқитувчининг қандай илмий-методик ва жамоат иши олиб бораётгани ҳам кўрсатиб ўтилади.

Йирик асар ёки ёзувчининг ижодини ўрганиш олдидан тематик режа тузилади, тематик режа материаллари ҳар бир дарс бўйича тақсимланади. Унда иш усуллари, кўргазмали қуроллар, адабиётлар (саҳифалари билан) аниқ кўрсатилади. Тематик режа асосида кундалик дарс режаси тузилади. Дарс режаи қуйидаги таркибий қисмлардан иборат бўлади: а) уй вазифасини сўраш, б) янги материални баён қилиш, в) билимни мустаҳкамлаш, г) уйга вазифа топшириш.

**Ўқув қуроллари**

Адабиёт дарсларини режалаштириш ўқув қуроллари масаласи билан узвий боғланади.

**Режалаштириш билан жиҳозлашнинг бир-бирига боғлиқлиги.** Педагогик жараённинг ҳамма томонларини ўз ичига олган, энг яхши метод ва усулларга асосланган ажойиб бир режа тузиш мумкин. Лекин бу режа реал бўлмаса, мактаб шароитини ҳисобга олмай тузилган бўлса, бу режанинг унчалик аҳамияти бўлмайди.

Сиз машғулотни режалаштирган вақтингизда бир қанча адабий асарларнинг уйда ўкилишини мўлжаллайсиз. Синфда эса ўқиб келинган асарлар устида суҳбат ўтказасиз ва докладлар қилдирасиз, тахминан, сизнинг ҳисобингизча бир асар уч-тўрт соатни эгаллайди.

Фараз қилайлик, кутубхонада ҳамма ўкувчиларга етарли китоб йўқ, китоб ўқузчиларнинг уйларида ҳам йўқ. Асарни ёлғиз синфда ўқишга тўғри келади. Энди бир асар 3—4 соатда эмас, 8—9 соатда ўтилади. Синфдан ташқари ўқиш режаси эса ўз аҳамиятини йўқота бошлайди. Ана шу ахволда тузилган режа ҳам реал характерга эга бўлмайди. Ўқитувчи реал характерга эга бўлган режа тузиши учун қандай асарларнинг адабиётга кирганлигини, қандай асарларнинг айрим нашр қилинганини, адабиётнинг, айрим нашр қилинган асарларнинг сонини, ўқувчиларни зарур бўлган материаллар билан таъминлаш имконияти борйўқлигини ҳисобга олиши лозим. Мана шу масалалар ҳал қилингандан сўнг, реал характерга эга бўлган режа тузиш мумкин.

**Ўкув қуролларининг турлари.** Ўқувчилар учун ўқув куроллари тўрт асосий группага бўлинади:

1) Адабий-бадиий матнлар. 2) Дарсликлар. 3) Адабий-танқидий ва тарихий-адабий материаллар. 4) Кўргазмали қуроллар.

**Адабий-бадиий матнлар.** Ўқувчиларнинг ёши, билим савияси умуман, мактаб шароитига мослаб ёзилган асарлар ва тўпламлар уч хил бўлиши мумкин: 1) Болалар учун алоҳида нашр этилган асарлар. 2) Тўпламлар. 3) Адабиётлар.

Айрим асарлардан олинган парчалар ўқиш-ўқитиш ишларини юксалтириш, ёш авлодга тўғри тарбия бериш, ўқувчиларнинг маълумотини ошириш, уларни китобхонликка ўргатиш учун ёрдам беради. Бундай ўқув қуролларида тушунилмаган сўзларнинг луғати ва бошқа изоҳлар берилади, баъзан эса ёзувчининг ижодига ҳам характеристика берилади. Адабий асарларни бу хилда айрим нашр қилиш, шубҳасиз, ўқувчиларга катта ёрдам беради.

Агар мактаб кутубхонасида адабиёт дастурига кирган асарлар кўплаб топилса ва улар ўқувчиларнинг қўлида бўлса, бу асарларни ўқувчилар мустақил равишда ўқий бошласалар, ўқиш-ўқитиш ишлари анча муваффақиятли ўтади.

Ўкувчилар учун алоҳида нашр қилинган адабий асарлардан ташқари, айрим тўпламлар ҳам зарур. Ўзбек шоирларининг сўнгги йилларда нашр қилинаёттан кичик тўпламлари ўқувчилар учун ҳам муносибдир.

Адабий материалларнинг учинчи хили бўлган мактаб адабиётларида адабий асарлар тўлиқ равишда берилади ёки ўқувчиларнинг ёшига мослаб туриб шу асардан парчалар, ёки шу асар қисқартирилган шаклда берилади.

Адабиёт асарни таҳлил этиш учун энг қулай қўлланмадир. Адабиётдаги бир асарни ўрганган вақтда иккинчи бир асар билан (ўқиб ўтилган асар билан) таққослаш мумкин, бу соҳада адабиёт анчагина қулайликлар туғдиради.

Адабий матнлар билан бир қаторда ўқувчиларга мустаҳкам ва мунтазам билим беришда дарсликлар ҳам муҳим аҳамиятга эгадир.

Танқидий ва тарихий-адабий материаллар кўлланманинг иккинчи туридир. Мактабда танқидий материалларни ўрганишда ўқувчиларга бутун бир мақолани бериб қўймай, балки мақолани айрим бўлимларга бўлиб бериш ёки қисқартириб бериш лозим. Айни замонда бу хилдаги мақолаларни тўғридан-тўғри тошпиравериш ҳам ярамайди. Аввал бошлаб шу мақола устида ўқувчиларга тушунча бериш ва ўқувчиларга мақоланинг мақсадини ва унинг ғоявий йўналишини тушунтириш керак.

Мактаб кутубхонасида ўзбек мумтоз ва ўзбек ёзувчиларининг ижодига бағишланган монографиялар ва мақолалар тўпламлари ўқувчилар учун етарли даражада бўлиши керак.

Адабиётдан расмлар (картиналар), диапозитивлар ва бошқалар кўргазмали қуролларнинг учинчи хилидир. Бундай расмлар турмуш лавҳаларини, ёзувчининг ижодий йўлини ёрқин акс эттириши керак. Ёзувчининг ҳаёти ва ижодий фаолиятига бағишланган деворий газеталар ҳам асосий роль ўйнайди. Масалан, Навоий, Пушкин, Гоголларнинг ҳаёти ва ижодига бағишлаб чиқарилган деворий газеталар шу хилдаги кўргазмали қуроллардандир.

Мактабларда магнитофон ва диапозитивларнинг бўлиши зарур. Ўкитувчи ўз маърузаларида бу хилдаги материаллардан фойдаланса, дарс жонли ва қизиқарли ўтади.

Мактаб ўкувчилар учун кўлланмаларга эга бўлиши билан бирга, у ерда ўқитувчилар учун ҳам асосий қўлланмалар бўлиши лозим. Ўқитувчи ҳамма вақт ўз маълумотини ошириб бориши, янги-янги билимларга эга бўлиши лозим ва у замонамизнинг илғор методик назариялари билан, илғор методик тажрибалар билан доимий қуролланган бўлиши лозим. Шунинг учун мактаб ўқитувчиларни қўлланмалар билан таъмин этиб туриши керак. Ўқитувчи ўз билимини ошириш ва уни такомиллаштириш учун адабиёт тарихи курси, адабиётшунослик ва адабиёт тарихи масалалари юзасидан асосий монографиялар, танқидий мақолалар; методик асарлар устида иш олиб бориши ва шулар билан бирга адабиётга оид газета ва журналлар, методик ва педагогик журналларни доимо мутолаа қилиб бориши керак.

**ЁЗМА ИШЛАР, УЛАРНИ ТЕКШИРИШ ВА БАҲОЛАШ**

**РЕЖА**

1. Ўқувчиларнинг оғзаки ва ёзма нутқни шакллантиришда ёзма ишларнинг аҳамияти.

2. Асосий ёзма ишлар.

3. Иншо ёзиш учун керак бўладиган малакалар, ўқувчиларга бериладиган зарур маслаҳатлар.

3. Иншо ва унинг турлари, уларни текшириш ва баҳолаш.

4. Адабий таълимда қўлланадиган ёрдамчи характердаги ёзма ишлар ва уларнинг турлари.

Адабиётлар

1. Исматов С. Ўрта мактабнинг юқори синфларида иншо. -Т.: Ўқитувчи, 1973.

2. Турдиев Б. Ёзма нутқни ўстириш юзасидан практикум. -Т.: Ўқитувчи, 1980. (ўқув қўлланма).

Т.: Ўқитувчи, 1992 (методик қўлланма).

3. Тўхлиев Б., Адабиёт ўқитиш методикаси. Т.: Ўзбекистон Ёзувчилар уюшмаси Адабиёт жам\армаси, 2006

Ёзма нутқнинг мураккаб жараён экани, у кўп вақт ва мураккаб меҳнат талаб этиши, бундай нутқ давомида ўқувчининг ўз-ўзини кузатиб бориши они тили ва адабиёт ўқитувчиларига жуда яхши маълум. Ёзма нутқда саводхонлик ва мазмун асосий ўрин тутади.

Ёзма ишлар асосан икки катта гуруҳга бўлинади:

1. Ёрдамчи характердаги ёзма ишлар.

2. Асосий ёзма ишлар.

Ёрдамчи характердаги ёзма ишлар асосий ёзма ишлар - баён ва иншо учун асос бўлиб хизмат қилади.

Иншо - ўқувчилар мустақил равишда яратадиган ижодий ишнинг олий кўринишидир. Иншо ўқувчининг ўзлиги демакдир. Унинг тафаккури, дунёқараши, нарса, воқеа-ҳодисаларга муносабати, тарбияланганлик даражаси, мустақил турмушга тайёрлигини белгиловчи бош меъёр ҳам иншодир. Бошқача айтганда, иншо боланинг қиёфасини акс эттирувчи бир кўзгудир.

Ўқувчи ижодий асар яратиш майдонига она тили фани орқали киради ва бу асарнинг илк сабо\ини ҳам у она тили фанидан олади. Она тили фани ўқувчига ижод қилиш учун зарур озуқа беради.

Иншо ўқувчининг она тилидан эгаллаган билимларини ўзида мужассамлаштиради. Тил ҳодисалари иншо орқали ўқувчининг ижодий – амалий фаолиятига кўчади.

Иншо ёзма нутқни ривожлантиришнинг энг асосий воситаларидан ҳисобланади.

Иншо баёндан фарқ қилади. Баёнда ўзгаларнинг фикри, яъни тайёр материал ўзлаштирилиб, изчил равишда қайта баён этилса, иншода танланган мавзу юзасидан йи\илган материал асосида шахсий фикр-мулоҳазалар билдирилади.

Иншонинг хусусиятларидан бири унинг мавзу материалидир. Бадиий асарда образлар орқали берилган муаллиф \ояси мавзу билан узвий бо\лиқ ҳолда ёритилади. Мавзу ва \ояни аниқ белгилаб олмасдан ва зарур материал, фактлар йи\май туриб, иншони муваффақиятли ёзиш мумкин эмас. Факт-далилларсиз иншо мазмунсиз, қуруқ гапдан иборат бўлиб қолади.

Иншо тузилиши жиҳатдан кириш сўзи билан бошланиб, сўнгра мавзу, \оя ёритилади. Кейин эса хулосаланади. Хуллас, **мавзу, \оя, материал, фактлар, режа ҳамда хулоса иншонинг асосий назарий воситаларидир.**

**Иншо ёзиш учун ўқувчиларга зарур бўладиган малакалар:**

1. Иншо сарлавҳасини тў\ри белгилаш. Тў\ри қўйилган сарлавҳа иншонинг муваффақиятли чиқиши учун илк қадамдир.
2. Мавзу талабини тў\ри танлаш.
3. Иншога материал тўплаш.
4. Кузатувчанлик хусусиятининг тўла шаклланган бўлиши.
5. Тўпланган материалларни тартибга солиш ва уни муайян изчилликда бера олиш.
6. Иншо матнини такомиллаштириш. Унда йўл қўйилган хато ва камчиликларни бартараф этиш.

**Иншо ёзиш учун ўқувчиларга зарур маслаҳатлар:**

1. Иншо мавзусини пухта ўйлаш. Нималар ҳақида ёзишни аниқлаб олиш, мавзуга оид сўзлар танлаш.
2. Иншонинг асосий мазмунини, шу мазмунни ёритиш учун қандай ёзишни ўйлаб олиш, иншонинг режасини тузиш.
3. Иншони ёзишда фақат мустақил ижодий фикр юритиш.
4. Ёзилган иншони кўриб чиқиш, текшириш, ортиқча сўз ва гапларнинг устидан чизиш, мавзу ва асосий мазмуни етарли очилмаган ўринларни тўлдириш.
5. Иншонинг тилига, фикр ифодасига эътибор бериш, зарур ўринларга тузатиш киритиш.
6. Ёзган иншони оққа кўчириш.

**Иншо ва унинг турлари**

**Педагогик мақсадга кўра**

Таълимий иншо

Кўрик-танлов иншолари

Назорат қилишга қаратилган иншо

**Шаклига кўра**

О\заки

**Ёзма**

**Мавзусига кўра**

Илмий иншолар

Адабий иншолар

Эркин мавзудаги

иншолар

**Ишлаш усулига кўра**

Тасвирий иншолар

Ривоя-иншолар

Муҳокама иншолар

Тақриз иншо

Тавсиф иншо

Демак, иншо турлари п**едагогик мақсадга кўра** болалар иншоси шартли равишда 3 гуруҳга ажратилади: 1. **Таълимий иншолар. 2 Назорат қилишга қаратилган иншолар. 3. Кўрик-танлов иншолари.**

Таълимий иншолар ўргатишни кўзлайди. Тил ҳодисаларини амалда қўллашга ўргатиш, ўзбек адабий тилининг бой имкониятларидан нутқда фойдаланиш каби зарур малакалар деярли таълимий иншолар орқали шакллантирилади. Бу иншоларнинг қоралама ва оқлама нусхалари бўлмайди. Улар машқ дафтарига бир марта ёзилади.

Назоратга қаратилган иншоларни, одатда, катта бўлимлар ўрганилгандан кейин ёки чорак охирида, ўқув йили охирида ўтказиш мумкин. Улар билим, кўникма ва малакаларни назорат қилиш мақсадида ўтказилади. Шунинг учун иншо мавзуси эълон қилинмайди, қоралама, оқлама нусхада ёзилади. Бундай иншоларга 2 соат вақт ажратилади.

Кўрик-танлов учун ёзилган иншолар синф ёки мактаб \олибларини аниқлаш мақсадида ўтказилади. Мавзулар олдиндан эълон қилинади, танлов шартлари айтилади.

**Иншолар шакли жиҳатдан икки хил: о\заки ва ёзма.** Кўпинча расм, экскурсия, кинофильм, саҳна асарлари ҳақидаги таассуротлар аввал о\заки, кейин ёзма баён қилинади. Иншонинг бу икки тури ўртасида мутаносиблик бўлиши шарт.

**Она тили маш\улотларида қўлланиладиган иншолар илмий, бадиий, эркин мавзуларга ажратилиши мумкин**.

**Илмий** **мавзудаги иншолар**: «Маҳмуд Кош\арий», А.Навоийнинг «Муҳокаматул-лу\атайн» асари; «Фонетикани ўрганишнинг аҳамияти», «Сўз бирикмаси ва гап»

**Адабий иншолар** адабий асарлар бўйига ёзилади. М: «Маънодош ва қарама-қарши маъноли сўзлар» мавзусини ўтгандан кейин «Зумрад ва +иммат» эртаги асосида иншо ўтказиш мумкин.

«Ўткир Ҳошимовнинг «Дунёнинг ишлари» қиссасини ўқиб», «Тоҳир Маликнинг «Алвидо, болалик» қиссасидан олган таассуротларим»… мавзуларидаги иншолар адабий иншолар жумласидандир.

**Эркин иншолар -** адабий иншоларга яқин турувчи ёзма иш тури. Бадиий адабиётдан яхши хабардор ўқувчи эркин иншони қийналмай ёзади. Адабий иншолар адабий асарларга асосланса, эркин иншолар ҳаётнинг турли соҳасига доир бўлиши мумкин. У ўзига хос кичик насрий асар бўлиб, унда ўқувчининг ўзлиги намоён бўлади.

**Тасвирий иншолар -** турмушдаги нарсалар, ҳаётдаги воқеа-ҳодисалар, одамлар, жонли-жонсиз мавжудотнинг муҳим белгилари, ҳусусиятларини ёритишга мўлжалланган иншолар.

Тасвирнинг 3 кўриниши мавжуд:

а) оддий тасвир;

б) илмий тасвир (сув, қуёш, пахталарнинг илмий тасвири);

в) бадиий тасвир (муаллиф учун муҳим бўлган белгиларгина кўрсатилади).

Илмий тасвирда нарсаларнинг номи, нима учун қўлланиши, унинг нимадан тайёрланганлиги, қандай қисмлардан иборатлилиги, шакли, ҳажми, ранги кабилар кўрсатилади.

Тасвирий иншо кичик бадиий, ижодий асардир.

**Ривоя – иншода** мазмунан бир-бирига бо\лиқ (сюжетли) воқеа-ҳодисалар ҳақида фикр юритилади. Шунинг учун ривоя-иншо кичик ҳикоя деб ҳам юритилади. М.: «Мен кўрган воқеа», «Ён\ин бартараф этилди».

Ўқитувчи ёки ўқувчилар ўртага ташлаган \оя иншо учун асосий материал бўлади.

Ривоя-иншонинг муракаб кўриниши берилган мавзу асосида ҳикоя ёзишдир. Халқ мақоллари ва ҳикматли сўзлар ҳикоя учун яхши мавзу бўла олади. М.: «Ит қутурса, эгасини қопар»….

**Эртак - иншо** ўқувчиларнинг тасаввур оламини кенгайтиради. Эртак жанрининг ўзига хос хусусиятларини, воқеанинг тугуни, ривожланган нуқтаси, ечимининг қандай бўлишини билган бола эртак -иншони ёза олади.

**Муҳокама иншо** қиёслаш, баҳо бериш, ўз фикрини ҳимоя қилиш, ўзининг ҳақлигини исбот қилишни талаб этиб, 3 таркибий қисмдан иборат бўлади: а) ўртага ташланаётган асосий фикрлар (кириш);

б) фикрлардан тў\рисини далиллар билан асослаш;

в) хулоса чиқариш (хотима)

Бундай иншо индуктив (аввал далил-исбот, кейин умумий хулоса чиқариш) ва дедуктив (умумий хулосадан хусусийга, умумийнинг бўлакларини исботлашга ўтиш) усуллари асосида ёзилади. М.: «Бо\дорчилик-мен севган касб» (индуктив усулида ёзилган иншо)

Муҳокама иншолар орасида тавсиф ва тақриз иншолар ҳам асосий ўрин эгаллайди.

**Тавсиф иншо** ўқувчидан ўқиган бадиий асар, кўрилган кинофильм қаҳрамонлари ҳақида шахсий фикр-мулоҳазаларини баён этишни талаб этади.

Муҳокама иншолардан яна бири мунозарали масалаларга ба\ишланган «Сарвар ва Маҳмуд ҳақиқий дўстми?» «Назира ҳақми?» тарзидаги иншолардир. Унда муносабат билдирилиб, шахсий фикр асосланилади.

**Тақриз иншо**да бадиий асар, саҳна асари ёки кинофильмга тақриз ёзилади ва турли мақсад ҳамда вазифаларни кўзлайди.

Муҳокама иншо кўринишларидан яна бири **адабий-бадиий мақолалар тайёрлаш**дир. Унда муаммолар кўтарилиши, масалаларга муносабат билдирилиши мумкин.

Демак, иншо ўқувчининг ақлий фаолиятини чархлайди, яхши билан ёмоннинг моҳиятини чуқур англашга, ўз фикр-қарашларини қаттиқ туриб ҳимоя қилишга, ижодий фикрлаш қобилияти, дунёқарашининг ривожланишига, адабий тил меъёрларини нутқий шароитларда тў\ри қўллай олишга, саводхонлик даражасининг ошишига хизмат қилади.

**Ўқувчиларга иншо ёзишга тайёргарлик хусусида эслатмалар:**

1. Аввало, иншо учун мавзу танланг. Шуни эсда тутингки, мавзуга сарлавҳа танлаш муҳим аҳамиятга эга. Иншода нималар ҳақида фикр юритишингизни аниқлаб олинг.
2. Иншонинг режасини тузинг. Унинг асосий мазмунни акс эттириши, иншо мавзуси юзасидан ёритмоқчи бўлган фикрларингизга тў\ри келиши ҳақида ўйланг. Мавзуни ёритиш учун қандай шакл, қандай услубни қўллашингизни белгилаб олинг.
3. Мавзуни ёритиш ва баён қилиш учун зарур маълумотларни, кўчирмаларни танланг.
4. Иншонинг қораламаси тайёр бўлгандан кейин уни ўқиб чиқинг: унда мавзу етарли ёритилганми? Режада кўрсатилган бўлимлар тўлиқ ёритилмаган бўлса, уларни тўлдиринг. Бунда мавзу (сарлавҳа) билан иншо мазмунининг мос келишига аҳамият беринг.

5. Иншонинг тили (баён услуби)га эътибор беринг. Сизнинг фикр- мулоҳазаларингиз қай тарзда ифодаланган: тилда бадиийлик, таъсирчанлик, ихчамлик ва жозибадорликка эришдингизми? Ёзилиши қийин сўзларни «Имло лу\ати» асосида текшириб чиқинг. Зарур ўринларга тузатишлар киритинг ва иншони оққа кўчиринг.

Ёрдамчи характердаги ёзма ишлар кўпинча бадиий асарлар матнини ўрганиш билан бо\лиқ ҳолда ўтказилади. Бундай ёзма ишларнинг асосий мақсади талабаларнинг нутқини ўстиришга, китоб устида мустақил ишлашга қаратилади.

Бундай ёзма ишлар асосий ёзма ишлар учун зарур материаллар танлаш, матндан муҳим фактлар, мисоллар, цитаталар келтириш, фикрни режа асосида изчил ёритиш, тезис, конспект тузиш каби малакаларни эгаллашда ёрдам беради.

Ёрдамчи характердаги ёзма ишлар:

Сўз маънолари устидаги иш мураккабдир. Ҳар доим матн устида ишлаганда янги сўзларга ва сўзларнинг янги маъноларда қўлланганига эътиборни тортиш ўқувчиларнинг бу соҳадаги кўникма ва малакаларининг шаклланиши ва такомиллашишига имкон беради. Бунинг учун амалиётда қўлланиладиган айрим шакл ва усулларни эслатиш мумкин:

1. Янги сўзнинг маъносини изоҳли лу\ат воситасида ойдинлаштириш.

2. Берилган сўзнинг маънодошларини топиш.

3. Матндаги сўзнинг маъносига зид бўлган бошқа сўзларни келтириш.

4. Сўз ясалишига оид таҳлилни амалга ошириш.

5. Сўзнинг келиб чиқишига оид таҳлил билан шу\улланиш, яъни сўзнинг этимологиясини аниқлаш.

6. Сўзнинг ўз ва кўчма маъноларини, улар орасидаги бо\ланишларни аниқлаш.

7. Сўз маъносини изоҳлаш ва имкониятга қараб, бошқа тилларга таржима қилиш

Ёрдамчи характердаги ёзма ишлардан бири: **Турли кўчириб ёзишлар.**

Улардан бири, яъни матн устида ишлашнинг ўзига хос хусусиятларини кўрсатиб ўтамиз:

1. Тил ҳодисаларининг моҳиятини англашга мўлжалланган матнлар. Ўқувчи бундай матнда тил ҳодисаларини кузатиш, таққослаш, гуруҳларга ажратиш, умумлаштириш асосида умумий хулосаларга келади. Бу матнлар асосан амалий йўналишда бўлиши керак.

Ўқувчиларнинг ёзма нутқини ўстиришга мўлжалланган матнлар ва улар устида ишлаш:

1. Матндан зарур ўринларни кўчириб ёзиш.

2. Бадиий асар қаҳрамонлари нутқидан зарур ўринларни кўчириб ёзиш.

3. Матн мазмунини сақлаган ҳолда шаклини ўзгартириб ёзиш.

4. Шеърий асарлар мазмунини ҳикояга айлантириб ёзиш.

5. Матн мазмуни асосида режа тузиб ёзиш.

6. Савол ва топшириқларга жавоб ёзиш.

7. Матн мазмунини қисқартириб ёзиш

8. Матн мазмунини кенгайтириб ёзиш.

9. Илмий услубда берилган матнни бадиий услубга айлантириб ёзиш. Бу адабий нутқ меъёрларидан унумли фойдаланишни талаб этади.

Таянч тушунчалар

Асосий ёзма ишлар, ёрдамчи характердаги ёзма ишлар, турли кўчириб ёзувлар.

Иншо ва унинг турлари. Илмий, бадиий ва эркин мавзудаги иншолар. Бошқа иншо турлари. Тасвирий иншолар. Ривоя-иншолар. Муҳокама иншолар (тавсиф иншо, тақриз иншо). Текшириш ва баҳолаш.

1. Қуронов Д. “Адабиёт надир” Ёки Чўлаоннинг мангу саволи. Адабий-танқидий мақолалар. 39-бет [↑](#footnote-ref-2)
2. Айзерман Л. Пятьдесят лет спустя. Статья первая. - *II* Литература в школе 2006 № 6, с.25. (25-28) [↑](#footnote-ref-3)
3. Зуннунов А, Ҳотамов Н, Эсонов Ж, Иброҳимов А. Адабиёт ўқитиш методикаси. –Т.: “Ўқитувчи” -1992, 10-бет. [↑](#footnote-ref-4)
4. Шарафиддинов О. Истеъдод жилолари. –Т.: Ғафур Ғулом номидаги Адабиёт ва санъат нашриёти, 1976, 150-бет [↑](#footnote-ref-5)
5. Матжанов С. Мактабда адабиётда мустақил ишлар. –Т.: Ўқитувчи, 1996, 19-бет [↑](#footnote-ref-6)
6. Каримов И.А. Бунёдкорлик йўлидан. –Т.: Ўзбекистон, 1996 йил, 332-бет. [↑](#footnote-ref-7)
7. Ўша китоб, 188-бет [↑](#footnote-ref-8)
8. Ҳомидий Ҳ. Кўҳна Шарқ дарғалари. Бадиий илмий лавҳалар. –Т.: Шарқ, 1999, 28-бет. [↑](#footnote-ref-9)
9. Форобий. Фозил шаҳар одамлари қарашлари. - // Фозил одамлар шаҳри –Т.: Халқ мероси, 1993, 159-160-бетлар. [↑](#footnote-ref-10)
10. Ўша китоб 18-бет. [↑](#footnote-ref-11)
11. Абу Али ибн Сино. Тиб қонунлари. Уч жилдлик сайланма, 1 – жилд. –Т.: Абдулла Қодирий номидаги Халқ мероси нашриёти, 1994, 90-бет. [↑](#footnote-ref-12)
12. Абу Райҳон Беруний. Ўйлар, ҳикматлар, нақллар, шеърлар. Тўпловчи ва нашрга тайёрловчи А.Ирисов. –Т.: Ёш гвардия, 1973,22-бет. [↑](#footnote-ref-13)
13. Абу Райҳон Беруний. Ўйлар, ҳикматлар, нақллар, шеърлар. Тўпловчи ва нашрга тайёрловчи А.Ирисов. –Т.: Ёш гвардия, 1973,40-бет. [↑](#footnote-ref-14)
14. Ахлоқ-одобга оид ҳадис намуналари. –Т.: Фан, 1990, 32-бет [↑](#footnote-ref-15)
15. Алишер Навоий. Ҳолоти Паҳлавон Муҳаммад. –Мукаммал асарлар тўплами. Йигирма томлик. Ўн бешинчи том. –Т.: Фан, 1999, 111-бет. [↑](#footnote-ref-16)
16. Алишер Навоий.Маҳбуб ул-қулуб. –Мукаммал асарлар тўплами. Йигирма томлик. Ўн тўртинчи том. –Т.: Фан, 1998, 28-бет. [↑](#footnote-ref-17)
17. Ўзбек шоиралари баёзи. Дилшод. Анбар отин. Тузувчи ва сўзбоши муаллифи М.Қодироваю. –Т.: Фан, 1994, 85-бет. [↑](#footnote-ref-18)
18. Қосимов Б. Оқ тонгларни орзулаган шоир. –Абдулла Авлоний. Танланган асарлар. 2 жилдлик. 1-жилд. Шеърлар, ибратлар. –Т.: Маънавият, 1998, 19-бет. [↑](#footnote-ref-19)
19. Ўша китоб. 36-бет [↑](#footnote-ref-20)
20. Дўстқораев Б. Маҳмудхўжа Беҳбудий-таълим ислоҳотчиси. - // Til va adabiyot ta`limi, 2005, 4-son, 94-bet. [↑](#footnote-ref-21)
21. Қаранг. ЎзМЭ. –Т.:Ўзбекистон миллий энциклопедияси, 2003, 5-жилд, 700-бет. [↑](#footnote-ref-22)
22. Бу ҳақда қаранг. Ҳ.Болтабоев. Профессор. Фитратнинг назарий қўлланмаси.-Т.: Ўқитувчи, 1995, 3-19-бетлар. [↑](#footnote-ref-23)
23. Долимов С., Убайдуллаев Ҳ. Адабий ўқиш методикаси. –Т.: 1952, [↑](#footnote-ref-24)
24. Долимов С. 5-синф. “Ватан адабиёти” хрестоматияси учун методик қўлланма. –Т.: Ўқитувчи, 1974 [↑](#footnote-ref-25)
25. Аҳмедов Қ. Ҳамза Ҳакимзоданинг “Бой ила хизматчи” драмасини ўрганиш. –Т.: Ўрта ва Олий мактаб давлат нашриёти, 1963 йил. [↑](#footnote-ref-26)
26. Зуннунов А. Мактабда Ғафур Ғулом ҳаёти ва ижодини ўрганиш. –Т.: Ўқитувчи, 1977. [↑](#footnote-ref-27)
27. Зуннунов А. 4-10-синфларда адабий-назарий тушунчаларни ўрганиш. –Т.: Ўқитувчи, 1974. [↑](#footnote-ref-28)
28. Зуннунов А. Ўзбек адабиёти методикаси тарихидан очерклар. –Т.: Ўқитувчи, 1973. [↑](#footnote-ref-29)
29. Зуннунов А., Усмонов Р. 7-синф “Ватан адабиёти” дарслик-хрестоматияси учун методик қўлланма. –Т.: Ўқитувчи, 1975. [↑](#footnote-ref-30)
30. Зуннунов А., Ҳотамов Н., Эсонов Ж., Иброҳимов А. Адабиёт ўқитиш методикаси. –Т.: Ўқитувчи, 1992. [↑](#footnote-ref-31)
31. Мирқосимова М. Ўқувчиларда адабий таҳлил малакасини шакллантириш ва такомиллаштириш асослари. –Т.: Фан, 2006. [↑](#footnote-ref-32)
32. Йўлдошев Қ. Адабиёт ўқитишнинг илмий-назарий асослари. –Т.: Ўқитувчи, 1996. [↑](#footnote-ref-33)
33. Йўлдошев Қ. “Алпомиш” талқинлари ёки достон бадиияти ҳамда миллат маънавияти ҳақида айрим фикрлар. Т.: Маънавият, 2002. [↑](#footnote-ref-34)
34. Абдулла Авлоний. Танланган асарлар 2 жилдлик. 2-жилд. –Т.: Маънавият, 1998, 9-бет, 37-бет. [↑](#footnote-ref-35)
35. Белинский В.Г. Адабий орзулар. Адабий-танқидий мақолалар. –Т.: Адабиёт ва санъат нашриёти, 1977, 35-бет. [↑](#footnote-ref-36)
36. Кларин М.В. Инновационнўе модели обучения в зарубежнўх поисках .-М.: 1994, с.193. [↑](#footnote-ref-37)
37. Коротаева Е.В. Особенности речевого взаимодействия учителя и учавдихся. - // Русский язьш в школе, -2001, 1, с.7 [↑](#footnote-ref-38)
38. А.Зуннунов ва бошқалар. Адабиёт ўқитиш методикаси. 74-75-бетлар Келдиёров Р. Адабиёт ўқувчиси фаолиятининг муҳим қирраси. - // Тил ва адабиёт таълими, 1998, 1-сон, 41-44-бетлар [↑](#footnote-ref-39)
39. Келдиёров Р. Адабиёт ўқитувчиси фаолиятининг муҳим қирраси. -// Тил ва адабиёт таълими, 1998, 1-сон, 41-44-бетлар [↑](#footnote-ref-40)
40. Иззат Султон Навоийнинг қалб дафтари. Т.: Ғафур Ғулом номидаги адабиёт ва санъат нашриёти, 1969. [↑](#footnote-ref-41)
41. Қаюмов А. "Садди Искандарий". - Т.: Ғафур Ғулом номидаги Адабиёт ва санъат

    нашриёти, 1975. "Ҳайрат ул-аброр" талқини. - Т.: Ғафур Ғулом номидаги Адабиёт ва

    санъат **нашриёти,** 1977. [↑](#footnote-ref-42)
42. Комилов Н. Тасаввуф ёки комил инсон ахлоқи. Биринчи китоб. - Т.: Ёзувчи, 1996; Тасаввуф. Иккинчи китоб. Тавқид асрори. - Т.: Ғафур Ғулом номидаги Адабиёт ва

    санъат нашриёти, 1999. [↑](#footnote-ref-43)
43. **Ҳомидий** Ҳ. Тасаввуф алломалари. - Т.: Шарқ, 2004. [↑](#footnote-ref-44)
44. Иброҳим Ҳаққул. Тасаввуф ва шеърият. - Т.: Ғафур Ғулом номидаги Адабиёт ва

    санъат нашриёти, 1991 [↑](#footnote-ref-45)
45. Исҳоқов Ё. Навоий поэтикаси ("Хазойкн ул-маоний" асосида). - Т.: Фан, 1983 [↑](#footnote-ref-46)
46. Иброҳим Ҳаққул. Ким нимага таянади? Адабий **суҳбатаар.** —.: Зарқалам, 2006, 77-бет. [↑](#footnote-ref-47)
47. Рустамов А. Сўз хусусида сўз. –Т.: Ёш гвардия, 1987, 39-42-бетлар. [↑](#footnote-ref-48)
48. Қаранг. Ҳайитметов А. Адабий меросимиз уфқлари. –Т.: Ўқитувчи, 1997. Темурийлар даври ўзбек адабиёти. –Т.: Ўқитувчи, 1996. [↑](#footnote-ref-49)
49. Богданова О. Ю., Леонов С. А., Чертов В. Ф. Методика преподавания литературм. Под редакцией О.Ю. Богдановой. Учебник для студентов пед. вузов. М.: Издатель-ский центр "Академия", 2-е издание, стереотьипное, 2002, с.247. [↑](#footnote-ref-50)
50. Расулов А. Танқид, талқин, баҳолаш. –Т.: Фан, 2006, 17-бет. [↑](#footnote-ref-51)
51. Арефьева С.А. Проверка сочинении учашихся. - Русский язьж в школе. - 2001, № 1, с.7. [↑](#footnote-ref-52)
52. Қуронов Д. “Адабиёт надир” ёки Чўлпоннинг мангу саволи. Адабий-танқидий мақолалар. –Т.: “Zarqalam”, 2006, 38-39-бетлар. [↑](#footnote-ref-53)
53. Ўз.АС 2001 йил, 23 март [↑](#footnote-ref-54)
54. Усмон Азим. Ватанни севмоқни ўргатган шоир // Ўз.АС 2001 йил, 23март [↑](#footnote-ref-55)
55. Қуронов Д. “Адабиёт надир” ёки Чўлпоннинг мангу саволи. Адабий-танқидий мақолалар. –Т.: “Zarqalam”, 2006, 40-41-бетлар. [↑](#footnote-ref-56)
56. Качурин М.Г., Шнеерсон М.А. Изучение личности писателя в работе над художе-ственньш текстом (Лирика Н.А.Некрасова). - Искусство анализа художественного произведения. (Пособие для учителей). Сосьт. Т.Г.Браже, -М.: Просвевдение, 1971, с-139. (мақола 139-165-66.) [↑](#footnote-ref-57)
57. Иззат Султон. Навоийнинг қалб дафтари. Буюк шоир ижоди ўзининг ва замондошларининг тасвирида Ғофур Ғулом номидаги адабиёт ва санъат нашриёти, 1966, 11-бет [↑](#footnote-ref-58)
58. Қаранг: Каримов Ҳ. Муқимий. Ҳаёти ва ижоди. - Т.: Ғафур Ғулом номидаги адабиёт ва санъат нашриёти, 1969, 220- 244-бетлар. [↑](#footnote-ref-59)
59. Қупронов Д. “Адабиёт надир” ёки Чўлпоннинг мангу саволи. Адабий-танқидий мақолалар. –Т.: “Zarqalam”, 2006, 40-41-бетлар. [↑](#footnote-ref-60)
60. Ўша китоб, 46-бет. [↑](#footnote-ref-61)
61. Долимов С, Убайдуллаев Ҳ., Аҳмедов Қ. Адабиёт ўқитиш методикаси, -Т.: Ўқитувчи, 1966, 239-бет [↑](#footnote-ref-62)
62. Ўша китоб, 4-бет [↑](#footnote-ref-63)
63. Ўша китоб, 5-бет [↑](#footnote-ref-64)
64. Ўша китоб, 6-бет. [↑](#footnote-ref-65)
65. Вартаньянц А.Д., Якубовская М.Д. Пособие по анализу художественного текста для

    иностранннх студентов-филологов. - М.: Русский язмк,1989, с-7. [↑](#footnote-ref-66)
66. А.Зунуенов ва бошқалар. Адабиёт ўқитиш методикаси. 118-бет. [↑](#footnote-ref-67)
67. Бу ҳақда қаранг: Адабий таълимда мустақил фикрлашга ўргатиш асослари. - Т.:

    ЎЗИНКОМЦЕНТР, 2003, 55-бет. [↑](#footnote-ref-68)
68. Яндарбиев Х.Ш. Карта-схема на урока литературў. - // Литература в школе, -М.: 1983,№5, с.47. [↑](#footnote-ref-69)
69. Воворонина А.И. О роли иллюстрирования в освоении орфографии и пунктуации. -Русский язьж в школе. - 2001, № 1, с.36-37. [↑](#footnote-ref-70)
70. Л.В.Занков. Дидактика и жизнь. Изд-во “Просвеҳение”М.,1976., 70-бет. [↑](#footnote-ref-71)
71. Каргалова С.Ф. идр.. Методика преподавания географин, “Просвеҳение”, М., 1966,стр. 51 [↑](#footnote-ref-72)